(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΙΔ΄

Δευτέρα, 25 Οκτωβρίου 2021

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Άδεια απουσίας των Βουλευτών κ. Π. Σκουρολιάκου και κ. Άννας Μάνη - Παπαδημητρίου, σελ.   
2. Ανακοινώνεται η εκδημία της Φώφης Γεννηματά, Προέδρου του Κινήματος Αλλαγής, σελ.   
3. Συλλυπητήρια ομιλία του Προέδρου της Βουλής για την απώλεια της Φώφης Γεννηματά και τήρηση ενός λεπτού σιγής στη μνήμη της, σελ.

4. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Συζήτηση επικαίρων ερωτήσεων:, σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση Εκθέσεως Διαρκούς Επιτροπής:Η Διαρκής Επιτροπή Παραγωγής και Εμπορίου καταθέτει την έκθεσή της επί του σχεδίου νόμου του Υπουργείου Υποδομών και Μεταφορών: «Οδηγώντας με ασφάλεια: Εκσυγχρονισμός πλαισίου εκπαίδευσης και εξέτασης υποψήφιων οδηγών και οδηγών για τη χορήγηση αδειών οδήγησης οχημάτων, διατάξεις σχετικά με την οδήγηση ατόμων με αναπηρία, ρυθμίσεις για την ταξινόμηση και την κυκλοφορία οχημάτων ιστορικού ενδιαφέροντος και λοιπές διατάξεις αρμοδιότητας Υπουργείου Υποδομών και Μεταφορών», σελ.

ΠΡΟΕΔΡΟΣ

ΤΑΣΟΥΛΑΣ Κ., σελ.

ΠΡΟΕΔΡΕΥΟΝΤΕΣ

ΚΑΚΛΑΜΑΝΗΣ Ν., σελ.

ΛΑΜΠΡΟΥΛΗΣ Γ., σελ.

ΟΜΙΛΗΤΕΣ

Α. Επί διαδικαστικού θέματος:  
 ΚΑΚΛΑΜΑΝΗΣ Ν. , σελ.   
 ΛΑΜΠΡΟΥΛΗΣ Γ. , σελ.   
 ΤΑΣΟΥΛΑΣ Κ. , σελ.   
  
Β. Επί των επικαίρων ερωτήσεων:  
 ΑΡΣΕΝΗΣ Κ. , σελ.   
 ΓΙΑΝΝΟΥΛΗΣ Χ. , σελ.   
 ΚΑΡΑΓΙΑΝΝΗΣ Γ. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΚΑΡΑΜΑΝΛΗΣ Κ. του Αχ., σελ.   
 ΚΕΓΚΕΡΟΓΛΟΥ Β. , σελ.   
 ΜΑΡΙΝΟΣ Γ. , σελ.   
 ΜΠΟΥΜΠΑΣ Κ. , σελ.   
 ΠΕΤΣΑΣ Σ. , σελ.   
 ΣΚΥΛΑΚΑΚΗΣ Θ. , σελ.   
 ΣΤΑΪΚΟΥΡΑΣ Χ. , σελ.   
 ΣΥΝΤΥΧΑΚΗΣ Ε. , σελ.   
 ΤΣΙΠΡΑΣ Α. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΙΔ΄

Δευτέρα 25 Οκτωβρίου 2021

Αθήνα, σήμερα στις 25 Οκτωβρίου 2021, ημέρα Δευτέρα και ώρα 9.03΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του ΣΤ΄ Αντιπροέδρου αυτής κ. **ΓΕΩΡΓΙΟΥ ΛΑΜΠΡΟΥΛΗ**.

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Σας ενημερώνω ότι με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα ότι σήμερα Δευτέρα 25 Οκτωβρίου 2021 θα συζητηθούν δέκα επίκαιρες ερωτήσεις.

Χωρίς καμμία χρονοτριβή προχωρούμε στη συζήτηση της πρώτης με αριθμό 86/18-10-2021 επίκαιρης ερώτησης δεύτερου κύκλου του Βουλευτή Α΄ Θεσσαλονίκης του ΣΥΡΙΖΑ - Προοδευτική Συμμαχία κ. Χρήστου Γιαννούλη προς τον ΥπουργόΥποδομών και Μεταφορών,με θέμα: «Πρόσθετη αποζημίωση του Διοικητή της Αρχής Πολιτικής Αεροπορίας».

Θα απαντήσει ο Υπουργός Υποδομών και Μεταφορών κ. Κωνσταντίνος Καραμανλής.

Κύριε Γιαννούλη, έχετε τον λόγο για την πρωτολογία σας.

**ΧΡΗΣΤΟΣ ΓΙΑΝΝΟΥΛΗΣ:** Ευχαριστώ πάρα πολύ, κύριε Πρόεδρε.

Κύριε Υπουργέ, επανέρχεται το συγκεκριμένο θέμα της αμοιβής του Διοικητή της Αρχής Πολιτικής Αεροπορίας, γιατί μάλλον επιβεβαιώνει την άποψη ότι η πιο καλοπληρωμένη και προσοδοφόρα διαδικασία τα τελευταία δύο χρόνια είναι η σχέση αξιωματούχου και Κυβέρνησης Νέας Δημοκρατίας.

Για να είμαι πιο συγκεκριμένος, ρωτάμε τον Υπουργό, ποια ήταν η αναγκαιότητα, με την απόφαση που υπέγραψε στις 2 Σεπτεμβρίου του 2021, ο Διοικητής της Αρχής Πολιτικής Αεροπορίας, ο κ. Τσίτουρας, εκτός από το να απολαμβάνει το προνόμιο, η αμοιβή του να είναι ίση με αυτή ενός γενικού γραμματέα της Κυβέρνησης, να αποκτήσει και ένα επιπλέον επίδομα, το οποίο μπορεί να ξεπεράσει και τις 60.000 και τις 70.000 ευρώ τον χρόνο, ως επίδομα που παρέχεται μέσω του EUROCONTROL, μιας διεθνούς συνθήκης για την ενίσχυση της αεροναυτιλίας, της μετεωρολογίας και του ελέγχου των αεροδρομίων, για το οποίο ρητά αναφέρεται στον κανονιστικό νόμο του ’99 ότι το απολαμβάνουν όσοι ασκούν καθήκοντα ή παρέχουν υπηρεσίες αεροναυτιλίας.

Στην ουσία τι κάνει με αυτή την απόφαση το Υπουργείο Υποδομών; Δημιουργεί ένα ακόμα χρυσοπληρωμένο στέλεχος των «αρίστων» του επιτελικού κράτους. Και, μάλιστα, σε μία Αρχή Πολιτικής Προστασίας η οποία, παρά τη νομοθετική αλλαγή του ’20, του πρόσφατου νόμου που έφερε η Κυβέρνηση, ακόμα προσπαθεί με τρόπο καχεκτικό, θα έλεγα, να στελεχωθεί και να λειτουργήσει με τα ήδη διατυπωμένα προβλήματα, ότι από μία υπηρεσία ελέγχου έγινε στην ουσία μια αθηναϊκή υπηρεσία που δεν προβλέπει τίποτα για την περιφερειακότητα των ελληνικών αεροδρομίων.

Αυτό θέλω να σας πω ότι είναι ένα δεύτερο ζήτημα, αλλά παραμένουμε στο κυρίως ερώτημα. Γιατί τόσα λεφτά πλέον στον κ. Τσίτουρα; Γιατί τέτοια προνομιακή μεταχείριση; Και το χειρότερο, τα χρήματα προέρχονται από το ταμείο και από την ομάδα εκείνη που ο κ. Τσίτουρας πρέπει να ελέγχει.

Θα επανέλθω στη δευτερολογία μου.

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Κύριε Υπουργέ, έχετε τον λόγο για την πρωτολογία σας.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Κύριε Γιαννούλη, υπάρχει μια απόλυτη σύγχυση στην ερώτηση που κάνετε. Στην προφορική σας ερώτηση αποφύγατε να αναφερθείτε, προφανώς έχετε αναγνωρίσει το λάθος σας. Περιμένω να μου απαντήσετε εσείς στη δευτερολογία. Μπερδεύετε νομίζω -μπορεί να κάνω λάθος- το πριμ παραγωγικότητας με το επίδομα EUROCONTROL. Αυτά είναι δύο διαφορετικά πράγματα. Το αναφέρετε στην ερώτησή σας.

Το πριμ παραγωγικότητας είναι η αποζημίωση που δίνουμε στους ελεγκτές του EUROCONTROL. Το επίδομα EUROCONTROL είναι κάτι εντελώς διαφορετικό, που δίνεται σε όλους τους ελεγκτές εναέριας κυκλοφορίας. Αυτά τα χρήματα δεν είναι χρήματα του ελληνικού δημοσίου. Είναι χρήματα των χρηστών.

Επομένως άλλο το πριμ παραγωγικότητας, το οποίο ήταν μια μεγάλη αλλαγή και μεταρρύθμιση, διότι έδινε στους ελεγκτές τη δυνατότητα να αυξήσουν περισσότερο τα εισοδήματά τους. Και αυτό έγινε με το άρθρο 31 του ν.4647, τον οποίο εσείς καταψηφίσατε ως ΣΥΡΙΖΑ. Άρα έρχεστε εδώ πέρα να μας παριστάνετε από τη μία ότι θέλετε το καλό των ελεγκτών, αλλά από την άλλη καταψηφίσατε ένα άρθρο και μία προσπάθεια που θα αύξανε τα εισοδήματά τους. Επομένως αποφασίστε τι από τα δύο θέλετε.

Δεύτερον: Θέλετε να μιλήσουμε για το EUROCONTROL. Και πάλι είπατε πράγματα, τα οποία δεν έχουν καμμία σχέση με την πραγματικότητα. Η αποζημίωση που αναφέρεται στα άρθρα 34 και 34Α του ν.2682/1999, δηλαδή του EUROCONTROL, καταβάλλεται, όπως είπατε πολύ σωστά, στους ελεγκτές εναέριας κυκλοφορίας και όχι μόνο σε όσους έχουν σχέση με την αεροναυτιλία. Για να λέμε τα πράγματα με το όνομά τους, καταβάλλεται σε όλους τους υπαλλήλους της ΥΠΑ, ενώ σε άλλες χώρες της Ευρώπης καταβάλλεται μόνο σε αυτούς που έχουν σχέση με την αεροναυτιλία. Και αυτός ο νόμος είναι σε εναρμόνιση με τον ευρωπαϊκό εκτελεστικό κανονισμό 2019/317 περί τελών αεροναυτιλίας.

Πάμε τώρα να δούμε ποια είναι η σκέψη του λεγόμενου 28 του κανονισμού. «Τα κράτη-μέλη θα πρέπει, επίσης, να έχουν τη δυνατότητα να περιλαμβάνουν σε αυτές τις βάσεις κόστους το καθορισμένο κόστος που προκύπτει για τις εθνικές εποπτικές αρχές, καθώς και για άλλες κρατικές δαπάνες που σχετίζονται με την παροχή υπηρεσιών αεροναυτιλίας.» Ποια είναι η Ελληνική Εθνική Επιτροπή; Η ΑΠΑ, κύριε Γιαννούλη. Άρα ο ίδιος ο κανονισμός προβλέπει ότι το EUROCONTROL θα πρέπει να χορηγείται και στην ΑΠΑ.

Εμείς δεν σταματάμε μόνο εκεί και σας απαντώ ευθέως, για να μας ακούσουν όλοι. Είναι δυνατόν ο Διοικητής της ΥΠΑ και ο Διοικητής της ΑΠΑ να παίρνουν λιγότερα λεφτά από τους ελεγκτές εναέριας κυκλοφορίας; Πού συμβαίνει αυτό σε οποιοδήποτε δημόσιο ή ιδιωτικό τομέα στον πολιτισμένο κόσμο, δηλαδή, ο εποπτεύων να έχει λιγότερες αποδοχές από αυτόν που εποπτεύει;

Αυτή είναι η ξεκάθαρη απάντηση που σας δίνω, ότι δεν είναι δυνατόν ο διοικητής είτε της ΥΠΑ -γιατί θα κάνουμε και για την ΥΠΑ το ίδιο πράγμα στον νόμο που θα ακολουθήσει- είτε της ΑΠΑ να παίρνει λιγότερα χρήματα από αυτούς που εποπτεύει.

Νομίζω ότι αυτή η απάντηση είναι ξεκάθαρη και απίστευτα λογικοφανής. Προφανώς στον κόσμο που ζει η ριζοσπαστική Αριστερά αυτό είναι κάτι που δεν αποδέχεστε. Αυτή είναι και η μεγάλη διαφορά μεταξύ της δικής μας παράταξης και της δικής σας.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Γιαννούλη, έχετε τον λόγο για τη δευτερολογία σας.

**ΧΡΗΣΤΟΣ ΓΙΑΝΝΟΥΛΗΣ:** Κύριε Υπουργέ, περίμενα ότι θα ήσασταν χαρακτηριστικά προβλέψιμος μη απαντώντας στο ερώτημα και απλά χρησιμοποιώντας το στερεότυπο και τη μανιέρα της αντι-ΣΥΡΙΖΑ ρητορείας. Έχετε και σύγχυση και, προφανώς, δεν λέτε και την αλήθεια.

Επαναλαμβάνω το ιστορικό: Αυτή τη στιγμή ο Διοικητής της Αρχής Πολιτικής Αεροπορίας κ. Τσίτουρας, εκτός από τον μισθό του γενικού γραμματέα, απολαμβάνει το επίδομα σαν να ασκούσε καθήκοντα ελεγκτή εναέριας κυκλοφορίας. Και, μάλιστα, μέσα στην υπουργική σας απόφαση προβλέπεται ότι θα απολαμβάνει το μέγιστο που φτάνει κατά τη διαχειριστική περίοδο ένας ελεγκτής εναέριας κυκλοφορίας.

Στον νόμο στον οποίο αναφερθήκατε, του 1999 -και τον έχω εδώ- προβλέπονται ρητά όλες οι εξουσιοδοτικές διατάξεις για το ποιοι και πώς δικαιούνται χρήματα από το EUROCONTROL. Κι έχετε δίκιο, είναι πολλοί.

Στην απόφασή σας επιχειρείτε και μία νομική υπέρβαση, γιατί αποδίδετε αυτό το προκλητικό επίδομα στον κ. Τσίτουρα κατ’ αναλογία -νέα νομική έκφραση- των άρθρων 34 και 36 του νόμου του 1999. Και αφού είχατε την πρόθεση να προχωρήσετε και στην Υπηρεσία Πολιτικής Αεροπορίας, γιατί δεν προσθέσατε μία διάταξη στον νόμο που μόλις πρόσφατα, το 2020, αναθεωρήσατε;

Και μπαίνουμε και στην ουσία. Μήπως γνωρίζετε ποια είναι η εξέλιξη της λειτουργίας της Αρχής Πολιτικής Αεροπορίας; Από τους εκατόν εβδομήντα περίπου εργαζομένους που προβλέπατε κόντρα σε όλα τα διεθνή στάνταρντ, έχουν μεταταγεί μόλις οι εξήντα πέντε και με τεχνογνωσία αεροναυτιλίας ακόμα λιγότεροι. Η υπηρεσία σχεδόν βρίσκεται σε αδιέξοδο.

Να επιστρέψω, όμως, στα θέματα τα οικονομικά, γιατί η σύγχυση και η ελλιπής πληροφόρηση, προφανώς, που έχετε, παραπλανά και την κοινή γνώμη.

Υπάρχει η αέναη συζήτηση περί νόμιμου και ηθικού. Εδώ πλέον, σε σχέση με τη διατύπωση «κατ’ αναλογία εφαρμογή των άρθρων 34 και 36» μπαίνετε ακόμα και στην πιθανότητα να υπάρχει ζήτημα νομιμότητας. Όμως, υπάρχει και ζήτημα ηθικό, κύριε Υπουργέ. Αντιστρέψατε το επιχείρημα. Είναι δυνατόν ο ελεγκτής να αμείβεται με βάση την απόδοση του ελεγχόμενου, δηλαδή ο ελεγχόμενος να είναι αυτός και η πιστοποίηση της ορθότητας της δουλειάς του το τεκμήριο για το πόσα λεφτά θα πάρει, τελικά, στο τέλος του χρόνου ο κ. Τσίτουρας; Σε απλά ελληνικά ο κ. Τσίτουρας θα πρέπει να πιστοποιεί ότι στην Υπηρεσία Πολιτικής Αεροπορίας, που πρέπει να ελέγχει σκληρά, θα είναι όλα εντάξει, γιατί το «εντάξει» του κ. Τσίτουρα οδηγεί σε μεγαλύτερη οικονομική πρόσοδο για τον ίδιο. Σας φαίνεται λογικό αυτό;

Το να αμείβονται τα στελέχη της κρατικής αρχής με αξιοπρέπεια πιστεύω ότι διασφαλίζεται και με τον μισθό του γενικού γραμματέα. Εσείς τι μου λέτε τώρα; Ότι αν υπάρχει ελεγκτής εναέριας κυκλοφορίας, ο οποίος κατεβάζει και ανεβάζει τριάντα ή σαράντα αεροσκάφη την ημέρα και στο τέλος του χρόνου θα αμειφθεί με βάση το EUROCONTROL με 90.000 ευρώ, τόσα θα πρέπει να πάρει και ο κ. Τσίτουρας για να υπάρχει ζήτημα ισότητας; Θέμα ισότητας βάζετε; Γιατί αξιολογικό και απόδοσης δεν είναι. Ο κ. Τσίτουρας είναι πολιτικό πρόσωπο. Ο νόμος είχε προβλέψει όλες τις περιπτώσεις εκτός από το πώς δημιουργούμε καλοπληρωμένα και χρυσοπληρωμένα στελέχη της Κυβέρνησης Μητσοτάκη.

Οπότε, μη μου λέτε για ριζοσπαστικές εμμονές και ιδεοληψίες. Η μόνη ιδεοληψία που υπάρχει σε αυτή την περίπτωση είναι ότι θέλετε να προστατεύσετε τα συμφέροντα πολύ λίγων, καταστρέφοντας στην ουσία τη δομή της Αρχής Πολιτικής Αεροπορίας στα διεθνή πρότυπα. Μάλιστα, σε μια χώρα με περιφερειακότητα στα αεροδρόμια εσείς κάνατε μια κρατική αρχή ελέγχου που μπορεί να ελέγχει τα αεροδρόμια της περιφέρειας μόνο από την Αθήνα. Αυτά, όμως, θα τα κουβεντιάσουμε σε μια άλλη συνεδρίαση. Το πιο ουσιαστικό, όμως, είναι ότι ξανανοίγετε τη συζήτηση του «επιτελικού» κράτους, των άριστων στελεχών με τα ελάχιστα τυπικά προσόντα, με τα μεγαλύτερα οικονομικά οφέλη.

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώστε, κύριε Γιαννούλη.

**ΧΡΗΣΤΟΣ ΓΙΑΝΝΟΥΛΗΣ:** Και θα διατυπώσω μία απορία, εφόσον νιώσατε ότι δεν ακολουθώ το κείμενο της ερώτησης και το διευρύνουμε: Αλήθεια, ο κ. Τσίτουρας τα πτυχία του τα έχει αναγνωρίσει στις ελληνικές αρμόδιες αρχές; Γιατί όταν είχε εμφανιστεί στην Επιτροπή Θεσμών και Διαφάνειας, μέλος του ΤΕΕ δεν ήταν. Αυτό ως παρένθεση. Πάντως, για το πολύ καλό μπόνους, επίδομα, πρόσθετο εισόδημα που του εξασφαλίσατε, έχω την εντύπωση ότι πολιτικά είστε εκτεθειμένος.

**ΠΡΟΕΔΡΕΥΩΝ (Γεώργιος Λαμπρούλης):** Καλώς, κύριε Γιαννούλη.

Κύριε Υπουργέ, έχετε τον λόγο για τη δευτερολογία σας.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Καμμιά φορά, ξέρετε, ο ορθός λόγος σηκώνει τα χέρια ψηλά. Υπάρχει μία απίστευτη τρικυμία σε αυτά που λέει ο κ. Γιαννούλης.

Κατ’ αρχάς είναι εξαιρετικά αδιάβαστος -ως συνήθως, βέβαια, δεν μας εκπλήσσει αυτό- διότι πριν από λίγο, κύριε Πρόεδρε, διάβασα τον κανονισμό, ο οποίος ξεκάθαρα λέει πότε και πώς μπορούν να αμείβονται. Άρα δεν υπάρχει κανένα θέμα.

Τώρα, υπάρχει μία τεράστια διαφορά μεταξύ αυτών που λέει ο κ. Γιαννούλης και αυτών που λέω εγώ. Τι λέω εγώ, λοιπόν; Λέω -κατά την άποψή μου- το προφανές. Δηλαδή, ότι δεν είναι δυνατόν ο διοικητής οποιουδήποτε οργανισμού, κύριε Γιαννούλη, είτε αυτό είναι η ΑΠΑ, που έχει την ευθύνη να είναι ο εποπτικός φορέας, είτε ο Διοικητής της ΥΠΑ, που παρέχει υπηρεσία, να πληρώνεται λιγότερα από τους υπαλλήλους τους οποίους εποπτεύει. Αυτό λέω. Εσείς, κύριε Γιαννούλη, έχετε έναν μισθό ως Βουλευτής. Ο επιστημονικός σας συνεργάτης παίρνει παραπάνω από εσάς; Όχι. Παίρνει λιγότερα.

Ποιο είναι λοιπόν το θέμα - ηθικό ζήτημα; Κανένα. Απλά θέλουμε να δημιουργήσουμε θέμα και είναι εμφανές ότι εδώ πέρα υπάρχει μία εμμονή. Ο κ. Γιαννούλης, ο οποίος έχει τις εμμονές του, έχει μία εμμονή με τον κ. Τσίτουρα. Αναφέρατε όνομα του κ. Τσίτουρα έξι φορές, κύριε Γιαννούλη!

**ΧΡΗΣΤΟΣ ΓΙΑΝΝΟΥΛΗΣ:** Αυτός δεν είναι;

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Έξι φορές, κύριε Γιαννούλη! Ηρεμήστε λίγο. Γιατί έχετε εμμονές με τους ανθρώπους;

Και λέτε πράγματα τα οποία δεν έχουν καμμία σχέση με την πραγματικότητα. Για το πριμ παραγωγικότητας ο κ. Γιαννούλης δεν μας είπε κουβέντα, ενώ στην ερώτησή του -για να δείξουμε πόσο αδιάβαστοι είναι οι συνάδελφοι του ΣΥΡΙΖΑ, που έρχονται εδώ και θέτουν ερωτήσεις- έμπλεξε το πριμ παραγωγικότητας, που είναι ένα μπόνους που δίνουμε στους ελεγκτές, για τους οποίους κόπτεται ο κ. Γιαννούλης, με το επίδομα EUROCONTROL.

Κύριε Γιαννούλη, ούτε τα βασικά δεν μπορείτε να ξεχωρίσετε. Και σας εξήγησα και εξηγώ ξανά ότι για πρώτη φορά στο ελληνικό δημόσιο, ναι, θα πληρώνεται κάποιος καλύτερα αν έχει καλύτερη απόδοση. Αυτό είναι το πριμ παραγωγικότητας. Τι είναι δηλαδή; Όταν ο ελεγκτής εναέριας κυκλοφορίας κάνει παραπάνω κινήσεις την ώρα και όταν έχουμε λιγότερες καθυστερήσεις, του δίνουμε ένα έξτρα επίδομα. Αυτό δεν είναι το επίδομα EUROCONTROL. Αυτό είναι το πριμ παραγωγικότητας. Ο Διοικητής της ΥΠΑ και της ΑΠΑ δεν έχει καμμία σχέση με το πριμ παραγωγικότητας, το οποίο αναφέρεται γραπτώς στην ερώτησή σας. Και το λέω αυτό, κύριε Γιαννούλη, γιατί τα γραπτά είναι αυτά που μένουν και για άλλη μια φορά εκτεθήκατε, διότι για άλλη μια φορά ήρθατε αδιάβαστος!

Επομένως, για να απαντήσω ξεκάθαρα, ναι, αυτό που πρεσβεύει η Νέα Δημοκρατία σε αντίθεση με αυτά που πρεσβεύει ο ΣΥΡΙΖΑ είναι ότι ο διοικητής ενός οργανισμού πρέπει να παίρνει τις ίδιες αμοιβές με αυτούς που εποπτεύει και με τις αμοιβές των υπαλλήλων. Αυτό είναι κάτι με το οποίο εσείς προφανώς διαφωνείτε. Για άλλη μια φορά πάτε κόντρα στην κοινή λογική.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Συνεχίζουμε με την τρίτη με αριθμό 70/12-10-2021 επίκαιρη ερώτηση πρώτου κύκλου του Βουλευτή του Κομμουνιστικού Κόμματος Ελλάδας κ. Γεώργιου Μαρίνου προς τον Υπουργό Υποδομών και Μεταφορών, με θέμα: «Τις καταστροφικές συνέπειες της πλημμύρας στη βόρεια Εύβοια και τους μεγάλους κινδύνους που αντιμετωπίζει ο λαός της περιοχής».

Θα απαντήσει ο Υφυπουργός Υποδομών και Μεταφορών κ. Γεώργιος Καραγιάννης.

Κύριε Μαρίνο έχετε τον λόγο.

**ΓΕΩΡΓΙΟΣ ΜΑΡΙΝΟΣ:** Κύριε Υπουργέ, για πολλοστή φορά μια αναμενόμενη φθινοπωρινή καταιγίδα οδήγησε σε νεκρό, έθεσε σε κίνδυνο τη ζωή του λαού και προκάλεσε μεγάλες καταστροφές σε σπίτια σε λαϊκές περιουσίες και υποδομές στην Αττική, την Εύβοια, τα Επτάνησα, την Πελοπόννησο, την Αιτωλοακαρνανία, τη Μακεδονία, σε όλη τη χώρα.

Έχει αποδειχθεί ότι δεν υπάρχει ολοκληρωμένο σχέδιο αντιπλημμυρικής προστασίας και οι αναγκαίες υποδομές. Οι ευθύνες της Κυβέρνησης, των προηγούμενων κυβερνήσεων και του αστικού κράτους είναι εγκληματικές. Θεωρούν κόστος τις λαϊκές ανάγκες και όφελος τα καπιταλιστικά κέρδη, σύμφωνα με τη στρατηγική της Ευρωπαϊκής Ένωσης.

Η επίκαιρη ερώτηση του Κομμουνιστικού Κόμματος της Ελλάδας κατατέθηκε για τις ζημιές της πλημμύρας στην Εύβοια που προκάλεσε η «Αθηνά». Προειδοποιήσαμε για τον κίνδυνο. Η πολιτική που έκαψε τη βόρεια Εύβοια τον Αύγουστο, την έπνιξε σε συνθήκες μιας συνηθισμένης για την περιοχή βροχόπτωσης. Μετά την καταστροφική πυρκαγιά, η καθυστέρηση στα αναγκαία αντιδιαβρωτικά μέτρα είναι προκλητική. Δεν έγινε καν η αρχή των αντιπλημμυρικών έργων. Η Κυβέρνηση παίζει με την ατομική ευθύνη και τη ζωή του λαού.

Τι έγινε στην Εύβοια; Καθαρίστηκαν πρόχειρα κάποια ρέματα και δεν είχαν διέξοδο τα νερά. Οι εκβολές ήταν φραγμένες. Αυτό έγινε στην Αγία Άννα και στο Αχλάδι. Κάθε φορά πλημμυρίζει η Κοτσικιά και το Ψαροπούλι. Οι Ροδιές και η Λίμνη αντιμετωπίζουν θανάσιμο κίνδυνο. Οι ποταμοί Κηρέας και Δηλέας είναι αφημένοι στη μοίρα τους μετά την κακοκαιρία του «Ζορμπά» το 2018. Το Μαντούδι και τα χωριά του έχουν θρηνήσει νεκρούς, ενώ μόνιμα καταστρέφονται καλλιέργειες. Η Ιστιαία υποφέρει. Το Ληλάντιο Πεδίο καταστράφηκε το 2009, θρηνήσαμε νεκρούς το 2020. Και δεν έχει γίνει κανένα, μα κανένα αντιπλημμυρικό έργο. Οι κυβερνήσεις και η Ευρωπαϊκή Ένωση τα θεωρούν μη επιλέξιμα. Καμμία πρόνοια για τη Γέφυρα των Φύλλων, κανένα ουσιαστικό έργο στο Δήμο Διρφύων - Μεσσαπίων, στα Στύρα, την Κάρυστο, το Αλιβέρι και την Κύμη.

Κύριε Υπουργέ, να δώσετε συγκεκριμένη απάντηση και να πείτε πώς και πότε θα προχωρήσουν τα αντιπλημμυρικά έργα, πώς θα αποζημιωθούν οι πληγέντες στο 100% χωρίς όρους και προϋποθέσεις και όχι με τους άθλιους όρους που αντιμετωπίζουν σήμερα οι πυρόπληκτοι.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο για την πρωτολογία σας.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Ευχαριστώ πολύ, κύριε Πρόεδρε.

Κύριε Βουλευτά, θα ήθελα, αν μου επιτρέπετε, πριν αναφερθώ στην επίκαιρη ερώτηση, να διαβεβαιώσω το Σώμα και από αυτό το Βήμα ότι η Κυβέρνηση συνολικά, καθώς και το Υπουργείο Υποδομών και Μεταφορών, κάνουν όχι μόνο ό,τι είναι εφικτό και επιβάλλεται για την αντιμετώπιση των συνεπειών των φυσικών καταστροφών αλλά, λαμβάνοντας υπ’ όψιν την αύξηση της εμφάνισης του φαινομένου, σχεδιάζουμε μια συνολικότερη, θα έλεγα, αντιμετώπιση για την προστασία του πληθυσμού και των περιουσιών των πολιτών.

Ο σχεδιασμός αυτός κινείται σε δύο άξονες:

Ο πρώτος άξονας αφορά τη μελέτη και εκτέλεση έργων σε δύο επίπεδα: στα βραχυπρόθεσμα, για την αντιμετώπιση των συνεπειών, και στα μακροπρόθεσμα, για τη θωράκιση της χώρας και την ενδυνάμωση του κρατικού μηχανισμού, για να επιτυγχάνεται η άμεση επέμβαση.

Ο δεύτερος άξονας έχει ως επίκεντρο τον πολίτη που πλήττεται από τα φυσικά φαινόμενα και η πολιτεία υποχρεούται να άρει τις συνέπειες με μέτρα άμεσης ανακούφισης, όπως είναι η κρατική αρωγή, καθώς και οι οικίσκοι και οποιαδήποτε άλλα μέτρα λαμβάνονται, αλλά και μέτρα συνολικότερης άρσης των συνεπειών, όπως είναι η στεγαστική συνδρομή, ο άτοκος ή ο χαμηλότοκος δανεισμός.

Δεν πιστεύουμε ότι μπορούμε να αποτρέψουμε τις φυσικές καταστροφές, οι οποίες για λόγους που δεν είναι του παρόντος να συζητήσουμε βαίνουν τα τελευταία χρόνια αυξανόμενες, αλλά υποχρεούμαστε να αντιτάξουμε έναν σχεδιασμό που θα μειώσει τις συνέπειές τους, όπως έγινε και με τους αντισεισμικούς κανονισμούς, με αποτέλεσμα τη μείωση της τρωτότητας των κτηρίων.

Αν και το μεγαλύτερο μέρος της ερώτησής σας, κύριε Βουλευτά, δεν εμπίπτει στην αρμοδιότητα του Υπουργείου Υποδομών και Μεταφορών, αλλά στην αρμοδιότητα άλλων συναρμόδιων Υπουργείων είτε στους ΟΤΑ Α΄ και Β΄ βαθμού, για να μην εκληφθεί αυτό ως απόπειρα αποφυγής, θα προσπαθήσω να απαντήσω στα σχετικά ερωτήματά σας, διότι ως Κυβέρνηση δεν διαχωρίζουμε ενέργειες και μέτρα πρόληψης.

Κατ’ αρχάς να καταστήσω σαφές ότι σε πολλές περιπτώσεις η συναρμοδιότητα κρατικών και αυτοδιοικητικών φορέων δημιουργεί σύγχυση όχι μόνο ως προς τις υποχρεώσεις και τις αρμοδιότητες, αλλά ιδίως ως προς την επιβαλλόμενη συμπεριφορά, ανάλογα με το είδος του φυσικού φαινομένου. Τι θέλω να πω με αυτό; Άλλη η αντιμετώπιση του σεισμού, άλλη της πυρκαγιάς και άλλη της πλημμύρας. Για τον λόγο αυτόν η Κυβέρνηση μελετά και σταδιακά προβαίνει στην απλούστευση των αντίστοιχων προβλέψεων και στον μονοσήμαντο, όσο είναι επιτρεπτό, καθορισμό αρμοδιοτήτων, όπως έγινε και με τον πρόσφατο νόμο για την κρατική αρωγή.

Ειδικά για τα αντιπλημμυρικά έργα οφείλω να διευκρινίσω ότι το Υπουργείο Υποδομών και Μεταφορών σύμφωνα με την υφιστάμενη από δεκαετίας νομοθεσία εμπλέκεται -και το επαναλαμβάνω σε αυτό το σημείο- μόνο σε περίπτωση που ένα έργο θα κριθεί ως εθνικής σημασίας και αποκλειστικά για το τμήμα της μελέτης και της κατασκευής του έργου αυτού, το οποίο μετά την αποπεράτωσή του περιέρχεται στην ευθύνη της τοπικής αυτοδιοίκησης, που οφείλει να προβαίνει στη συντήρηση των αντιπλημμυρικών έργων, τον καθαρισμό και την αστυνόμευση των ρεμάτων.

Τα προσωρινά αντιπλημμυρικά μέτρα που εκτελούνται κυρίως σε ορεινούς όγκους, στα οποία αναφερθήκατε, που έχουν προσβληθεί από πυρκαγιά ή στην ορεινή κοίτη των υδατορεμάτων, τα λεγόμενα έργα ορεινής υδρονομίας με τα μικρά ξυλοφράγματα, αποτελούν ειδικά δασοτεχνικά έργα και υπάγονται στην αρμοδιότητα της οικείας δασικής υπηρεσίας του Υπουργείου Περιβάλλοντος και Ενέργειας.

Συνεπώς το Υπουργείο Υποδομών και Μεταφορών έχει αρμοδιότητα αποκλειστικά για μελέτες και κατασκευή έργων αντιπλημμυρικής προστασίας τα οποία χαρακτηρίζονται με απόφαση του Υπουργού Υποδομών και Μεταφορών ως ειδικά και σημαντικά έργα εθνικού επιπέδου. Όλα τα υπόλοιπα αντιπλημμυρικά έργα είναι αρμοδιότητα των ΟΤΑ Α΄ και Β΄ βαθμού. Αυτά ως προς τις αρμοδιότητες, για να μην καταλείπεται αμφιβολία ως προς τις οφειλόμενες ενέργειες.

Στις περιπτώσεις, τώρα, της αρμοδιότητας του Υπουργείου, όπως είναι ο σεισμός, η Γενική Διεύθυνση Αποκατάστασης Φυσικών Καταστροφών, από την εμφάνιση του φαινομένου, μεταβαίνει στις πληγείσες περιοχές με το σύνολο του διαθέσιμου ανθρώπινου δυναμικού και ξεκινά, πριν καν τεθεί το οποιοδήποτε αίτημα, την καταγραφή των ζημιών. Διαβεβαιώνω την Εθνική Αντιπροσωπεία, όπως έχουμε απαντήσει πολλές φορές το τελευταίο διάστημα, ότι αυτό γίνεται χωρίς να υπολογίζονται οι επικρατούσες συνθήκες και καθ’ υπέρβαση, θα έλεγα, εκ μέρους των υπηρετούντων υπαλλήλων. Και γι’ αυτό πρέπει να τους ευχαριστήσουμε όλοι.

Η ηγεσία του Υπουργείου μας μία και μόνο εντολή δίνει σε τέτοιες περιπτώσεις, να ολοκληρωθεί η καταγραφή στον συντομότερο δυνατό χρόνο, ώστε οι πολίτες να λάβουν άμεσα την οφειλόμενη κρατική βοήθεια. Αυτό γίνεται και το παρακολουθούμε και εγώ και ο Υπουργός Υποδομών και Μεταφορών Κώστας Καραμανλής. Βλέπετε άλλωστε τι έχει συμβεί στην Κρήτη, όπου σε ελάχιστο χρονικό διάστημα έχουμε πραγματοποιήσει περισσότερες από εντεκάμισι χιλιάδες πρωτοβάθμιες αυτοψίες και ήδη έχουμε διενεργήσει κάτι λιγότερο από δύο χιλιάδες δευτεροβάθμιες.

Ζητάτε όμως να πληροφορηθείτε την πορεία των ενεργειών καταγραφής των ζημιών από τις πρόσφατες πλημμύρες στην Εύβοια. Οφείλω να διευκρινίσω ότι στις περιπτώσεις πλημμυρών, όπως προβλέπεται κι από την κείμενη νομοθεσία, αν διαβάσετε το σχέδιο «ΔΑΡΔΑΝΟΣ», τις αυτοψίες διενεργούν οι υπηρεσίες οικείας περιφέρειας και των πληγέντων δήμων και βάσει αυτών των στοιχείων οριοθετείται και η πληγείσα περιοχή. Σε περιπτώσεις εκτεταμένων πλημμυρικών φαινομένων η ηγεσία του Υπουργείου, όπως έγινε στην περίπτωση του «Ιανού», ενεργοποιήσαμε υποστηρικτικά τη Γενική Διεύθυνση Αποκατάστασης Φυσικών Καταστροφών, αφού όμως πρώτα είχε υποβληθεί σχετικό αίτημα από την περιφέρεια. Είμαστε σε διαρκή επαφή με τους δήμους και με την περιφέρεια. Είμαστε στη διάθεσή τους να συνδράμουμε με οτιδήποτε άλλο χρειάζεται.

Τα υπόλοιπα θα τα πω στη δευτερομιλία μου.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Μαρίνο, έχετε τον λόγο για τη δευτερολογία σας.

**ΓΕΩΡΓΙΟΣ ΜΑΡΙΝΟΣ:** Δεν είναι πρώτη φορά, κύριε Υπουργέ, που επιχειρείται, για να καλυφθεί η τραγωδία που έχει ζήσει ο λαός μας και οι πολύ βαριές συνέπειες, να παιχτεί αυτό το άθλιο πινγκ-πονγκ ανάμεσα στην κεντρική διοίκηση, στην τοπική και περιφερειακή διοίκηση και τα δασαρχεία, στην περίπτωση των πλημμυρών. Όμως αυτή η απαράδεκτη πρακτική έχει οδηγήσει στο να ανακυκλώνονται συνέχεια αυτά τα προβλήματα που πλήττουν τον λαό μας. Δηλαδή και σήμερα η Κυβέρνηση επιχείρησε να δικαιολογηθεί με ψεύτικους ισχυρισμούς, για να καλύψει τις ευθύνες της, για να καλύψει τις ευθύνες αυτού του σάπιου συστήματος που υπηρετεί και του αστικού κράτους, που θάβει ή καίει τις λαϊκές ανάγκες, αλλά χτυπάει ρεκόρ όταν πρόκειται για αντιλαϊκά μέτρα, καταστολή και προνόμια στο μεγάλο κεφάλαιο.

Το κράτος αυτό που διαχειρίζεστε διαθέτει δισεκατομμύρια ευρώ για τη χρηματοδότηση των οικονομικών ομίλων, που έχουν θησαυρίσει, δίνει πάνω από 4 δισεκατομμύρια ευρώ τον χρόνο για τις πολεμικές ανάγκες του ΝΑΤΟ και γυρίζετε τις πλάτες στη λαϊκή απαίτηση για αντιπλημμυρική, αντιπυρική και αντισεισμική προστασία. Η Κυβέρνηση, όπως και οι προηγούμενες, δεν διδάχτηκαν τίποτα από την τραγωδία της Μάνδρας και τους οκτώ νεκρούς πέρυσι στην Εύβοια. Το άλλοθι της έντασης της βροχής και της κλιματικής αλλαγής σάς εκθέτει. Το πρόβλημα είναι η πολιτική που υπηρετεί τα κέρδη των ομίλων. Η εμπορευματοποίηση της γης, το μπάζωμα ρεμάτων, η έλλειψη ολοκληρωμένου αντιπλημμυρικού σχεδιασμού και κατάλληλων υποδομών, η δασοκτόνα πολιτική που οδήγησε στις πυρκαγιές στη βόρεια Εύβοια και στις άλλες περιοχές επιδεινώνουν την κατάσταση και ο Υφυπουργός Εσωτερικών κ. Πέτσας πέρα βρέχει, επιχείρησε να εξαφανίσει αυτό το πρόβλημα. Περιοχές της Αθήνας μετατράπηκαν σε λίμνες, μαθητές προσπάθησαν να διασωθούν σε πλημμυρισμένα σχολεία, λεωφορείο έγινε υποβρύχιο, δεκάδες άνθρωποι γλίτωσαν την τελευταία στιγμή.

Είναι προκλητική η απουσία μέτρων πρόληψης, ό,τι και να λέτε, κύριε Υπουργέ, ο αναγκαίος έλεγχος, ο καθαρισμός και η συντήρηση υποδομών λόγω της κρατικής υποχρηματοδότησης και υποστελέχωσης των σχετικών υπηρεσιών. Κι εσείς ικανοποιείστε και καμαρώνετε με αυτή την απαράδεκτη κατάσταση.

Οι τραγωδίες που ζει ο λαός μας έχουν θέσει την αναγκαιότητα αλλαγής πορείας της χώρας. Η ολοκληρωμένη αντιπλημμυρική προστασία μπορεί να διασφαλιστεί με την πρόταση του ΚΚΕ, στο έδαφος της κοινωνικής ιδιοκτησίας των μέσων παραγωγής και του επιστημονικού κεντρικού σχεδιασμού. Αυτό είναι αναγκαίο. Οι μαζικές κινητοποιήσεις του λαού της Εύβοιας, ο συντονισμός της δράσης πυρόπληκτων, πλημμυροπαθών, σεισμοπαθών, που οργανώνουν κινητοποίηση στις 6 Νοεμβρίου στο Σύνταγμα, δίνει αποφασιστική απάντηση. Το Κομμουνιστικό Κόμμα της Ελλάδας επιμένει: Τώρα αντιπλημμυρικά έργα στην Εύβοια και σε όλη τη χώρα. Άμεση αποκατάσταση των ζημιών στο 100%, χωρίς όρους -το επαναλαμβάνουμε- και προϋποθέσεις για όλους τους πληγέντες. Άμεσα μέτρα αποκατάστασης οδικού δικτύου, δικτύου ύδρευσης, εξασφάλιση της στέγασης, της σίτισης όλων των πληγέντων, και από τις φωτιές και από τις πλημμύρες και από τους σεισμούς.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο τώρα για τη δευτερολογία σας.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Κύριε Βουλευτά, επιτρέψτε μου να αντιπαρέλθω τους χαρακτηρισμούς περί ψευδών δηλώσεων και όλα αυτά που αναφέρατε. Αντιλαμβάνομαι τον ρόλο σας, ότι πρέπει να κάνετε αντιπολίτευση, αλλά επιτρέψτε μου να σας πω ότι η Κυβέρνηση τουλάχιστον του Κυριάκου Μητσοτάκη σε ό,τι αφορά όλα αυτά τα ζητήματα έχει επιδείξει σε πολύ μεγάλο βαθμό, θα έλεγα σε βαθμό που η χώρα μας είχε πάρα πολλά χρόνια να δει, αποτελεσματικότητα, άμεση δράση, ό,τι κι αν συμβαίνει η πολιτεία είναι δίπλα, και αντιλαμβάνομαι πάρα πολύ καλά αυτό που λέτε περί της διάκρισης των αρμοδιοτήτων και το αν αυτά ενδιαφέρουν τους πολίτες ή δεν τους ενδιαφέρουν. Βέβαια το πολίτευμά μας, η δημοκρατία μας, τα έχει όλα αυτά. Υπάρχει μια διάκριση των αρμοδιοτήτων και αυτό αποτελεί, επιτρέψτε μου να πω, την αναγκαία θεσμική διάκριση, που εμφανίζει όμως -αυτή είναι η αλήθεια- μια εν γένει αδυναμία της συναρμοδιότητας.

Από την πλευρά μου όμως θα παραβίαζα κάθε έννοια σοβαρότητας αν υπέκυπτα στον πειρασμό να αναφερθώ σε δράσεις άλλων φορέων με γενικόλογες και άνευ ουσίας αναφορές. Προς τούτο θα υπέβαλλα την παράκληση -και συγχρόνως πιστεύω ότι θα ήταν χρήσιμο και αποδοτικό να συμφωνήσετε μαζί μου- οι Βουλευτές να απευθύνουν τις ερωτήσεις στα καθ’ ύλην αρμόδια Υπουργεία, γιατί πολλές φορές θα πρέπει να βλέπετε ποια είναι η αρμοδιότητα του κάθε Υπουργείου, καθώς και η αρμοδιότητα της κάθε περιφέρειας. Δεν υπάρχει περίπτωση καμμίας πρόθεσης να αποφύγουμε τις απαντήσεις. Αντιθέτως μάλιστα ο διάλογος αναγνωρίζουμε ότι είναι και χρήσιμος και στο πλαίσιο του κοινοβουλευτικού ελέγχου θα πρέπει να τον σεβόμαστε. Γι’ αυτό και ενημερώνουμε και το Σώμα σε πρώτο χρόνο, εσάς τους Βουλευτές, αλλά και τους κατοίκους των πληγεισών περιοχών για τις ενέργειες που έχουν γίνει, καθώς και για αυτές που προγραμματίζονται να γίνουν το επόμενο διάστημα.

Ένα μεγάλο όμως, θα έλεγα, τμήμα της ερώτησής σας θα ήθελα να το παραπέμψω -είναι εδώ πέρα κι ο κ. Κρίτων Αρσένης- στην απάντηση του Υφυπουργού Περιβάλλοντος και Ενέργειας κ. Αμυρά, γιατί εκεί είναι όλες οι απαντήσεις. Επιτρέψτε μου να μην επαναλάβω αυτή τη στιγμή το τι έχει κάνει η Κυβέρνηση. Θα μπορούσαμε να σας καταθέσουμε στα Πρακτικά και τι ακριβώς γίνεται για τα δασοτεχνικά έργα και πόσο γρήγορα έχουν γίνει, σε αντίθεση με άλλα πλημμυρικά φαινόμενα, που η πολιτεία έδειχνε πολύ μεγάλους χρόνους αντίδρασης.

Σε ό,τι αφορά τις πληγείσες περιοχές της Περιφέρειας Στερεάς Ελλάδος καθώς και την υποβοήθηση των πληγέντων δήμων, από την πλευρά μας, είμαστε δίπλα σε κάθε αίτημα που έχουν υποβάλει οι δήμοι της περιοχής. Οι υπηρεσίες του Υπουργείου μας και η αρμόδια γενική διεύθυνση είναι σε μια συνεχή συνεργασία με την οικεία περιφέρεια και θα προχωρήσουμε, μόλις τελειώσουν οι αυτοψίες, και στην οριοθέτηση των περιοχών που έχουν πληγεί, ώστε να χορηγηθεί κι η προβλεπόμενη στεγαστική συνδρομή. Όπως όμως ήδη σας ανέφερα, και αυτό δεν είναι σε καμμία περίπτωση καμμία διαδικασία υπεκφυγής, σε ό,τι αφορά το γεγονός που συνέβη στις 9 και 10 του μηνός Οκτωβρίου στα πλημμυρικά φαινόμενα που εκδηλώθηκαν στους δύο δήμους, η γνωστοποίηση από την Περιφέρεια Στερεάς Ελλάδος έγινε στις 12 του μηνός. Εμείς είμαστε σε μια διαρκή επικοινωνία με την περιφέρεια και ό,τι χρειάζεται θα βοηθήσουμε και θα είμαστε δίπλα τους.

Ευχαριστώ.

**ΓΕΩΡΓΙΟΣ ΜΑΡΙΝΟΣ:** Κύριε Πρόεδρε, υπάρχει ένα σοβαρό θέμα να διευκρινίσω.

**ΠΡΟΕΔΡΕΥΩΝ (Γεώργιος Λαμπρούλης):** Έχετε τον λόγο, κύριε Μαρίνο.

**ΓΕΩΡΓΙΟΣ ΜΑΡΙΝΟΣ:** Εμείς την καταθέσαμε στον κ. Τριαντόπουλο και το γραφείο του κ. Τριαντόπουλου δεν την έκανε αποδεκτή και από αυτή τη σκοπιά καταθέσαμε την ερώτηση στο Υπουργείο Υποδομών, όπως είχαμε υποχρέωση. Εν πάση περιπτώσει, υπάρχει πολιτικό ζήτημα που το γραφείο του κ. Τριαντόπουλου δεν αποδέχθηκε την ερώτηση και ενώ είναι ο κ. Τριαντόπουλος λαλίστατος και προσπαθεί με όλα τα μέσα να παραμυθιάσει τον λαό της βόρειας Εύβοιας.

Ευχαριστώ.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Κύριε Πρόεδρε, ζητώ και εγώ τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Έχετε τον λόγο, κύριε Υπουργέ.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Για συναδέλφους που αυτή τη στιγμή λείπουν από την Αίθουσα θα πρέπει να είμαστε, θα παρακαλούσα, λίγο πιο προσεκτικοί στους χαρακτηρισμούς μας.

**ΓΕΩΡΓΙΟΣ ΜΑΡΙΝΟΣ:** Εμείς θέλαμε να είναι εδώ.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Τώρα σε ό,τι αφορά τη δουλειά που κάνει ο κ. Τριαντόπουλος αυτό φαίνεται από τους κατοίκους της Ευβοίας. Νομίζω ότι αυτοί έχουν την καλύτερη απάντηση, γιατί ο κ. Τριαντόπουλος ανά βδομάδα βρίσκεται εκεί και αντιμετωπίζει όλα τα ζητήματα. Επιτρέψτε μου, λοιπόν, τους ανθρώπους οι οποίοι δουλεύουν και αντιμετωπίζουν όλα τα ζητήματα να τους αντιμετωπίζουμε... Αντιλαμβάνομαι τον αντιπολιτευτικό σας ρόλο, αλλά ένας λίγο μεγαλύτερος σεβασμός θα ήταν καλύτερα για όλους μας.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε με την πέμπτη με αριθμό 80/15-10-2021 επίκαιρη ερώτηση πρώτου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Εσωτερικών, με θέμα: «Αποκλεισμός φιλοζωικών από δίκες εγκλημάτων εναντίων ζώων».

Θα απαντήσει ο Αναπληρωτής Υπουργός Εσωτερικών κ. Στυλιανός Πέτσας.

Τον λόγο έχει ο κ. Αρσένης.

**ΚΡΙΤΩΝ - ΗΛΙΑΣ ΑΡΣΕΝΗΣ:** Σας ευχαριστώ πολύ, κύριε Πρόεδρε.

Κύριε Υπουργέ, φέρατε πριν από ενάμιση μήνα έναν νόμο τον οποίο οι φιλοζωικές οργανώσεις σάς ζήτησαν να τον αποσύρετε, λέγοντας -διαβάζω τα λόγια και το κείμενο της Πανελλήνιας Φιλοζωικής Περιβαλλοντικής Ομοσπονδίας- ότι το έχετε διαβουλευθεί με κυκλώματα που έχουν πρωταρχικό στόχο την εκμετάλλευση ή τον βιοπορισμό τους από τα ζώα και όχι την προστασία τους. Φέρατε έναν νόμο τον οποίο εμείς συνεχίζουμε να ζητάμε να τον αποσύρετε, έναν νόμο ο οποίος δίνει στους εκμεταλλευτές δικαιώματα και στους προστάτες περιορισμούς.

Δηλαδή τι έχουμε αυτή τη στιγμή; Φτιάξατε ένα Εθνικό Μητρώο Ζώων Συντροφιάς που πρέπει να γράφονται και οι φιλοζωικές οργανώσεις. Αν δεν είναι εκεί μέσα, δεν μπορούν να συμμετέχουν ούτε ως πολιτική αγωγή ούτε να συμμετέχουν στις δίκες που γίνονται εναντίον κακοποιητών. Αυτό το μητρώο, ενάμιση μήνα μετά, δεν το έχετε ακόμα ξεκινήσει και αναρωτιόμαστε αν, πότε θα το ολοκληρώσετε και αν θέλετε να το ολοκληρώσετε. Αυτή τη στιγμή ακριβώς, επειδή δεν υπάρχει η δυνατότητα αυτή για τις φιλοζωικές οργανώσεις, γίνονται ενστάσεις από κακοποιητές και δεν επιτρέπεται η συμμετοχή τους στη δίκη. Αυτή είναι η κατάσταση που δημιουργήσατε ήδη.

Το ερώτημα είναι πάρα πολύ σαφές: Θα γίνει ποτέ αυτό το μητρώο; Σκοπεύετε να το κάνετε ή σας βολεύει αυτή κατάσταση; Θέλετε να αποκλείσετε τις οργανώσεις από την προστασία των ζώων από τους κακοποιητές; Ισχύει ή όχι ότι ελλείψει αυτού του μητρώου τα ζώα μένουν με τους κακοποιητές τους, επειδή δεν μπορούν να προχωρήσουν οι δίκες;

Εμείς σας καλούμε σε κάθε περίπτωση να αποσύρετε αυτόν τον νόμο πλέον, να ξαναμπείτε από μηδενική βάση σε διαβούλευση και να συζητήσετε με τους πραγματικούς ανθρώπους που ασχολούνται με την προστασία και όχι την εμπορία των ζώων για έναν νόμο που θα μας φέρει λίγο πιο κοντά τουλάχιστον στην ευρωπαϊκή πραγματικότητα.

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Κύριε Υπουργέ, έχετε τον λόγο για την πρωτολογία.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Κύριε Πρόεδρε, ευχαριστώ.

Ευχαριστώ και εσάς, κύριε Αρσένη, για την ερώτηση σχετικά με το νομοσχέδιο για τα ζώα συντροφιάς, που ψηφίστηκε στην ελληνική Βουλή στις 15 Σεπτεμβρίου, άρα σχετικά πρόσφατα.

Πριν ξεκινήσω την απάντησή μου, όμως, δεν μπορώ να αντισταθώ στον πειρασμό να μην κάνω ένα πολιτικό σχόλιο. Ξεπερνά κάθε όριο σουρεαλισμού το γεγονός να μας καταγγέλλετε για μια καθυστέρηση σε ένα ακόμη μητρώο, μια πτυχή λοιπόν του νομοσχεδίου αυτού, τη στιγμή που το καταψηφίσατε και τη στιγμή που ακόμα και τώρα είπατε ότι θα έπρεπε να αποσυρθεί.

Πάω λοιπόν στην απάντησή μου, τουλάχιστον να ενημερώσουμε το Σώμα για το τι πρόκειται. Το μητρώο αυτό είναι ένα από τα επτά υπομητρώα που στο σύνολό τους αποτελούν το Εθνικό Μητρώο Ζώων Συντροφιάς. Για πρώτη φορά η Ελλάδα αποκτά ένα σύγχρονο, λειτουργικό και πλήρες πληροφοριακό σύστημα προς όφελος των ζώων συντροφιάς, σύμφωνα με τα οριζόμενα πλέον στον ν.4830/2021, που ψηφίστηκε, όπως είπα, στις 15 Σεπτεμβρίου. Αυτή η νομοθετική πρωτοβουλία κάνει πράξη μια προεκλογική μας δέσμευση και του ίδιου του Πρωθυπουργού Κυριάκου Μητσοτάκη: κανένα ζώο αδέσποτο, κανένα ζώο κακοποιημένο.

Έχει κάποια βασικά στοιχεία αυτό το Μητρώο Φιλοζωικών Σωματείων και Οργανώσεων, το οποίο θα το αναλύσω. Πρώτον, αναγνωρίζουμε ότι μία από τις βασικές παραμέτρους της διαχείρισης των αδέσποτων ζώων είναι ο ρόλος και το έργο που επιτελούν τα φιλοζωικά σωματεία και οι φιλοζωικές οργανώσεις. Από τη στιγμή που θεσπίστηκαν υποχρεώσεις καθώς και δικαιώματα για τα φιλοζωικά σωματεία, δεν μπορούσε να απουσιάζει η πλήρης καταγραφή τους σε μία ενιαία βάση και αυτή η βάση είναι το Μητρώο Φιλοζωικών Σωματείων και Οργανώσεων, στο οποίο θα καταχωρίζονται όλα τα αναγνωρισμένα και νομίμως λειτουργούντα φιλοζωικά σωματεία στην Ελλάδα. Πρόσβαση σε αυτό θα έχουν όλοι όσοι εμπλέκονται με τα ζώα συντροφιάς, δηλαδή οι ιδιοκτήτες των ζώων συντροφιάς, οι δήμοι, οι κτηνιατρικές υπηρεσίες των περιφερειών, οι κτηνίατροι καθώς και τα αρμόδια Υπουργεία.

Τι πετυχαίνουμε με αυτό; Κατ’ αρχάς πετυχαίνουμε για πρώτη φορά να υπάρχει μια ξεκάθαρη δημόσια εικόνα για το ποια είναι τα φιλοζωικά σωματεία και οι φιλοζωικές οργανώσεις που δραστηριοποιούνται στην Ελλάδα. Γίνονται προσιτά τα στοιχεία επικοινωνίας τους και γίνεται γνωστό το έργο που αυτά επιτελούν σε συνεργασία με τους δήμους.

Δεύτερον, εγκαθιδρύονται στέρεες βάσεις για την ύπαρξη ελέγχου που απαιτείται και στον βαθμό που απαιτείται και τρίτον, παρέχεται δυνατότητα εξέτασης της ανάγκης κι όχι για βελτίωση ακόμα και για αλλαγή των εφαρμοζόμενων πολιτικών μεταξύ των δήμων και των φιλοζωικών σωματείων εφόσον θα καταγράφεται η συνεργασία τους.

Όσον αφορά τις ενέργειες που απαιτούνται για τη λειτουργία του σας υπενθυμίζω ότι σύμφωνα με τη διατάξεις του άρθρου 45 του ν.4830/2021 προβλέπεται η έκδοση κοινής υπουργικής απόφασης των Υπουργών Εσωτερικών και Ψηφιακής Διακυβέρνησης με την οποία θα ρυθμίζονται οι όροι λειτουργίας του Εθνικού Μητρώου Ζώων Συντροφιάς και του συνόλου των υπομητρώων του μέρος του οποίου είναι και το υπομητρώο φιλοζωικών σωματείων και οργανώσεων.

Είμαστε σε στενή συνεργασία με το συναρμόδιο Υπουργείο Ψηφιακής Διακυβέρνησης για την επεξεργασία των παραμέτρων του σχεδίου της κοινής αυτής υπουργικής απόφασης και το αμέσως επόμενο χρονικό διάστημα αυτή θα εκδοθεί.

Επίσης αναφέρω ότι είναι ώριμο και τεχνικά το Εθνικό Μητρώο Ζώων Συντροφιάς από τη Γενική Γραμματεία Πληροφοριακών Συστημάτων Δημόσιας Διοίκησης του Υπουργείου Ψηφιακής Διακυβέρνησης, η οποία είναι επιφορτισμένη με την τεχνική υποστήριξη και επιτήρηση της διαδικτυακής ηλεκτρονικής του βάσης. Η Γενική Γραμματεία Πληροφοριακών Συστημάτων βρίσκεται επίσης σε συνεργασία με τα αρμόδια πρόσωπα του Υπουργείου Αγροτικής Ανάπτυξης Τροφίμων στο οποίο τηρείται μέχρι σήμερα η υπάρχουσα βάση δεδομένων που ήταν υποσύνολο του συνολικού Εθνικού Μητρώου Ζώων Συντροφιάς. Είμαστε λοιπόν στην τελική φάση για τη μετάπτωση και αυτής της βάσης στο Εθνικό Μητρώο Ζώων Συντροφιάς.

Όλοι αντιλαμβανόμαστε ότι απαιτείται ένα εύλογο χρονικό διάστημα για να καταγραφούν, να σχεδιαστούν και να υλοποιηθούν όλες οι παράμετροι του Εθνικού Μητρώου Ζώων Συντροφιάς. Απαιτείται η συνεργασία όλων αυτών των φορέων για να είναι λειτουργικό, αποτελεσματικό και γρήγορο.

Ορισμένες από τις παραμέτρους -και ευχαριστώ για την κατανόηση σας, κύριε Πρόεδρε- είναι οι εξής: Ο ειδικότερος σχεδιασμός του περιεχομένου κάθε υπομητρώου, τα πεδία που αυτό θα περιλαμβάνει, τα θέματα που αφορούν στη διαδικασία πιστοποίησης και χορήγησης κωδικού πρόσβασης στους πιστοποιημένους χρήστες και όσους αποκτούν πρόσβαση στο μητρώο, τα θέματα μεταφοράς των δεδομένων από την υπάρχουσα βάση -να γίνει δηλαδή η μετάπτωση δεδομένων που είπα πριν- η διαδικασία και οι προϋποθέσεις καταχώρησης των στοιχείων και τα απαραίτητα δικαιολογητικά καθώς και κάθε άλλο σχετικό θέμα.

Στόχος μας είναι όλα αυτά τα βήματα να γίνουν γρήγορα και σωστά και να γίνει λειτουργικό αυτό το Εθνικό Μητρώο Ζώων Συντροφιάς και αυτός ο νόμος φυσικά να γίνει πράξη.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Αρσένης.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, για να καταλάβουμε, μας λέτε ότι δεν υπάρχει χρονοδιάγραμμα ακόμη για το πότε θα ολοκληρωθεί το μητρώο; Μας εγκαλείτε γιατί καταψηφίσαμε τον νόμο και όχι μόνο έχετε περάσει όλες τις ευνοϊκές ρυθμίσεις για αυτούς που εκμεταλλεύονται εμπορικά τα ζώα, αλλά έχετε στην ουσία αποκλείσει αυτήν τη στιγμή κάθε δυνατότητα προστασίας από κακοποιητές στα ζώα μέσω των φιλοζωικών.

Και τι μας λέτε εδώ; Αντί να δεσμευτείτε -το λιγότερο- ότι στο σημερινό νομοσχέδιο θα φέρετε τροπολογία για μεταβατική διάταξη που να εξαιρεί τις οργανώσεις από το μητρώο τουλάχιστον ώσπου να το ολοκληρώσετε, για να μπορέσουν να προστατεύουν τα ζώα, μας λέτε θα γίνει γρήγορα και σωστά το αμέσως επόμενο χρονικό διάστημα.

Ποιο είναι το χρονοδιάγραμμα; Ξέρετε ποιο είναι το χρονοδιάγραμμα; Το άμεσο χρονικό διάστημα τι είναι; Είναι μια μέρα, μια βδομάδα, ένας μήνας, ένας χρόνος; Ποιο είναι το άμεσο χρονικό διάστημα;

Και ως τότε όχι μόνο δεν μπορούν οι οργανώσεις να συνδράμουν στις δίκες υπέρ των κακοποιημένων ζώων, αλλά δεν μπορούν να συνεργάζονται με δήμους στο πλαίσιο των επιχειρησιακών προγραμμάτων διαχείρισης των αδέσποτων ζώων, δεν μπορούν να λειτουργήσουν καταφύγια, να περισυλλέξουν και να φιλοξενήσουν αδέσποτα ζώα, να λάβουν μέρος στην πενταμελή επιτροπή παρακολούθησης των επιχειρηματικών επιχειρησιακών προγραμμάτων, δεν μπορούν να γίνουν υιοθεσίες, δεν μπορούν να ελεγχθούν οι εισαγωγείς των ζώων χωρίς το μητρώο, να λειτουργήσουν νόμιμα οι εκτροφείς, δεν μπορούν να βεβαιώνονται τα πρόστιμα και ούτω καθεξής. Δημιουργείται, δηλαδή, αυτήν τη στιγμή ένα κενό υπέρ των κακοποιητών.

Σας λέω: Αναγνωρίζετε το πρόβλημα; Δεν έχετε καν χρονοδιάγραμμα. Φέρατε σήμερα στο νομοσχέδιο -τόσες τροπολογίες θα φέρετε- μια τροπολογία μεταβατική, που να ισχύει ό,τι ίσχυε μέχρι τώρα μέχρι να κάνετε το μητρώο σας. Και για το μητρώο, ναι, εμείς σας ζητάμε να αποσύρετε αυτόν τον νόμο, αλλά εμείς βλέπουμε ότι τα κομμάτια που ωφελούν τους εμπόρους, τα έχετε εκεί πέρα. Αυτά που ωφελούν τα ζώα τα βάζετε σε πάγο, παγώνοντας οτιδήποτε ή και οτιδήποτε δικαίωμα είχαν οι φιλοζωικές, οποιοδήποτε εργαλείο είχαν να υπερασπίζονται τα κακοποιημένα ζώα. Φέρτε σήμερα μια μεταβατική διάταξη, αν το εννοείτε. Αλλιώς, αν θέλετε να βάλετε μια ταφόπλακα στην προστασία των ζώων σε αυτήν τη χώρα, λυπάμαι, αλλά εμείς δεν θα σας αφήσουμε να το κάνετε.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ, κύριε Πρόεδρε.

Δεν είστε υπερασπιστής εσείς των ζώων και των φιλοζωικών σωματείων, κύριε Αρσένη. Η πολιτεία πρέπει να λαμβάνει υπ’ όψιν όλους τους μετόχους ενός προβλήματος και αυτό έκανε με αυτό το νομοσχέδιο. Κι όπως είπα και στη διάρκεια της συζήτησης στην επιτροπή και στην Ολομέλεια όταν ψηφιζόταν το νομοσχέδιο, πρέπει να λαμβάνουμε όλους υπ’ όψιν, όχι μόνο κατά το δοκούν και όχι να τσαλαβουτάμε και να παίρνουμε κάποια θέματα που ενδεχομένως να ευνοούν τις φιλοζωικές οργανώσεις τη μια μέρα, την άλλη μέρα κάποια που αφορούν τους δήμους και τους ΟΤΑ, την άλλη μέρα κάποιους από εκείνους τους ανθρώπους που φοβούνται τα αδέσποτα ζώα και κάποια άλλη μέρα οποιουσδήποτε εμπλέκονται με τον ένα και τον άλλον τρόπο στην εκτροφή τους.

Άρα το νομοσχέδιο αυτό που θεσπίσαμε και είναι νόμος πλέον του κράτους βάζει ένα ολοκληρωμένο σχέδιο για τη διαχείριση των ζώων συντροφιάς. Και όταν σας λέω «στο επόμενο διάστημα», δεν εννοώ τα έντεκα χρόνια, για παράδειγμα, που έχουν περάσει από τότε που ψηφίστηκε ο νόμος του «ΚΑΛΛΙΚΡΑΤΗ», όταν ήσασταν μέλος του ΠΑΣΟΚ και ακόμα μέχρι τώρα δεν έχουν εκδοθεί πολύ σημαντικές πτυχές που προβλέπονταν τότε με εξοντωτικές διατάξεις.

Σας λέω, για παράδειγμα, ότι αυτήν την εβδομάδα θα εκδοθεί η πρόσκληση που προβλέπει τη χρηματοδότηση με 40 εκατομμύρια ευρώ για τον εξοπλισμό, όπου περιλαμβάνονται και τα καταφύγια που αναφέρατε για τους δήμους. Σας λέω ότι θα εκδώσουμε το αμέσως επόμενο χρονικό διάστημα τη συγκεκριμένη υπουργική απόφαση μαζί με το Υπουργείο Ψηφιακής Διακυβέρνησης. Το μητρώο θα είναι λειτουργικό και σωστό και αυτό θα είναι μέσα σε επόμενες εβδομάδες, όχι σε χρόνια.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Θα συζητηθεί η δεύτερη με αριθμό 82/18-10-2021 επίκαιρη ερώτηση δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ.Εμμανουήλ Συντυχάκηπρος τον Υπουργό Εσωτερικών,με θέμα: «Αντισεισμικός έλεγχος και θωράκιση των σχολείων, αποκατάσταση των ζημιών και ανέγερση νέων ασφαλών σχολείων στην Κρήτη».

Κύριε Συντυχάκη, έχετε το λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ πολύ, κύριε Πρόεδρε.

Κύριε Υπουργέ, ο σεισμός στην Κρήτη ανέδειξε την παντελή έλλειψη αντισεισμικής θωράκισης των σχολικών κτηρίων, παρ’ όλο που είναι γνωστό ότι η Κρήτη είναι από τις πιο σεισμογενείς περιοχές της Ευρώπης. Συγκεκριμένα, έχουν υποστεί ζημιές πολλές σχολικές μονάδες σχεδόν σε όλους τους δήμους της Περιφερειακής Ενότητας Ηρακλείου, ακόμα και σε άλλες περιοχές εκτός νομού, όπως στο Γυμνάσιο και στο Λύκειο στο Τζερμιάδο Λασιθίου. Σημαντικός αριθμός σχολείων έχουν υποστεί σοβαρές βλάβες και χρειάζονται βαριές επισκευές. Ειδικά στο Δήμο Μινώα Πεδιάδας, όλα τα σχολεία έχουν κριθεί ακατάλληλα.

Πιστεύει πραγματικά κάποιος ότι δίνουν λύση στις υπάρχουσες ανάγκες οι είκοσι δύο προκάτ αίθουσες που έχουν ενταχθεί στα δύο δημοτικά Αρκαλοχωρίου και στο Θραψανό και οι επιπλέον σαράντα που προγραμματίζονται να έρθουν ή τρεις-τέσσερις προκάτ αίθουσες που ήρθαν την εβδομάδα που πέρασε στο Γυμνάσιο Αρκαλοχωρίου και αφού οι ίδιοι οι μαθητές διαμαρτυρήθηκαν ότι δεν αντέχουν άλλο την τηλεκπαίδευση που πραγματοποιείται, όπως λένε, μέσα σε πρόχειρα καταλύματα, αυτοκίνητα ή σπίτια με σημαντικές φθορές;

Ήδη εμφανίστηκαν προβλήματα με την εγκατάσταση ή κατασκευή των αιθουσών, για παράδειγμα στο Θραψανό όπου μπήκαν νερά μετά από νεροποντή. Υπάρχουν μαθητές που διαμοιράζονται σε άλλα σχολεία ή μεταφέρονται προσωρινά σε άλλα κτίσματα ακατάλληλα, με απαράδεκτες συνθήκες λειτουργίας, όπως συμβαίνει με το 7ο, το 24ο, το 31ο Δημοτικό Σχολείο Ηρακλείου, το Δημοτικό Επισκοπής, το Νηπιαγωγείο Σκοτεινού, το Γυμνάσιο - Λύκειο Τζερμιάδου.

Επίσης, παραμένουν κλειστά τα σχολεία του ευαίσθητου χώρου της ειδικής αγωγής, όπως είναι το ΕΕΕΕΚ Τυμπακίου, το Ειδικό Δημοτικό και το Ειδικό Νηπιαγωγείο Αρκαλοχωρίου, με ό,τι συνεπάγεται αυτό για παιδιά και γονείς. Το αποτέλεσμα είναι ότι μετά από χρόνια αδιαφορία όλων των κυβερνήσεων γίνονται μπαλώματα, για να καλύψετε κυβερνητικές ανεπάρκειες.

Το μόνο σίγουρο είναι ότι τη νύφη την πληρώνουν οι μαθητές, διότι πολλά σχολεία είναι εκτός διά ζώσης εκπαιδευτικής διαδικασίας: Νηπιαγωγείο Τεφελίου, Γυμνάσιο Τεφελίου, Δημοτικό Σχολείο Καμαρών, Ειδικό Δημοτικό Σχολείο Αρκαλοχωρίου, Γυμνάσιο, Λύκειο και ΕΠΑΛ Αρκαλοχωρίου. Και οι μαθητές, όπως σας είπα, καλούνται να συμμετάσχουν στο μάθημα μέσω Webex από τα τσαντίρια και από τα αυτοκίνητα!

Είναι απαράδεκτη η απόφαση λειτουργίας της τηλεκπαίδευσης στους μαθητές της δευτεροβάθμιας εκπαίδευσης. Υπάρχει ήδη η εμπειρία των δύο χρόνων της τηλεκπαίδευσης λόγω της πανδημίας που οδήγησε σε τεράστια μαθησιακά κενά. Είναι πραγματικά τραγέλαφος, όπως αναφέρουν με επιστολή προς εσάς και οι μαθητές της Γ΄ Γυμνασίου Αρκαλοχωρίου και η επιστολή της Ομοσπονδίας Γονέων Μαθητών Κρήτης και των Συλλόγων Γονέων των σχολείων 1ου και 2ου Δημοτικού Σχολείου, Γυμνασίου, Λυκείου, ΕΠΑΛ του Αρκαλοχωρίου –θα τα καταθέσω στα Πρακτικά- το γεγονός ότι τα παιδιά τους δεν έχουν σπίτι, ζουν σε ένα οικογενειακό και κοινωνικό περιβάλλον που αδυνατεί να εξασφαλίσει ένα αξιοπρεπές επίπεδο διαβίωσης, διαβάζουν σε σκηνές -είναι ντροπή!- και από την άλλη λέμε για τηλεκπαίδευση.

Το 1o ΕΠΑΛ Αρκαλοχωρίου είχε εκατόν πενήντα παιδιά. Τι θα γίνουν; Περιμένουν οικίσκους. Οικίσκους δεν βλέπουν.

Οι μαθητές, λοιπόν, στις σεισμόπληκτες περιοχές και ειδικά στον Δήμο Μινώα είναι διπλά άστεγοι, με όλα τα σύνθετα ψυχοκοινωνικά και μαθησιακά προβλήματα. Σας ρωτάμε: Πώς υπό αυτές τις συνθήκες τα παιδιά της Γ΄ τάξης στο τέλος της φετινής χρονιάς θα συμμετάσχουν στις πανελλαδικές εξετάσεις;

Οι γονείς και οι μαθητές, λοιπόν, ζητούν να δώσετε άμεσες λύσεις στην ασφαλή στέγαση και τη διά ζώσης εκπαίδευση των μαθητών. Διεκδικούν την άμεση ανέγερση νέων, σύγχρονων, ασφαλών κτηρίων.

Για όλα λοιπόν τα παραπάνω, κύριε Υπουργέ, πρέπει να μας απαντήσετε σε ποιες κατεπείγουσες ενέργειες θα προχωρήσει η Κυβέρνηση για την άμεση διασφάλιση όλων των κατάλληλων υποδομών που θα πληρούν με ασφάλεια τη συνέχεια της διά ζώσης εκπαιδευτικής διαδικασίας, ώστε να μη χαθεί ούτε μία ώρα μάθημα, σύμφωνα με τα αιτήματα και τις διεκδικήσεις του γονεϊκού κινήματος. Ποιο είναι το χρονοδιάγραμμα ολοκλήρωσης των ελέγχων όλων των σχολείων της Περιφερειακής Ενότητας Ηρακλείου και συνολικά της Κρήτης;

Να εξασφαλισθεί με κρατική χρηματοδότηση η πλήρης αποκατάσταση των ζημιών, η αποκατάσταση που θα αντιμετωπίζει τα στατικά προβλήματα των κτηρίων και την αντισεισμική τους προστασία σύμφωνα με τους σύγχρονους κανονισμούς και όχι μπαλώματα. Και ταυτόχρονα, να προχωρήσει άμεσα, με τη διαδικασία του κατεπείγοντος, η ανέγερση νέων, σύγχρονων, ασφαλών κτιρίων με 100% κρατική χρηματοδότηση και όχι ΣΔΙΤ. Να σταματήσει η τηλεκπαίδευση.

Και ειδικότερα για την Γ΄ λυκείου πρέπει να το δείτε και εσείς. Αφορά βέβαια και το Υπουργείο Παιδείας, αλλά νομίζω ότι είναι ένα θέμα που πρέπει να συνεργαστούν τα δύο Υπουργεία. Η Γ΄ λυκείου να υποστηριχθεί με ενισχυτική διδασκαλία και να υπάρξει ποσόστωση για αυτά τα παιδιά στις πανελλαδικές εξετάσεις.

Ευχαριστώ, κύριε Πρόεδρε, και για την ανοχή.

(Στο σημείο αυτό ο Βουλευτής κ. Εμμανουήλ Συντυχάκης καταθέτει για τα Πρακτικά τα προαναφερθέντα έγγραφα, τα οποίο βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ, κύριε Πρόεδρε.

Θα κάνω μόνο ένα σχόλιο, πριν απαντήσω, στην τελευταία αναφορά σας, κύριε Βουλευτά. Πράγματι, είναι ένα θέμα στο οποίο έχουμε δείξει και στο πρόσφατο παρελθόν ότι τους μαθητές της Γ΄ λυκείου που αντιμετωπίζουν τέτοια θέματα είμαστε εκεί να τους στηρίξουμε. Και αναφέρω ως παράδειγμα την περίπτωση των σεισμών στη Θεσσαλία. Είμαστε σε συνεννόηση. Θα δούμε τι πρόκειται να υπάρξει για αυτήν την περίπτωση στο μέλλον, γιατί, ο σεισμός δεν είναι κάτι πρόσκαιρο, είναι κάτι το οποίο ταλαιπωρεί για πάρα πολύ καιρό τους ανθρώπους που χάνουν τις κατοικίες τους.

Έρχομαι τώρα στο θέμα της ερώτησης. Έχω αναφερθεί και σε προηγούμενη επίκαιρη ερώτηση για την υποχρέωση της πολιτείας να παρέχει την εκπαίδευση στα παιδιά μας μέσα σε ασφαλείς και διαδραστικές αίθουσες διδασκαλίας. Η δημόσια παιδεία είναι από τις πλέον κεντρικές υποχρεώσεις της πολιτείας, λοιπόν. Δεν συζητάμε το θέμα της υποχρεωτικής ύπαρξης ενός αποδοτικού περιβάλλοντος στο οποίο να διδάσκονται οι μαθητές, αλλά το πώς θα συνεισφέρουμε όλοι, για να διασφαλίσουμε όσο δυνατόν καλύτερες συνθήκες λειτουργίας των σχολείων της Κρήτης που επλήγησαν από το σεισμό.

Πράγματι, ο σεισμός της 27ης Σεπτεμβρίου και η μετέπειτα σεισμική δραστηριότητα στην Κρήτη δημιούργησε προβλήματα σε υποδομές, με αποτέλεσμα μεγάλος αριθμός σχολείων να κριθούν σε πρώτη φάση ακατάλληλα έπειτα από το ταχύ οπτικό έλεγχο που διενήργησαν στις πληγείσες περιοχές τεχνικά κλιμάκια μηχανικών της εταιρείας «Κτιριακές Υποδομές». Σύμφωνα με τα στοιχεία που μας έστειλε η ΚΤΥΠ, τα οποία θα καταθέσω στα Πρακτικά της Βουλής, εκατόν πενήντα επτά σχολεία κρίθηκαν κατάλληλα και τριάντα τέσσερα σχολεία ακατάλληλα με διαφορετική διαβάθμιση, ανάλογα με το αν παρουσίαζαν ελαφρές, εκτεταμένες ή βαριές βλάβες.

Όσον αφορά τις αρμοδιότητες του Υπουργείου Εσωτερικών, θέλω να αναφέρω ότι την αμέσως επόμενη ημέρα, στις 28 Σεπτεμβρίου, χρηματοδοτήσαμε από το πρόγραμμα που έχουμε στο Υπουργείο Εσωτερικών για την αποκατάσταση των φυσικών καταστροφών, το Δήμο Μινώα Πεδιάδας με το ποσό των 800.000 ευρώ και το Δήμο Αρχανών - Αστερουσίων με το ποσό των 200.000 ευρώ και έπεται και νέα χρηματοδότηση. Είμαστε σε συνεχή επικοινωνία με τους δημάρχους, είμαστε δίπλα τους για να εξετάσουμε με κάθε προτεραιότητα τα αιτήματα που θα προκύψουν για να καλύψουμε όλες τους τις ανάγκες.

Όσον αφορά τη σημερινή λειτουργία των πληγέντων από τους σεισμούς σχολείων, θα καταθέσω στα Πρακτικά τα σχετικά έγγραφα των δήμων της Κρήτης, καθώς και του Υπουργείου Παιδείας και Θρησκευμάτων. Από τα στοιχεία αυτά προκύπτει ότι ορισμένα σχολεία μετεγκαταστάθηκαν σε άλλα σχολικά ή δημοτικά κτήρια, έχουν τοποθετηθεί είκοσι δύο προκατασκευασμένες αίθουσες και αναμένονται επιπλέον σαράντα αίθουσες έως τα τέλη Οκτωβρίου. Επιπλέον, έχουν ξεκινήσει ήδη οι επισκευές των μικρότερων ζημιών και έχουν ξεκινήσει και οι εργασίες αποκατάστασης ζημιών σε τέσσερις σχολικές μονάδες του Δήμου Μινώα Πεδιάδας έπειτα από τη δημοπράτηση των σχετικών έργων από την ΚΤΥΠ και έπεται φυσικά συνέχεια. Στόχος είναι να αποκατασταθούν πλήρως όλες οι ζημιές το συντομότερο δυνατό και σίγουρα οι προκατασκευασμένες αίθουσες αποτελούν προσωρινή και μόνο λύση.

Θα ήθελα, όμως, να αναφερθώ και στο θέμα της πρόληψης. Αυτή είναι η αρχή της ουσιαστικής λύσης των προβλημάτων. Το θέμα του αντισεισμικού ελέγχου είναι ένα θέμα που απασχολεί το Υπουργείο Εσωτερικών, το έχουμε ήδη προβλέψει στο πλαίσιο του προγράμματος «ΑΝΤΩΝΗΣ ΤΡΙΤΣΗΣ», όπου υπάρχει η πρόσκληση ΑΤ11 «Δράσεις για υποδομές που χρήζουν αντισεισμικής προστασίας» και ήδη έχουν ενταχθεί πέντε προτάσεις των δήμων Μινώα Πεδιάδας, Αρχανών-Αστερουσίων, Γόρτυνας, Ανωγείων και Αγίου Βασιλείου, συνολικού ύψους 759.500 ευρώ. Αναφέρω ότι σε στάδιο αξιολόγησης βρίσκονται και οι λοιπές προτάσεις της Περιφέρειας Κρήτης.

Επομένως, έργα γίνονται, χρηματοδοτικά εργαλεία υπάρχουν, όλοι οι κρατικοί μηχανισμοί είναι ενεργοί και κάθε Υπουργείο στο πλαίσιο των αρμοδιοτήτων του έχει στηρίξει και θα συνεχίσει να στηρίζει τους πληγέντες. Πρέπει, όμως, να κατανοήσουμε ότι σε μια μέρα μόνο δεν μπορούμε να αντιμετωπίσουμε όλα τα προβλήματα και να γίνουν νέα κτήρια. Σε ορισμένα σχολικά κτήρια χρειάζεται περισσότερη και μεγαλύτερη προσοχή για να γίνει σωστή αποκατάσταση και όχι μερεμέτια, όπως σωστά είπατε, τα οποία θα θέσουν σε κίνδυνο τη ζωή των μαθητών, αλλά και των εκπαιδευτικών.

Από την άλλη πλευρά, προφανώς, και κατανοούμε το πρόβλημα που έχει δημιουργηθεί στις οικογένειες και στους ίδιους τους μαθητές από την αλλαγή που έχει συμβεί. Είναι προσωρινή η κατάσταση, αλλά θα απαιτηθεί κάποιος χρόνος για να λυθεί οριστικά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού)

Και ένα τελευταίο πολιτικό σχόλιο με την ανοχή σας, κύριε Πρόεδρε.

Δεν νομίζω, από την πρωτολογία σας, να εννοείτε ότι η ΚΤΥΠ μπορεί να προσφέρει περισσότερους οικίσκους άμεσα και δεν το έκανε. Δουλεύει γι’ αυτό και μέχρι τα τέλη Οκτωβρίου θα προσφέρει και τα υπόλοιπα που μπορεί.

Ευχαριστώ, κύριε Πρόεδρε.

(Στο σημείο αυτό ο Αναπληρωτής Υπουργός Εσωτερικών κ. Στυλιανός Πέτσας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Λαμπρούλης):** Κύριε Συντυχάκη, έχετε τον λόγο για τη δευτερολογία σας.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Υπουργέ, δεν ξέρω εάν έχετε αντιληφθεί το μέγεθος της καταστροφής. Εγώ σας έδωσα μια τάξη μεγέθους, κατ’ αρχάς, μόνο για τα σχολικά κτήρια. Δεν αναφέρομαι σε άλλα, γιατί αφορούν άλλα Υπουργεία κ.λπ.. Το μέγεθος της καταστροφής των σχολείων είναι πολύ μεγαλύτερο απ’ αυτό που εσείς παρουσιάσατε ως άμεση λύση με τις είκοσι δύο προκάτ αίθουσες που έχετε στείλει ή τα όποια μέτρα λέτε ότι θα πάρετε στο μέλλον.

Πρέπει να σταματήσουν τα μεγάλα λόγια, γιατί, ξέρετε, διαχρονικά όλες οι κυβερνήσεις έχουν εγκληματήσει πάνω σε αυτό το ζήτημα ως αποτέλεσμα, εάν θέλετε, μιας διαχρονικής υποχρηματοδότησης και των δήμων και των σχολικών κτηρίων, των σχολικών επιτροπών και ποτέ, μα ποτέ, δεν έγιναν ουσιαστικές αντισεισμικές μελέτες και ενισχύσεις, πάντα σύμφωνα με τον υπάρχοντα αντισεισμικό κανονισμό και κανονισμό επεμβάσεων. Δεν ξέρω εάν υπάρχουν κτηριολόγια, δηλαδή το στοιχειώδες, το απλό. Δεν υπάρχουν κτηριολόγια. Τι συζητάμε από εκεί και μετά; Δηλαδή, αντί το κράτος να έχει την πλήρη ευθύνη και υποχρέωση για την παροχή δημόσιων, δωρεάν σύγχρονων και ασφαλών σχολείων, πέρασε η αρμοδιότητα της συντήρησης και επισκευής των σχολείων στην ευθύνη των δήμων και λέτε τώρα ότι δώσατε χρήματα στο Δήμο Μινώα Πεδιάδας. Εάν δεν ξέρει κάποιος και το ακούει, σου λέει, έδωσαν 800.000 ευρώ και 200.000 ευρώ στο Δήμο Αρχανών-Αστερουσίων. Τίποτα, ντροπή! Ντροπή, κύριε Υπουργέ, ψίχουλα! Είναι δυνατόν με 800.000 ευρώ και 200.000 ευρώ αντίστοιχα οι δύο δήμοι –προσέξτε!- να λύσουν το πρόβλημα των σχολικών κτηρίων, να κάνουν κατεδαφίσεις ετοιμόρροπων σχολείων, κατολισθήσεις δρόμων; Εδώ δεν θέλει 800.000 ευρώ, εδώ θέλει πάρα πολλά λεφτά, εκατομμύρια για να αντιμετωπιστούν οι άμεσες ανάγκες. Προσέξτε, οι άμεσες ανάγκες, όχι οι μακροπρόθεσμες. Είναι άλλο ζήτημα το θέμα των μακροπρόθεσμων αλλαγών.

Παρ’ όλο που ακολουθείτε μια τέτοια πολιτική, έρχεστε και εσείς και οι προηγούμενες κυβερνήσεις και διαλύετε τον Οργανισμό Σχολικών Κτιρίων, φτιάξατε την «ΚΤΙΡΙΑΚΕΣ ΥΠΟΔΟΜΕΣ Α.Ε.», η οποία έχει πλήρως αποδυναμωθεί, γιατί; Γιατί πρέπει να προωθηθούν τα εμπορευματοποιημένα σχολεία με συμπράξεις δημόσιου και ιδιωτικού τομέα.

Όλα αυτά μαζί δημιουργούν μια επικίνδυνη, μια χαοτική κατάσταση για τη σχολική στέγη, ειδικά τώρα μετά από τον σεισμό. Την Κυβέρνηση, επιτρέψτε μου να πω, δεν την ενδιαφέρει να δώσει λύσεις στα χρόνια προβλήματα και στην ενίσχυση της εκπαιδευτικής διαδικασίας, την ενδιαφέρει η τιμωρητική αξιολόγηση των εκπαιδευτικών και ο διασυρμός τους στα δικαστήρια, την ενδιαφέρουν οι συγχωνεύσεις εκατοντάδων χιλιάδων τμημάτων στα σχολεία όλης της χώρας, ακόμη και σε επιβαρυμένες περιοχές, όπως της σεισμόπληκτης περιοχής της Κρήτης, που τουλάχιστον εκεί έπρεπε να πείτε ότι αναστέλλονται. Ούτε καν αυτό δεν κάνατε, όπου βέβαια δεν μιλάμε για αναστολή, αλλά μιλάμε για μια απαράδεκτη διάταξη η οποία πρέπει να καταργηθεί εδώ και τώρα.

Αυτό είναι, λοιπόν, το μεταρρυθμιστικό έργο της Κυβέρνησης. Γι’ αυτό και ο κόσμος με δυσπιστία βλέπει αυτά τα οποία λέτε, διότι δεν βλέπει φως από τις υποσχέσεις που δίνετε, από τα λόγια που λέγονται είτε από το υπουργικό έδρανο είτε από τις τηλεοράσεις είτε από τα πήγαινε-έλα στην Κρήτη και του Πρωθυπουργού, ο οποίος έδειξε το δάκτυλο στους κατοίκους και είπε «εσείς φταίτε που οικοδομήθηκε το Αρκαλοχώρι έτσι». Οι γονείς φταίνε; Οι μαθητές φταίνε που έπεσαν τα σχολικά κτήρια; Ποια σχολικά κτήρια; Αυτά που ποτέ δεν παραδόθηκαν! Αυτά, κύριε Υπουργέ, που κανένας εργολάβος ποτέ δεν παρέδωσε στο ελληνικό δημόσιο και φτάνει στο σημείο ο Πρωθυπουργός να δείξει με το δάχτυλο ότι φταίνε οι γονείς, οι μαθητές, οι κάτοικοι γι’ αυτό το αίσχος που υπάρχει, όχι μόνο στο Αρκαλοχώρι, αλλά σε όλη τη χώρα, σε όλη την Ελλάδα.

Άρα, λοιπόν, εμείς επαναφέρουμε τα ζητήματα, ότι πρέπει άμεσα η Κυβέρνηση να διασφαλίσει όλες τις κατάλληλες υποδομές, ώστε με ασφάλεια να συνεχιστεί η διά ζώσης εκπαιδευτική διαδικασία. Πρέπει να εξασφαλίσετε ακόμα και δωρεάν μεταφορά μαθητών, διότι «μετακόμισαν» κάποια σχολεία, πήγαν από ένα σχολείο στο άλλο, πώς θα μετακινηθούν αυτοί οι άνθρωποι; Δεν πρέπει να υπάρχει μια μεταφορά; Κυρίως στα ειδικά σχολεία πρέπει να γίνει αυτό το πράγμα. Επίσης, να εξασφαλίσετε δωρεάν γεύματα στα σχολεία αυτών των περιοχών, των σεισμόπληκτων περιοχών. Δεν έχει εξασφαλιστεί τίποτα απ’ όλα αυτά.

Φυσικά, επανέρχομαι στο ζήτημα ότι πρέπει να υπάρξει ενισχυτική διδασκαλία, επιπλέον οικίσκοι για αναγνωστήρια. Επίσης, κρατάμε το θέμα της ποσόστωσης για τα παιδιά στις πανελλαδικές εξετάσεις. Αυτό που είπατε, το κρατάμε. Εν πάση περιπτώσει, χρειάζεται μια ολοκληρωμένη αντιμετώπιση, άμεση, βραχυπρόθεσμη και μακροπρόθεσμη που να αφορά στο θέμα των σχολικών κτηρίων στη χώρα, ειδικά στην Κρήτη και ειδικά στη σεισμόπληκτη περιοχή για να λυθούν τα προβλήματα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ, κύριε Πρόεδρε.

Προς αποφυγήν παρεξηγήσεων, νομίζω ότι είναι φανερό στην Αίθουσα ότι όταν μιλάμε για προσεισμικό έλεγχο και αθροιστικά τις 800.000 ευρώ περίπου, που είπα για τους πέντε δήμους της Κρήτης, μιλάμε για τον απαραίτητο έλεγχο που θα υποδείξει εάν ένα κτήριο χρειάζεται παρέμβαση, εάν είναι ακατάλληλο και χρειάζεται να γίνει από την αρχή φυσικά και δεν μιλάμε για το τι κόστος περιλαμβάνει η ανέγερση ενός σχολείου. Ξέρετε και εσείς, ξέρω και εγώ από τις άλλες προτάσεις που έχουμε και επεξεργαζόμαστε στο Υπουργείο μας ότι ένα οκταθέσιο σχολείο, για παράδειγμα, θέλει 3 με 4 εκατομμύρια ευρώ για να κατασκευαστεί. Δεν μιλάμε γι’ αυτό, μιλάμε για τον απαραίτητο προσεισμικό έλεγχο, την πρόληψη, δηλαδή, που θα μας υποδείξει σε ποια φάση βρίσκονται τα σχολεία μας και ευτυχώς, μετά από πάρα πολλά χρόνια, έχουμε στο Υπουργείο Εσωτερικών αυτήν τη δυνατότητα. Σας είπα ότι μέσω του προγράμματος «ΑΝΤΩΝΗΣ ΤΡΙΤΣΗΣ» έχουμε δώσει τη δυνατότητα σε όλους τους δήμους και έχουν υποβάλει πάρα πολλές προτάσεις για έλεγχο όλων των δημοσίων κτηρίων τους, συμπεριλαμβανομένων φυσικά των σχολείων. Αυτή είναι η πυξίδα μας που θα μας δείξει τι παρεμβάσεις χρειάζεται να γίνουν.

Τώρα, για τα ποσά στους δύο δήμους είπα ότι συνεχίζεται η ενίσχυση αυτών των δήμων με βάση όλα τα αιτήματα που θα μας υποβάλουν. Τα πρώτα ποσά που δώσαμε, οι 800.000 ευρώ και 200.000 ευρώ, ήταν για άμεση ανάγκη, χωρίς καν την υποβολή τεχνικών δελτίων, ώστε να μπορέσουν οι δήμοι αυτοί να κάνουν τις ενέργειες που ήταν απαραίτητες τις πρώτες ημέρες μετά από τον σεισμό.

Για δε τα υπόλοιπα θέματα που θίξατε, όλα τα θέματα που έρχονται να «κουμπώσουν» με το θέμα της μεταφοράς των μαθητών είναι θέματα της περιφέρειας και είμαστε εκεί για να τη συνδράμουμε, εάν χρειαστεί κάτι παραπάνω από πλευράς κονδυλίων ή οτιδήποτε άλλο χρειαστεί για τη μεταφορά κατά το επόμενο χρονικό διάστημα. Αυτή τη στιγμή με τον κ. Αρναουτάκη δεν έχουμε κάτι τέτοιο. Εάν προκύψει, με χαρά το Υπουργείο Εσωτερικών να μπορέσει να συνδράμει γι’ αυτό το ζήτημα.

Για τα θέματα της ποσόστωσης σας είπα και πριν. Για δε τα θέματα των οικίσκων σας είπα ότι είναι θέμα δυνατότητας της ΚΤΥΠ να τους προσφέρει. Δεν πιστεύω να νομίζει κάποιος σε αυτήν την Αίθουσα ότι η ΚΤΥΠ έχει οικισμούς και τους έχει να κάθονται σε μια αποθήκη και δεν τους στέλνει σε μια περιοχή που έχει πληγεί, όπως είναι εν προκειμένω η περιοχή του Αρκαλοχωρίου ή κάπου αλλού στη χώρα από οποιοδήποτε φυσικό φαινόμενο.

Θα ήθελα να τονίσω ξανά ότι οι φυσικές καταστροφές γίνονταν, γίνονται και θα γίνονται στο μέλλον. Σημασία έχει με ποιον τρόπο η οργανωμένη πολιτεία προχωρά και αντιμετωπίζει αυτά τα θέματα. Εμείς τουλάχιστον, με αυτήν την Κυβέρνηση του Κυριάκου Μητσοτάκη, αυτό που έχουμε κάνει είναι να έχουμε πρωτοφανή ταχύτητα στην αντιμετώπιση των φυσικών καταστροφών όσον αφορά στις υποδομές, αλλά και πρωτοφανή ταχύτητα μέσω της κρατικής αρωγής και της πλατφόρμας που έχουμε φτιάξει για την αποζημίωση των πληγέντων. Νομίζω ότι οποιαδήποτε σύγκριση με το παρελθόν το αποδεικνύει.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Η πρώτη με αριθμό 78/14-10-2021 επίκαιρη ερώτηση πρώτου κύκλου του Βουλευτή Β3΄ Νοτίου Τομέα Αθηνών του ΣΥΡΙΖΑ - Προοδευτική Συμμαχία κ. Ιωάννη Μουζάλα προς τον Υπουργό Υποδομών και Μεταφορών με θέμα «Άμεση η ανάγκη για κατασκευή αντιπλημμυρικών έργων ανάσχεσης των υδάτων Κηφισού και Ιλισού ποταμού δεν θα συζητηθεί λόγω αναρμοδιότητας.

Θα προχωρήσουμε τώρα σε μια ολιγόλεπτη διακοπή της συνεδρίασης και θα επανέλθουμε στη συζήτηση των υπόλοιπων επίκαιρων ερωτήσεων.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, συνεχίζεται η συνεδρίαση.

Σειρά έχει η τέταρτη με αριθμό 71/12-10-2021 επίκαιρη ερώτηση πρώτου κύκλου του Βουλευτή Σερρών της Ελληνικής Λύσης κ. Κωνσταντίνου Μπούμπα προς τον Υπουργό Οικονομικών, με θέμα: «Κατοικίες και επιχειρήσεις “παλιννοστούντων” τίθενται σε πλειστηριασμό, παρά την υποτιθέμενη “κρατική εγγύηση” και παρά την ύπαρξη Ταμείου Υποστήριξης (ν.128/1975) από το οποίο όφειλε να υποστηριχθούν».

Θα απαντήσει ο Αναπληρωτής Υπουργός Οικονομικών κ. Θεόδωρος Σκυλακάκης.

Κύριε Μπούμπα, έχετε τον λόγο.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ευχαριστώ, κύριε Πρόεδρε.

Καλημέρα σας, κύριε Υπουργέ. Καλημέρα κυρίες και κύριοι. Είναι ένα μείζον θέμα εθνικής και κοινωνικής διάστασης το θέμα των Ελλήνων που ήρθαν από τον Πόντο, από τη δεκαετία του 1990. Υπήρχε -το ξέρετε, κύριε Υπουργέ- το Εθνικό Ίδρυμα Υποδοχής και Αποκατάστασης Παλιννοστούντων Ομογενών Ελλήνων, το οποίο τους υποσχέθηκε στους Πόντιους μια στεγαστική αποκατάσταση, αλλά οι υποσχέσεις αυτές τινάχτηκαν στον αέρα.

Και το λέω αυτό, διότι στις αρχές της δεκαετίας του ’90 αυτοί οι άνθρωποι εγκαταστάθηκαν με τις υποσχέσεις και την εγγύηση του ελληνικού κράτους σε ό,τι αφορά στη στεγαστική τους αποκατάσταση. Άφησαν τις εστίες τους και ήρθαν στην Ελλάδα. Ήρθαν στη μάνα-πατρίδα, στη μάνα-Ελλάς. Έλαβαν τις υποσχέσεις να μπουν σε ένα στεγαστικό πρόγραμμα το οποίο θα τους αποκαταστήσει είτε κατασκευάζοντας το ίδιο το ελληνικό κράτος κάποια διαμερίσματα -όπου το πρόγραμμα αυτό υλοποιήθηκε μόνο κατά 15% έως 20%- είτε ότι θα δοθούν δάνεια περίπου 39.000 ευρώ συν 21.000 ευρώ με κρατική αρωγή και δεν υλοποιήθηκε ούτε αυτό το πρόγραμμα, εν μέρει υλοποιήθηκε, αφήνοντας μετά από το 2004 και κυρίως μετά από το 2006 επί ξύλου κρεμάμενους αυτούς τους ανθρώπους.

Σήμερα οι περισσότεροι εξ αυτών το πρόβλημα που αντιμετωπίζουν είναι στην περιοχή του Νομού Ροδόπης, στην περιοχή του Νομού Έβρου και στη δική μου περιοχή πρωτίστως, όμως -και το γνωρίζετε πολύ καλά-, το συγκεκριμένο γεωγραφικό διαμέρισμα είναι ευαίσθητο και για εθνικούς λόγους σε ό,τι αφορά στη σύνθεση του πληθυσμού. Οι άνθρωποι αυτοί σήμερα δέχονται από τις τράπεζες διαταγή πληρωμής. Για τη διαταγή πληρωμής το νομικό πλαίσιο -το γνωρίζετε οι νομικοί- έχει αλλάξει. Δεν μπορεί να υπάρχει παράταση μετά από τη διαταγή πληρωμής που λαμβάνουν στο χέρι και πρέπει να ξεκινήσουν τις διαδικασίες για να αποφύγουν έναν πλειστηριασμό.

Γεννάται, λοιπόν, το ζήτημα, ενώ υπήρχε αυτή η κρατική αρωγή, αλλά δεν υλοποιήθηκε το πρόγραμμα, γιατί σήμερα το κράτος δεν είναι εντάξει απέναντι σ’ αυτήν την υποχρέωση προς τους Πόντιους Έλληνες πολίτες για να πληρώσει αυτή την εγγύηση, προκειμένου να μην γίνει πλειστηριασμός σε σπίτια, τα οποία δεν είναι και βίλες, δεν είναι και σπίτια τα οποία μαρτυρούν πολυτελή διαβίωση και κατοικία;

Είναι σπίτια σε χωριά. Έγινε εκκένωση σε σαράντα οικογένειες στις Σάπες του Νομού Ροδόπης. Τετρακόσιες οικογένειες σήμερα βρίσκονται πάλι στα πρόθυρα να τους διώξουν απ’ τα σπίτια τους γιατί δεν καταβάλλεται ενοίκιο στους ιδιοκτήτες από το κράτος. Η κατάσταση διαιωνίζεται και συνεχίζεται. Το πρόβλημα είναι κοινωνικό και εθνικό, λόγω της περιοχής.

Η ερώτηση είναι αν θα γίνουν οι απαιτούμενες ενέργειες προκειμένου, πρώτον να αποτραπούν οι πλειστηριασμοί. Αυτό είναι το βασικό. Δεύτερον, να υλοποιηθεί αυτό το πρόγραμμα το οποίο είχε ξεκινήσει από το Εθνικό Ίδρυμα Υποδοχής και Αποκατάστασης Αποδήμων και Παλιννοστούντων Ομογενών και σταμάτησε. Το ταμείο δεν υφίσταται. Υπάρχουν, όμως, και περιουσιακά στοιχεία του ταμείου που θα μπορούσαν να προχωρήσουν σε κλήρωση για κάποια οικόπεδα που εκκρεμούν.

Το άλλο ζήτημα είναι ότι από το 2006 εκκρεμούν οι τίτλοι ιδιοκτησίας. Δεν έχουν καν τίτλους ιδιοκτησίας αυτοί οι άνθρωποι και βρίσκονται σε μια αβεβαιότητα. Νιώθουν και βιώνουν μια ανασφάλεια, αλλά και μια απογοήτευση και ένα μεγάλο παράπονο από το ελληνικό κράτος το οποίο άλλα τους έταξε τη δεκαετία του 1990, άλλα τους υποσχέθηκε μπαίνοντας σ’ αυτό το πρόγραμμα.

Παρακαλώ, κύριε Υπουργέ, δείχνοντας μια κοινωνική και εθνική ευαισθησία, σε μια περιοχή ευαίσθητη όπως είναι η Θράκη -για πολλούς λόγους που δεν είναι του παρόντος να τους αναλύσουμε, αλλά καταλαβαίνετε τι λέω, το γνωρίζετε- να αποκατασταθούν τάχιστα αυτοί οι άνθρωποι διότι πρόκειται για οικογένειες οι οποίες ήρθαν στην Ελλάδα, μπήκαν σε πρόγραμμα στεγαστικής αποκατάστασης και δεν υλοποιήθηκε. Πρέπει να γίνουν όλες οι απαιτούμενες ενέργειες από την πολιτεία προκειμένου αυτοί οι άνθρωποι να διαφυλάξουν τα κεκτημένα. Να διαφυλάξουν την πρώτη τους κατοικία ώστε να μπορούν να ζήσουν.

Δεν είναι ότι δεν ήθελαν να πληρώσουν κάποια δάνεια. Σήμερα τους ζητάνε να πληρωθούν δάνεια της τάξεως των 25.000 ευρώ. Λόγω της υγειονομικής κρίσης του COVID δεν έχουν δουλειά για να μπορέσουν να πληρώσουν αυτές τις υποχρεώσεις. Από την άλλη, όμως, εφόσον υπήρχε κρατική αρωγή, κρατική προστασία για να τους αποκαταστήσει στεγαστικά, πρέπει το πρόγραμμα αυτό να ολοκληρωθεί.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο για την πρωτολογία σας.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Ευχαριστώ, κύριε Πρόεδρε.

Ευχαριστώ τον αξιότιμο Βουλευτή της Ελληνικής Λύσης.

Να σημειώσω ότι το θέμα των δανείων προς διάφορες κατηγορίες, που δόθηκαν με εγγυήσεις του ελληνικού δημοσίου, είναι ένα δύσκολο και σοβαρό θέμα γιατί στη διάρκεια της κρίσης των μνημονίων που είχαμε και εν συνεχεία στη διάρκεια της πανδημίας υπήρχαν πλήγματα προς όλη την κοινωνία. Προφανώς και προς κάποιες απ’ αυτές τις ομάδες. Η ελληνική Κυβέρνηση είναι υποχρεωμένη εφόσον έχουν υπάρξει νόμιμες εγγυήσεις από την πλευρά της προς τις τράπεζες να πληρώσει τις εγγυήσεις αυτές προς τις τράπεζες. Κι αυτό γίνεται όλο και περισσότερο στα επόμενα χρόνια καθώς έχει υπάρξει η δέσμευση να ολοκληρωθεί η διεκπεραίωση αυτών των εγγυήσεων μέσα στα επόμενα δυο-τρία χρόνια. Όταν ολοκληρωθεί η διεκπεραίωση αυτών των εγγυήσεων ή καθώς ολοκληρώνεται, οι σχετικές οφειλές περνούν στο ελληνικό δημόσιο.

Αν πρόκειται για παλιννοστούντες που είχαν πάρει δάνειο με εγγύηση του ελληνικού δημοσίου αυτή η εγγύηση συνήθως συνοδευόταν από επιδότηση επιτοκίου, τουλάχιστον από την ΚΥΑ του 2004 που έχω. Υπήρχε μια επιδότηση επιτοκίου από 60%-100%. Έπρεπε μόνο να πληρώσουν το κεφάλαιο. Συνεπώς, οφείλουν μόνο το κομμάτι του κεφαλαίου που δεν έχουν πληρώσει. Η σημερινή Κυβέρνηση βλέποντας τη σοβαρότητα αυτού του θέματος φρόντισε και περιέλαβε στην νομοθεσία τη δυνατότητα έστω και εκ των υστέρων οι πολίτες αυτοί να εντάσσονται στο πρόγραμμα των εκατόν είκοσι δόσεων. Αυτό τους δίνει τη δυνατότητα να πάρουν στην ουσία άλλη μια δεκαετία για να αποπληρώσουν τις σχετικές οφειλές, κάτι που δίνει πολύ χρόνο για να μην υπάρχουν ούτε πλειστηριασμοί ούτε πολύ μεγάλη δυσχέρεια στην αποπληρωμή των όποιων χρημάτων τυχόν οφείλονται. Μην ξεχνάτε ότι έχουν περάσει από τότε που δόθηκαν αυτά τα δάνεια δεκαπέντε ή ακόμα και είκοσι χρόνια.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Μπούμπα, έχετε τον λόγο για τη δευτερολογία σας.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Κύριε Υπουργέ, είναι μια διευκόλυνση σε βάθος χρόνου αυτό που λέτε με τις εκατόν είκοσι δόσεις. Όμως τώρα το ζήτημα που δημιουργείται είναι ότι βιώνουν ήδη ένα μεγάλο πρόβλημα καθώς έχουν λάβει διαταγές πληρωμής. Έχει αλλάξει όλο το νομικό πλαίσιο διεκπεραίωσης της διαταγής πληρωμής. Δηλαδή δεν είναι όπως ήταν στην πρότερη του κατάσταση που μπορούσαν να περιμένουν έστω και λίγες μέρες. Δηλαδή, τάχιστα πρέπει να γίνει προσβολή στην εντολή διαταγής πληρωμής από τους δικηγόρους. Το θέμα είναι ότι οι άνθρωποι τρέχουν σε δικηγόρους. Δεν έχουν χρήματα να πληρώσουν ακόμη κι ως μέντορες τους νομικούς. Το αποτέλεσμα είναι να βιώνουν αυτό το ζήτημα. Τούτη την ώρα μπορεί να γίνει παρέμβαση αμέσως από την Κυβέρνηση προκειμένου να μη γίνουν οι πλειστηριασμοί σε χωριά της Θράκης και της Μακεδονίας; Το βιώνουν τις τελευταίες μέρες και δεν έχουν καν οι άνθρωποι να τους δώσουν έστω λίγα χρήματα για να γίνει αυτή η αποτροπή πλειστηριασμού. Σε βάθος χρόνου βέβαια πρώτιστο είναι να έχουν δουλειά για να βιοποριστούν και να μπορούν να αντεπεξέλθουν στις υποχρεώσεις τους.

Το άλλο ζήτημα είναι πότε θα δοθούν αυτοί οι τίτλοι ιδιοκτησίας που κωλυσιεργούν από το 2004, με βάση και την ΚΥΑ που αναφέρατε. Επίσης, τι γίνεται με το στεγαστικό πρόγραμμα που δεν έχει ολοκληρωθεί ενώ υπάρχουν περιουσιακά στοιχεία από το πρώην Εθνικό Ίδρυμα Υποδοχής και Αποκατάστασης Αποδήμων και Παλιννοστούντων Ομογενών στην Περιφέρεια της Ανατολικής Μακεδονίας και Θράκης. Θα υλοποιηθεί επιτέλους αυτό το στεγαστικό πρόγραμμα για να λύσει το πρόβλημά τους που διαιωνίζεται και λιμνάζει εδώ και πάρα πολλά χρόνια;

Δεύτερον, το ζητούμενο είναι αν αυτή την ώρα πέρα από τις εκατόν είκοσι δόσεις θα μπορέσουν να αποτραπούν οι πλειστηριασμοί. Οι άνθρωποι λένε «ουκ αν λάβεις παρά του μη έχοντος». Θα μπει το κράτος μπροστά απέναντι στην εξουσία των τραπεζών; Ας είμαστε ρεαλιστές στην περιρρέουσα κατάσταση. Διότι οι τράπεζες έχουν δημιουργήσει ένα οικονομικό status. Και απέναντι στην κρατική υπόσταση θα μπορέσει το κράτος να παρέμβει ουσιαστικά για να αποτρέψει τους πλειστηριασμούς; Θα δώσει έστω και χρήματα στους ιδιοκτήτες; Διότι εκκρεμούν και ενοίκια στο πρόγραμμα ενοικίασης των σπιτιών;

Άρα, λοιπόν, καλό είναι αυτό που λέτε ότι ως ευαισθησία του κράτους να μπορέσουν να αποκατασταθούν οι άνθρωποι στεγαστικά και να έχουν το κεραμίδι τους. Και βέβαια το κράτος να είναι εντάξει στη δική του υποχρέωση για την κρατική αρωγή, για την κρατική προστασία. Διότι αυτά συνυπέγραψε στις αρχές της δεκαετίας του 1990. Αλλά αυτή την ώρα ήδη οι άνθρωποι λαμβάνουν αυτές τις διαταγές. Και πάμε πλέον σε πλειστηριασμούς. Είναι φαινόμενο που υφίσταται και δεν είναι απλά ορατό. Τι κάνουμε, λοιπόν, αυτή την ώρα; Μπορούμε να αποτρέψουμε τους πλειστηριασμούς σε πρώτη φάση; Φαντάζομαι σε δεύτερη φάση θα δούμε ανάλογα την οικονομική κατάσταση του καθενός, για να δούμε τι θα γίνει σε βάθος χρόνου για το επί τοις εκατό του ύψους του δανείου που υποχρεούνται να πληρώσουν. Πέρα από το 60% που είπατε. Επιτέλους, υπάρχει ένας ολοκληρωμένος σχεδιασμός, υπάρχει ένα πλάνο για να μπορέσουν να αξιοποιηθούν τα περιουσιακά στοιχεία που υπάρχουν από το πρώην Εθνικό Ίδρυμα Υποδοχής και Αποκατάστασης Αποδήμων και Παλιννοστούντων Ομογενών για να μπορέσουν κι αυτοί που έμειναν χωρίς κεραμίδι, χωρίς σπίτι, να αποκατασταθούν; Επαναλαμβάνω αναφέρομαι στους τίτλους ιδιοκτησίας που εκκρεμούν απέναντι σ’ αυτούς τους ανθρώπους.

Είναι ζητήματα κοινωνικής φύσεως απέναντι σε πολίτες που πρέπει να χαίρουν ισονομίας και ισοπολιτείας, να έχουν μια δίκαιη αντιμετώπιση. Αλλά για να αντικατασταθεί η σχέση εμπιστοσύνης κράτους - πολίτη θα πρέπει το κράτος να τηρεί τις υποσχέσεις του, να τηρεί αυτά που είχε πει από τη δεκαετία του 1990 όταν επαναπατρίστηκαν στη μάνα πατρίδα αυτοί οι ομογενείς. Επίσης, πρέπει να διαφυλάξουν και τη σύνθεση του πληθυσμού στη συγκεκριμένη περιοχή. Και βέβαια τα παιδιά τους που γεννήθηκαν εδώ να μην έχουν αυτή την πικρία, αυτό το παράπονο, αυτή τη δυσαρέσκεια προς την Ελλάδα, προς το ίδιο το κράτος γι’ αυτά που τους υποσχέθηκε.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Υπουργέ, έχετε τον λόγο για τη δευτερολογία σας.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Σε σχέση με τους πλειστηριασμούς και τα νομικά έξοδα θα πρέπει να γνωρίζουν και οι συμπολίτες μας αυτοί και προφανώς και η Βουλή ότι υπάρχει πλέον ο περίφημος εξωδικαστικός συμβιβασμός, που δίνει τη δυνατότητα, χωρίς καμμία απειλή πλειστηριασμού και χωρίς νομικά έξοδα, με προσφυγή στην πλατφόρμα, αλλά με διαφάνεια σε σχέση με τα πραγματικά περιουσιακά στοιχεία, να μπορεί να κάνει μία ρύθμιση προς τις τράπεζες -υπάρχει και ρύθμιση προς την ΑΑΔΕ- με έως τετρακόσιες είκοσι δόσεις και διαγραφή τόσο του κομματιού της βασικής οφειλής όσο και των τόκων. Η διαδικασία γίνεται μέσω ψηφιακής πλατφόρμας αυτόματα για το δημόσιο και τις τράπεζες, και αν ο οφειλέτης το επιθυμεί μπορεί να αξιοποιήσει και τις υπηρεσίες πιστοποιημένου διαμεσολαβητή ως προς τα ιδιωτικά του χρέη.

Με αυτόν τον τρόπο και με δεδομένο ότι υπάρχει, επιπλέον, για πέντε χρόνια και κρατική επιδότηση της δόσης των δανείων των ευάλωτων νοικοκυριών ως 210 ευρώ, μπορούν να λύσουν το άμεσο πρόβλημα που αναφέρετε, που είναι στις περιπτώσεις όπου η οφειλή τους είναι προς τις τράπεζες. Σε ό,τι αφορά την οφειλή προς το δημόσιο -που καθώς καταπίπτουν οι εγγυήσεις όλο και περισσότερο οι οφειλές θα στρέφονται προς το δημόσιο- υπάρχει η αντίστοιχη δυνατότητα μέσω της εξωδικαστικής πλατφόρμας αυτής. Είναι χωρίς νομικά έξοδα και οι πολίτες, οι οποίοι αντιμετωπίζουν κάποιο πρόβλημα, πρέπει να την αξιοποιήσουν γιατί η βοήθεια που δίνεται είναι πολύ σημαντική.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Τώρα θα συζητηθεί η δεύτερη, με αριθμό 90/18-10-2021 επίκαιρη ερώτηση πρώτου κύκλου του Βουλευτή Ηρακλείου του Κινήματος Αλλαγής κ. Βασίλειου Κεγκέρογλουπρος τον Υπουργό Οικονομικών, με θέμα: «Να συμπεριληφθούν όλοι οι οικισμοί και οι πληγείσες από τους σεισμούς επιχειρήσεις στην πλατφόρμα της arogi.gov.gr - πληρωμές προκαταβολών». Θα απαντήσει ο Υπουργός Οικονομικών, κ. Χρήστος Σταϊκούρας.

Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, γνωρίζετε τα αποτελέσματα του καταστροφικού σεισμού της 27ης Σεπτεμβρίου, αλλά όχι μόνο. Είχαν προηγηθεί σεισμοί που είχαν προκαλέσει μικρότερες, ασφαλώς, ζημιές και μετασεισμοί οι οποίοι έχουν δημιουργήσει πρόσθετα προβλήματα σε κτήρια, σε υποδομές και σε κάθε τι που έχει σχέση με την οικονομική και κοινωνική δραστηριότητα.

Η αποκατάσταση, η οικονομική και κοινωνική ανασυγκρότηση της περιοχής, χρειάζεται ένα ολοκληρωμένο σχέδιο. Χρειάζεται να τα δει συνολικά η Κυβέρνηση και όχι κάθε Υπουργείο χωριστά μόνο τις αρμοδιότητές του. Είναι ένα πολύ σημαντικό ζήτημα, το οποίο έθεσα από την αρχή. Δεν αρκεί η οικιστική αποκατάσταση. Είναι, βεβαίως, προϋπόθεση, αλλά κι αυτή προχωρεί με προβλήματα. Δεν αρκεί η ενίσχυση η μεμονωμένη. Χρειάζεται να δούμε πώς θα ανασυγκροτηθεί η περιοχή και να στηρίξουμε συνολικά την κατάσταση, διότι έναν μήνα μετά τα πράγματα είναι πολύ χειρότερα, παρ’ ότι έχουν κινηθεί κάποιες διαδικασίες.

Πρέπει να σας πω ότι τα ζητήματα που είχα θέσει με την ερώτησή μου για την ένταξη των οικισμών έχουν προχωρήσει, με νέα απόφαση, όμως τα προβλήματα με την πλατφόρμα συνεχίζουν να είναι πολλά. Μπήκαν πρόσθετα δικαιολογητικά -το χαρτί του πρώτου ή του δεύτερου ελέγχου- και το ερώτημα είναι αν στις αιτήσεις που ήδη έχουν υποβληθεί χρειάζεται άμεσα να γίνει συμπληρωματική. Και πώς, εν πάση περιπτώσει, θα εξυπηρετηθούν οι άνθρωποι στους οποίους δεν έχει πάει ακόμα ο έλεγχος; Μεμονωμένα σπίτια- εκτός από τους οικισμούς που έχουν χαρακτηρισθεί- έχουν αιτηθεί να ενταχθούν και να πάνε να ελεγχθούν και αυτό δεν έχει γίνει.

Οι μετασεισμοί, βέβαια, συνεχίζονται και αυτό το οποίο ήθελα να σας θέσω, πέρα από την ερώτηση και την ουσία, είναι ότι αφ’ ενός πρέπει να υπάρχει ενημέρωση για το χρονοδιάγραμμα των πληρωμών με βάση τις αιτήσεις της εβδομάδας -για τις αιτήσεις δηλαδή της εβδομάδας πότε θα γίνονται οι καταβολές- και αφ’ ετέρου, το δεύτερο ζήτημα που έχει προκύψει -και δεν περιλαμβάνεται στην ερώτηση- είναι ότι από τη στιγμή που ζητείται να γίνει αίτηση κεντρικά στο Υπουργείο με πρόσθετα δικαιολογητικά ανακύπτει άμεσα το ζήτημα της δημιουργίας υπηρεσίας αποκατάστασης σεισμοπλήκτων επιτόπου. Η επιτόπου υπηρεσία θα λύσει πάρα πολλά ζητήματα. Έχει δημιουργηθεί σε άλλες περιοχές και είναι ένα αίτημα που θα πρέπει να ικανοποιήσετε για να διευκολυνθεί το έργο της Κυβέρνησης αλλά και των άλλων συναρμόδιων υπηρεσιών.

Τέλος, σας επισημαίνω κάτι για το οποίο κατέθεσα σήμερα επίκαιρη ερώτηση ώστε να συζητηθεί την επόμενη βδομάδα. Οι επιχειρήσεις, οι εργαζόμενοι σε αυτές και οι επαγγελματίες έχουν μηδενική δραστηριότητα, δεν έχουν τα προς το ζην και για τον λόγο αυτό χρειάζεται ένα ειδικό πρόγραμμα για τις κατηγορίες αυτές, προκειμένου να επιβιώσουν.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο για την πρωτολογία σας.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Ευχαριστώ πολύ.

Κύριε συνάδελφε, θα συμφωνήσω απόλυτα μαζί σας στην αναγκαιότητα συντονισμού και ολοκληρωμένου σχεδίου, έτσι ώστε να αντιμετωπίζουμε τις δυσμενείς οικονομικές και κοινωνικές συνέπειες συχνής εκδήλωσης φυσικών φαινομένων. Και νομίζω ότι και η κοινωνία το αντιλαμβάνεται και εσείς έμμεσα το υπαινιχθήκατε, ότι υπάρχει σημαντική βελτίωση σε σχέση με το παρελθόν. Άρα χρειάζεται συντονισμός, ταχύτητα και ασφάλεια.

Στην περίπτωση των καταστροφικών σεισμών της Κρήτης, πάλι, θεσπίσαμε πολύ γρήγορα ειδικές διατάξεις για την κρατική αρωγή προς φυσικά και νομικά πρόσωπα που επλήγησαν και προωθήσαμε υλοποίηση στοχευμένων οικονομικών μέτρων για να στηρίξουμε πληγέντες και να αποκαταστήσουμε την περιοχή. Πράγματι, δέχομαι, είναι ορθή η αποτύπωση σας, αλλά αυτό αποδεικνύει και την ταχύτητα της Κυβέρνησης. Όταν μου θέσατε το ερώτημα είχατε πει ότι την Παρασκευή 8 Οκτωβρίου είχαν ήδη αποζημιωθεί τετρακόσιοι δεκατέσσερις δικαιούχοι. Σήμερα που μιλάμε, δηλαδή σε λιγότερο από έναν μήνα, έχουν αποζημιωθεί χίλιοι πενήντα εννέα δικαιούχοι με 8,4 εκατομμύρια ευρώ. Αυτό δεν έχει γίνει ποτέ στο παρελθόν. Η ταχύτητα αυτή, δηλαδή, των αποζημιώσεων της πρώτης κρατικής αρωγής. Και πού εδράζεται αυτή η πρώτη κρατική αρωγή; Ουσιαστικά, σε ορισμένους πυλώνες.

Ο πρώτος πυλώνας, όπως ξέρετε, είναι η επιλογή της Κυβέρνησης να χορηγεί πρώτη αρωγή έναντι στεγαστικής συνδρομής σε ιδιοκτήτες κτηρίων που έχουν πληγεί από τον σεισμό. Τι ύψους είναι αυτή η αρωγή; 14.000 ευρώ, 8.000 ευρώ ή 3.000 ευρώ, ανάλογα με το μέγεθος των εκτιμώμενων ζημιών. Άρα, εδώ ποιοι είναι δικαιούχοι; Εδώ δικαιούχοι είναι οι ιδιοκτήτες κατοικιών και λοιπών μη επαγγελματικής χρήσης κτηρίων που υπέστησαν βλάβες από τον σεισμό με βάση τα στοιχεία περιουσιακής κατάστασης, τη δήλωση δηλαδή του Ε9.

Η δεύτερη μεγάλη κατηγορία άμεσης κρατικής αρωγής είναι η αποζημίωση οικοσκευής σε φυσικά πρόσωπα με το ποσό των 6.000 ευρώ, 4.000 ευρώ ή 2.000 ευρώ, ανάλογα με το μέγεθος των ζημιών. Ποιοι είναι δικαιούχοι; Φυσικά πρόσωπα που χρησιμοποιούν ακίνητα ως κύρια ή δευτερεύουσα κατοικία.

Και ο τρίτος πυλώνας είναι η χορήγηση πρώτης αρωγής έναντι επιχορήγησης για ζημιές σε εξοπλισμό και μέσα παραγωγής ύψους 8.000 ευρώ, 4.000 ευρώ ή 2.000 ευρώ, ανάλογα με το μέγεθος των ζημιών σε διάφορες εγκαταστάσεις.

Μου είχατε κάνει το ερώτημα, τότε, δύο μέρες αφού άνοιξε η πλατφόρμα. Η πλατφόρμα άνοιξε στις 6 Οκτωβρίου, και σε πρώτη φάση, στις 8 Οκτωβρίου, είχαν αποζημιωθεί οι πρώτοι τετρακόσιοι δεκατέσσερις, όπως σωστά φέρεται στο ερώτημά σας, για κάποιες γεωγραφικές περιοχές του Νομού Ηρακλείου στην περιοχή της Κρήτης και πράγματι -σωστά μου λέτε ότι- θα έπρεπε να κινηθούμε πολύ γρήγορα έτσι ώστε να καλύψουμε και άλλες περιοχές ή μεταγενέστερα φαινόμενα.

Και σε δεύτερη φάση, όπως έχει ήδη ανακοινωθεί, δυνάμει σχετικών υπουργικών αποφάσεων για τις οποίες θα μιλήσω στη δευτερολογία μου, το Υπουργείο Οικονομικών προχώρησε ώστε η πλατφόρμα να επεκταθεί και για πληγέντες σε λοιπές περιοχές, που έχουν χτυπηθεί από τον σεισμό και μέχρι σήμερα δεν είχαν ενταχθεί στην περίμετρο των δικαιούχων πρώτης αρωγής.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Κεγκέρογλου, έχετε τον λόγο για τη δευτερολογία σας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, όπως ανέφερα, προβλέπονται οι ατομικές ενισχύσεις και οι αποζημιώσεις προκειμένου να υπάρξει αποκατάσταση.

Συμφωνήσατε και επομένως συμφωνούμε και συμφωνεί και η τοπική κοινωνία ότι δεν αρκούν, αν δεν υπάρξει ολοκληρωμένο σχέδιο και συντονισμός των υπηρεσιών, παρ’ ότι και οι ίδιες οι προκαταβολές έχουν προβλήματα και δεν μπορεί να αντιμετωπιστεί το ζήτημα. Πρέπει να πούμε ότι δεν μπορεί να προχωρήσει η ανοικοδόμηση για πολλούς και διάφορους λόγους. Είναι πλείστα τα προβλήματα τα γραφειοκρατικά. Τα σχέδια πόλης βρίσκονται στη μέση, υπάρχουν οικόπεδα που ρυμοτομούνται και πρέπει να δοθούν. Υπάρχουν οικισμοί χωρίς πολεοδομική συγκρότηση που πρέπει να πολεοδομηθούν νέες περιοχές για να ενταχθούν. Χρειάζεται ένα ευρύτερο σχέδιο που ξεκινά από τον χωρικό σχεδιασμό.

Όσον αφορά, όμως, τις αρμοδιότητές σας θα ήθελα, κυρίως, να επισημάνω ότι μπορείτε να συμβάλλετε και στη δημιουργία της επιτόπου Υπηρεσίας Αποκατάστασης Σεισμοπλήκτων από την πλευρά του Υπουργείου Οικονομικών, παρ’ ότι θεσμικά φαίνεται να ανήκει στο Υπουργείο Υποδομών.

Το δεύτερο το οποίο πρέπει να δείτε άμεσα είναι γιατί μπήκε πλαφόν 8.000 ευρώ, ενώ προβλέπεται η αποζημίωση των 14.000 ευρώ. Η δεύτερη πληρωμή έγινε με πλαφόν οριζόντιο 8.000 ευρώ. Δεν πληρώθηκαν παραπάνω. Υπήρξε οριζόντια περικοπή.

Το τρίτο που πρέπει να δείτε και να επανεξετάσετε είναι γιατί δεν είναι χωριστά κατάστημα και σπίτι. Δηλαδή, όταν κάποιος έχει σπίτι και κατάστημα και το κατάστημά του είναι μαζί με την αποθήκη εκατόν πενήντα μέτρα, δεν παίρνει αποζημίωση στο σπίτι. Θα πρέπει να χωρίσει το σπίτι από το κατάστημα. Έχουμε μια ιδιοκτησία που είναι για τη στέγαση της οικογένειάς μας και ένα κατάστημα που είναι για την επιβίωσή μας. Πρέπει να διαλέξουμε; Ή θα μένουμε στη σκηνή και θα έχουμε κατάστημα ή θα μένουμε σε σπίτι και δεν θα έχουμε δουλειά να δουλέψουμε! Δεν γίνεται αυτό. Είναι ένα πρόβλημα. Έχει βάλει ένα πλαφόν εκατόν πενήντα τετραγωνικά η ΚΥΑ για όλα τα κτήρια που έχουν πάθει ζημιά σε κάποιον ιδιοκτήτη. Αν γίνει αυτός ο διαχωρισμός με το πλαφόν των εκατόν πενήντα τετραγωνικών, νομίζω ότι καλύπτεται. Και εννοώ, βέβαια, ότι το εκατόν πενήντα αφορά την κρατική συνδρομή 80%, γιατί δανειοδότηση δίδεται και στις πέραν των εκατόν πενήντα τετραγωνικών κτηριακές εγκαταστάσεις που πρέπει να αποκατασταθούν. Μιλάμε για την κρατική ενίσχυση, την κρατική συνδρομή.

Έχουμε ένα ζήτημα με τους κληρονόμους οι οποίοι θέλουν έξι μήνες τουλάχιστον για να κάνουν τη διαδικασία της αποδοχής κληρονομιάς και να πάει στο όνομά τους το ακίνητο. Νομίζω ότι πρέπει να υπάρξει πρόβλεψη, εφόσον όλοι οι κληρονόμοι με βάση το απόσπασμα οικογενειακής κατάστασης συναινούν και εξουσιοδοτούν τον έναν για να είναι ο διαχειριστής, να υπάρξει αυτή η ρύθμιση για να μην περιμένουμε έξι μήνες να τελειώσει η άλλη γραφειοκρατική διαδικασία της αποδοχής κληρονομιάς και τα υπόλοιπα. Είναι κάτι που μπορεί να γίνει με ασφάλεια, χωρίς να δημιουργούνται προβλήματα.

Υπάρχουν πάρα πολλά ζητήματα, αλλά δεν θέλω να σας κουράσω. Θέλω, όμως, να δείτε από κοντά όλα αυτά τα οποία σας έχουμε στείλει -και θα σας καταθέσω και άλλα- και να δείτε και το θέμα της αποκατάστασης της αναπλήρωσης του χαμένου ή μέρους του χαμένου εισοδήματος επαγγελματιών επιχειρήσεων και, βέβαια, τη στήριξη των εργαζομένων με αποζημίωση ειδικού σκοπού. Είναι στον αέρα. Άλλοι είναι απολυμένοι, άλλοι δεν είναι απολυμένοι. Όμως, δεν έχουν εισόδημα να επιβιώσουν.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Υπουργέ, έχετε τον λόγο.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Ευχαριστώ, κύριε Πρόεδρε.

Κύριε συνάδελφε, νομίζω ότι με την πρώτη αρωγή που έχουμε καθιερώσει μετά τις πυρκαγιές του καλοκαιριού, ουσιαστικά έχουμε περιορίσει σημαντικά τις γραφειοκρατικές διαδικασίες. Αρκεί μια αίτηση. Προσέξτε όμως, όπως είπα και στην πρωτολογία μου, χρειάζεται να γίνει με ασφάλεια, γιατί θα πρέπει να ελέγχουμε πού πηγαίνουν οι πόροι του Έλληνα φορολογούμενου. Και θα επανέλθω σε άλλη κοινοβουλευτική ερώτηση σήμερα γι’ αυτό το θέμα.

Απόδειξη της ταχύτητας και του περιορισμού των γραφειοκρατικών διαδικασιών, χωρίς να σημαίνει ότι υπάρχει πλήρης εξάλειψη ή χωρίς να σημαίνει ότι δεν υπάρχουν οι περιπτώσεις που αναδείξατε στη δευτερολογία σας, είναι ότι σε λιγότερο από έναν μήνα έχουμε κάνει δύο συστηματικές πληρωμές και συστημικές πληρωμές στην Κρήτη, που ανέρχονται όπως σας είπα στους χίλιους πενήντα εννέα πολίτες. Σε λιγότερο από έναν μήνα έχουν αποζημιωθεί. Έχουν πάρει, δηλαδή, 8,4 εκατομμύρια ευρώ.

Είπα όμως και στην πρωτολογία μου ότι εδώ θέλει μια προσοχή. Το είπατε στο ερώτημά σας, αλλά θέλει διασταύρωση. Το ποσό της πρώτης αρωγής έναντι στεγαστικής συνδρομής συμψηφίζεται με το τελικό ποσό στεγαστικής συνδρομής που θα προσδιοριστεί από το Υπουργείο Υποδομών και Μεταφορών, ενώ το ποσό της πρώτης αρωγής έναντι επιχορήγησης για αποκατάσταση ζημιών σε επιχειρήσεις συμψηφίζεται με το ποσό της επιχορήγησης, όπως θα προσδιοριστεί -αυτό από το Υπουργείο Οικονομικών- μετά τη καταγραφή ζημιών από τις Επιτροπές Κρατικής Αρωγής.

Και ναι, όπως σας είπα και στην πρωτολογία μου -και το ζητούσατε μέσα από την ερώτησή σας- δημοσιεύθηκαν στην Εφημερίδα της Κυβερνήσεως στις 22 Οκτωβρίου τρεις κοινές υπουργικές αποφάσεις των Υπουργών Οικονομικών, Ανάπτυξης και Επενδύσεων, Εσωτερικών, Επικρατείας, Υποδομών και Μεταφορών, Αγροτικής Ανάπτυξης και Τροφίμων, με τις οποίες προχωρά η δεύτερη φάση της διαδικασίας -ορθώς ζητούσατε από την Κυβέρνηση να κινηθούμε γρήγορα- και επεκτείνεται η περίμετρος των δικαιούχων που επλήγησαν από τον σεισμό στην Περιφέρεια Κρήτης και επιθυμούν να λάβουν στήριξη μέσω της πλατφόρμας «arogi.gov.gr».

Το επαναλαμβάνω δημόσια γιατί έβγαλε δελτίο Τύπου το Υπουργείο Οικονομικών μόλις το Σάββατο. Άρα είναι η πρώτη δημόσια τοποθέτηση επ’ αυτού. Το οικονομικό επιτελείο με τη συμβολή της Ανεξάρτητης Αρχής Δημοσίων Εσόδων ανακοίνωσε την επέκταση το Σάββατο της λειτουργίας της ηλεκτρονικής πλατφόρμας για την υποβολή αιτήσεων υπαγωγής στα μέτρα στήριξης.

Ειδικότερα, από 22 Οκτωβρίου αίτηση στην πλατφόρμα μπορούν να υποβάλλουν, πρώτον για προκαταβολή έναντι επιχορήγησης για τις ζημιές σε εξοπλισμό και μέσα παραγωγής επιχειρήσεις όλου του Δήμου Μινώα Πεδιάδας και επιπλέον περιοχών του Δήμου Αρχανών Αστερουσίων που μέχρι τώρα δεν είχαν ενταχθεί στην περίμετρο, δεύτερον για αποζημίωση οικοσκευής τα φυσικά πρόσωπα σε λοιπές περιοχές της Κρήτης που έχουν οριοθετηθεί και έχουν τεθεί σε κατάσταση έκτακτης ανάγκης και, τρίτον, για προκαταβολή έναντι στεγαστικής συνδρομής ιδιοκτήτες κτηρίων με ζημιές λόγω του σεισμού σε άλλες περιοχές της Κρήτης που έχουν οριοθετηθεί και έχουν τεθεί σε κατάσταση έκτακτης ανάγκης.

Για την καλύτερη και δικαιότερη κατανομή της στήριξης προς τους δικαιούχους πληγέντες, καθώς έχει πλέον προχωρήσει σε μεγάλο βαθμό η διαδικασία αυτοψιών από τις αρμόδιες υπηρεσίες του Υπουργείου Υποδομών και Μεταφορών -και εδώ έρχεται ο προβληματισμός σας, κύριε συνάδελφε- κατά τη δεύτερη φάση για την πληρωμή των ενισχύσεων όλοι οι δικαιούχοι θα πρέπει να υποβάλουν τα εξής δύο στοιχεία, το Δελτίο Επανελέγχου του ακινήτου από τις αρμόδιες Υπηρεσίες του Υπουργείου Υποδομών και Μεταφορών με το οποίο το κτήριο έχει κριθεί «κόκκινο», «κίτρινο» ή «πράσινο» ανάλογα με το μέγεθος της ζημιάς και, δεύτερον, το Δελτίο Ταχείας Αυτοψίας του ακινήτου από τις αρμόδιες Υπηρεσίες του Υπουργείου Υποδομών και Μεταφορών με το οποίο το κτήριο έχει κριθεί μη κατοικήσιμο σε περίπτωση που δεν έχει διενεργηθεί επανέλεγχος.

Αυτά τα έγγραφα, όπως θα ενημερωθούν από προσωποποιημένο μήνυμα από την ΑΑΔΕ, θα πρέπει τις επόμενες ημέρες να τα υποβάλουν και οι δικαιούχοι που έχουν υποβάλει μέχρι τώρα αίτηση, είτε έχουν ήδη λάβει την ενίσχυση της πρώτης αρωγής, είτε όχι. Παρέχεται δε και η δυνατότητα τροποποίησης της υποβληθείσας αίτησης. Πότε λήγει η προθεσμία; Παρατείνεται έως τις 15 Νοεμβρίου 2021.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε με την τρίτη με αριθμό 91/18-10-2021 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένηπρος τον Υπουργό Οικονομικών, με θέμα: «Θεσσαλονίκη, έμμεση ιδιωτικοποίηση ύδρευσης και αποχέτευσης».

Ορίστε, κύριε Αρσένη, έχετε τον λόγο για την πρωτολογία σας.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, από τον ιδρυτικό νόμο της ΕΥΑΘ προβλέπεται συγκεκριμένα ότι η ΕΥΑΘ, η Επιχείρηση Ύδρευσης Αποχέτευσης Θεσσαλονίκης, έχει το αποκλειστικό δικαίωμα παροχής υπηρεσιών ύδρευσης και αποχέτευσης στις γεωγραφικές περιοχές στις οποίες εκτείνεται η δραστηριότητά της. Επίσης, λίγο παρακάτω, στη δεύτερη παράγραφο, διευκρινίζεται ότι το δικαίωμα αυτό είναι ανεκχώρητο και αμεταβίβαστο, ότι η διάρκεια του δικαιώματος ορίζεται σε τριάντα χρόνια, κ.λπ., κ.λπ..

Γι’ αυτό, με μεγάλη μας έκπληξη διαβάσαμε την ανακοίνωση της ΕΥΑΘ για το «πράσινο» φως στη σταδιακή μεταβίβαση της λειτουργίας των υποδομών ύδρευσης και αποχέτευσης της βιομηχανικής περιοχής Θεσσαλονίκης από την ΕΥΑΘ στην ΕΤΒΑ που ανήκει πλέον στην Τράπεζα Πειραιώς.

Όπως αναφέρεται η υπογραφή της συμφωνίας εμπιστευτικότητας αποτελεί το πρώτο βήμα συνεργασίας των δύο φορέων -ακούστε τον στόχο- προκειμένου να περιέλθει στην κυριότητα της ΕΤΒΑ το σύνολο της λειτουργίας των υποδομών της ΒΙΠΕ Θεσσαλονίκης.

Και εδώ κατ’ αρχάς θέλουμε να μας πείτε πώς είναι δυνατόν να παραβιάζεται έτσι ο ιδρυτικός νόμος της ΕΥΑΘ; Δεύτερον, θέλουμε να μας πείτε αν η συμφωνία περιλαμβάνει και το νερό. Τρίτον, ποια είναι η διαχειριστική ικανότητα της ΕΤΒΑ να φέρει εις πέρας τη διαχείριση ενός τέτοιου έργου, την ιδιωτικοποίηση δηλαδή του νερού και της ύδρευσης, αποχέτευσης όσον αφορά τη ΒΙΠΕ Θεσσαλονίκης; Και να μας απαντήσετε πώς είναι δυνατόν μετά τις απανωτές αποφάσεις του Σ.τ.Ε. να προχωράτε στην ιδιωτικοποίηση του νερού;

Και θα θυμίσω εδώ πέρα ότι η απόφαση του Σ.τ.Ε. τόσο η προηγούμενη όσο και η τελευταία στο Δ΄ τμήμα είχε κρίνει αντισυνταγματική τη μετατροπή σε ιδιωτική επιχείρηση και μεταβίβαση της ΕΥΔΑΠ και της ΕΥΑΘ. Για ποιον λόγο; Γιατί θεωρεί ότι δεν μπορεί να διασπαστεί το έργο των επιχειρήσεων αυτών απέναντι στο δημόσιο αγαθό που είναι το νερό. Εσείς ξεκάθαρα το διασπάτε.

Παρακαλούμε θέλουμε πειστικές απαντήσεις.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Κύριε συνάδελφε,αρχικώς να επισημάνω ότι διερευνάται η δυνατότητα συνεργασίας μεταξύ ΕΥΑΘ και ΕΤΒΑ ΒΙΠΕ και σε καμμία περίπτωση σύμφωνα με την ενημέρωση που έχω λάβει από τη διοίκηση δεν έχει επέλθει ακόμα συμφωνία.

Πράγματι, όμως, υπάρχει αμοιβαία πρόθεση της ΕΥΑΘ και της ΕΤΒΑ ΒΙΠΕ να περιέλθει στην τελευταία η διαχείριση της ύδρευσης και αποχέτευσης της ΒΙΠΕ-Θ στη Θεσσαλονίκη δηλαδή δίνοντας τέλος στο αναποτελεσματικό, όπως αποδείχθηκε μέχρι σήμερα, καθεστώς όπου είχε ανατεθεί στην ΕΥΑΘ η διαχείριση αμιγώς βιομηχανικών αποβλήτων.

Συγκεκριμένα σύμφωνα με τον σχεδιασμό που εκπονήθηκε προκειμένου να αντιμετωπιστεί το μείζον ζήτημα και πρόβλημα από την επιβαρυντική περιβαλλοντικά λειτουργία ιδιαίτερα των βυρσοδεψείων στη δυτική είσοδο της Θεσσαλονίκης προβλέφθηκε η μετεγκατάσταση των επιχειρήσεων αυτών στην ΒΙΠΕ-Θ και η ανάληψη της διαχείρισης των υγρών βιομηχανικών αποβλήτων από την υπό σύσταση τότε ΕΥΑΘ.

Πράγματι μετά τη σύσταση της ΕΥΑΘ η ΕΤΒΑ και ο διάδοχος της η ΕΤΒΑ ΒΙΠΕ έπαυσε να παρέχει υπηρεσίες αποχέτευσης στις βιομηχανίες της ΒΙΠΕ-Θ, διατήρησε όμως όλες τις άλλες ευθύνες της ως φορέας διοίκησης και διαχείρισης. Η ΕΤΒΑ ΒΙΠΕ διατήρησε επίσης την κυριότητα της μονάδας καθαρισμού αποβλήτων, την οποία έχει μέχρι και σήμερα.

Κατά συνέπεια η μονάδα καθαρισμού αποβλήτων δεν ανήκει στην ΕΥΑΘ, επομένως δεν τίθεται θέμα παραχώρησης και παραβίασης του ιδρυτικού της νόμου. Ο προαναφερόμενος σχεδιασμός αποδείχθηκε στην πράξη δυσλειτουργικός και οικονομοτεχνικά ατελέσφορος για την ΕΥΑΘ κατά κύριο λόγο διότι η διαστασιολόγηση της εγκατάστασης επεξεργασίας λυμάτων Θεσσαλονίκης δεν επέτρεπε την παραλαβή και επεξεργασία βιομηχανικών αποβλήτων του όγκου και της ποιότητας που παράγονται από τις βιομηχανίες της ΒΙΠΕ-Θ.

Παράλληλα σημαντικών βελτιώσεων χρήζουν και οι υποδομές ύδρευσης, τα δίκτυα, τα αντλιοστάσια, τα υδρόμετρα στις οποίες με το παρόν καθεστώς λειτουργίας δεν έχει τη δυνατότητα να επενδύσει ούτε η ΕΥΑΘ ούτε η ΕΤΒΑ ΒΙΠΕ. Η μεν ΕΥΑΘ διότι δεν έχει την κυριότητα των υποδομών, η δε ΕΤΒΑ ΒΙΠΕ διότι δεν διαθέτει τη λειτουργική εκμετάλλευση των υποδομών αυτών. Η ΕΥΑΘ, επίσης, δεν διαθέτει τη λειτουργική οργάνωση και την πρόσβαση στα δεδομένα των επιχειρήσεων για τον αναλογικό επιμερισμό και την ανάκτηση του κόστους διαχείρισης των βιομηχανικών αποβλήτων.

Τέλος, επισημαίνεται ότι η απεμπλοκή της ΕΥΑΘ από τη λειτουργία της μονάδας καθαρισμού αποβλήτων αποτέλεσε σταθερό στόχο όλων των διοικήσεων της ΕΥΑΘ από το 2013 και μετά.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Αρσένη, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, αυτό που μας λέτε ότι απλά γίνεται μια διερεύνηση αμοιβαίων προθέσεων δεν προκύπτει από την ανακοίνωση και το δελτίο Τύπου της ΕΥΑΘ. Σας το διαβάζω ξανά. Διαβάζω ακριβώς επί λέξει τι έχει γραφτεί: «Η υπογραφή της συμφωνίας αποτελεί το πρώτο βήμα συνεργασίας των δύο φορέων, προκειμένου να περιέλθει στην κυριότητα της ΕΤΒΑ ΒΙΠΕ το σύνολο της λειτουργίας των υποδομών της ΒΙΠΕ Θεσσαλονίκης».

Εδώ πέρα μιλάμε ξεκάθαρα όχι για διερεύνηση, αλλά για μια απόφαση σε δύο στάδια υλοποίησης. Και εγώ θα σας επαναλάβω επειδή ο ιδρυτικός νόμος της ΕΥΑΘ είναι ξεκάθαρος ότι δεν επιτρέπεται να χάσει η ΕΥΑΘ κανένα κομμάτι της διαχείρισης του νερού και της αποχέτευσης στην επικράτειά της. Είναι ή όχι ένα κομμάτι που ήταν στην επικράτειά της και είναι στη διαχείρισή της από τον ιδρυτικό νόμο του 2001 και ως τώρα τουλάχιστον; Πώς εσείς επιτρέπετε την παραβίαση αυτού του νόμου;

Βέβαια το ερώτημα είναι ρητορικό, γιατί δεν ξεχνάμε ότι η Κυβέρνησή σας προχωράει με την ιδιωτικοποίηση της ΕΥΔΑΠ Παγίων, όλου του εξωτερικού δικτύου ύδρευσης της πόλης της Αθήνας, τετρακόσια χιλιόμετρα πηγές, λίμνες, αγωγοί, φρεάτια που μεταφέρουν το νερό με δικαίωμα κιόλας εμφιάλωσης των πηγών. Προχώρησαν οι κυβερνήσεις μέσω ΣΔΙΤ με το φράγμα Χαβρία στη Θεσσαλονίκη. Και βέβαια θέλετε να προχωρήσετε με κάθε τρόπο με την ιδιωτικοποίηση του νερού Θεσσαλονίκης και Αθήνας, παρ’ όλο που και η Λυών η έδρα της πολυεθνικής του νερού «ΣΟΥΕΖ», που είναι ο βασικός μνηστήρας του νερού στη χώρα μας επανακρατικοποιεί το νερό της πόλης. Ακόμα και στην έδρα της «ΣΟΥΕΖ» επανακρατικοποιούν το νερό και εμείς θέλουμε να το πουλήσουμε με κάθε τρόπο. Τώρα βλέπουμε και το σενάριο αυτό να ολοκληρώνεται με αυτά που σχεδιάζετε στη ΒΙΠΕ.

Αν υπάρχουν προβλήματα στη λειτουργία της ΒΙΠΕ εκ μέρους της ΕΥΑΘ ας ενισχυθεί η ΕΥΑΘ να εκπληρώσει τις υποχρεώσεις της σύμφωνα με τον νόμο. Το να προχωράτε σε παραχώρηση των δικαιωμάτων της ΕΥΑΘ όσον αφορά την αποκλειστική διαχείριση ύδρευσης, αποχέτευσης νομίζω ότι εξυπηρετεί πολιτικούς σκοπούς, σε καμμία περίπτωση δεν σέβεται τον νόμο ούτε τις αποφάσεις του Συμβουλίου της Επικρατείας.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο για τη δευτερολογία σας.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Ευχαριστώ, κύριε Πρόεδρε.

Ξεκινήσατε λέγοντας και διαβάζοντας ένα απόσπασμα για μια συμφωνία. Είπατε η «συμφωνία», απλά ξεχάσατε μια λέξη «συμφωνία εμπιστευτικότητας» όχι συμφωνία, συμφωνία εμπιστευτικότητας. Στον προφορικό σας λόγο δεν το είπατε στον γραπτό λόγο το είπατε. Άλλο «συμφωνία» και άλλο «συμφωνία εμπιστευτικότητας».

Άρα, κύριε συνάδελφε, με τη συζητούμενη συνεργασία εκτιμάται ότι θα επέλθει εξορθολογισμός στη λειτουργία της ύδρευσης, γιατί με έχετε ρωτήσει και ποιος είναι ο στόχος και αποχέτευσης των επιχειρήσεων της ΒΙΠΕ-Θ, καθόσον πρώτον η ΕΥΑΘ δεν θα έχει πλέον την ευθύνη για μία δραστηριότητα η οποία εκφεύγει της κοινωνικής και επιχειρηματικής της αποστολής.

Δεύτερον, το σύνολο των υπηρεσιών εξυπηρέτησης που παρέχονται στη ΒΙΠΕ-Θ θα περιέλθει σε έναν τον κατ’ εξοχήν αρμόδιο φορέα, δηλαδή την ΕΤΒΑ ΒΙΠΕ, η οποία διαθέτει τη σχετική τεχνογνωσία εφόσον η ίδια κατασκεύασε τα δίκτυα στην περιοχή της ΒΙΠΕ-Θ, λειτουργούσε μέχρι το 2003 τον τομέα της αποχέτευσης και διαχειρίζεται επιτυχώς διάφορες ΒΙΠΕ ανά τη χώρα, όπως είναι στην Πάτρα και στο Ηράκλειο.

Και τέλος, τρίτον, οι επιχειρήσεις θα εξυπηρετούνται από εκσυγχρονισμένες υποδομές οι οποίες είναι σχεδιασμένες αποκλειστικά για τη δική τους βιομηχανική δραστηριότητα με αυτονόητο εξορθολογισμό του κόστους και βελτίωση των παρεχόμενων υπηρεσιών.

Επισημαίνεται τέλος ότι το παρόν καθεστώς λειτουργίας είναι οικονομικά ζημιογόνο για την ΕΥΑΘ, οδηγώντας στην πραγματικότητα στο να επιχορηγούν οι οικιακοί και εμπορικοί καταναλωτές της Θεσσαλονίκης την αποχέτευση των βιομηχανικών επιχειρήσεων.

Ζητούμενο για την ΕΥΑΘ στο πλαίσιο του στρατηγικού σχεδίου ανάπτυξής της είναι να επικεντρωθεί στην υλοποίηση του βασικού της αντικειμένου διαθέτοντας τους οικονομικούς και ανθρώπινους πόρους της για την επέκταση της ύδρευσης και αποχέτευσης στο πολεοδομικό συγκρότημα Θεσσαλονίκης και τους όμορους δήμους, που εδώ και χρόνια ζητούν να ενταχθούν στο δίκτυο της ΕΥΑΘ.

Ολοκληρώνοντας και επειδή είναι αντικείμενο προβληματισμού σας, θα ήθελα να τονίσω και να επαναλάβω ότι η συζητούμενη συνεργασία, όπως σας απέδειξα, τους όρους της οποίας διερευνά η συμφωνία εμπιστευτικότητας θα υλοποιηθεί μόνον εφόσον τεκμηριωθεί με τη δέουσα μελέτη σκοπιμότητας η ικανοποίηση των στόχων που σας ανέφερα προηγουμένως. Και η σχετική επιστολή που έχω λάβει στις 6-10-2021 από τη διοίκηση της ΕΥΑΘ το επιβεβαιώνει: «Σε κάθε περίπτωση συζητούμενης συνεργασίας τους όρους της οποίας διερευνά η συμφωνία εμπιστευτικότητας θα υλοποιηθεί μόνο εφόσον τεκμηριωθεί με τη δέουσα μελέτη σκοπιμότητας η ικανοποίηση των προαναφερθέντων στόχων».

Με την υπογραφείσα συμφωνία, συνεπώς, τη συμφωνία εμπιστευτικότητας, οι δύο πλευρές συμφώνησαν, ως είθισται, τα όποια οικονομικά και τεχνικά στοιχεία ανταλλάξουν για τις ανάγκες τεκμηρίωσης να καλύπτονται με ρήτρα εμπιστευτικότητας.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Συνεχίζουμε με την τέταρτη με αριθμό 89/18-10-2021 επίκαιρη ερώτηση δεύτερου κύκλου του Βουλευτή Β΄ Δυτικής Αττικής του ΣΥΡΙΖΑ - Προοδευτική Συμμαχία κ. Γεωργίου Τσίπραπρος τον Υπουργό Οικονομικών,με θέμα: «Καθολική απαξίωση της Δημόσιας Αμυντικής Βιομηχανίας μέσω της κατακόρυφης πτώσης της παραγωγής του συνόλου των εργοστασίων των ΕΑΣ και των μαζικών απολύσεων του υπερσύγχρονου εργοστασίου του Αιγίου».

Κύριε Τσίπρα,έχετε τον λόγο για την πρωτολογία σας.

**ΓΕΩΡΓΙΟΣ ΤΣΙΠΡΑΣ:** Ευχαριστώ, κύριε Πρόεδρε.

Αξιότιμε κύριε Υπουργέ, το θέμα των Ελληνικών Αμυντικών Συστημάτων είναι ίσως το κορυφαίο παράδειγμα μιας πορείας απαξίωσης συνολικά της αμυντικής βιομηχανίας της χώρας από τότε που ανέλαβε η νέα διοίκηση την οποία όρισε η παρούσα Κυβέρνηση. Να υπενθυμίσω εδώ ότι ο διευθύνων σύμβουλος είναι σύζυγος διευθύντριας του Υπουργού κ. Άδωνη Γεωργιάδη. Δεν ξέρω αν είναι αυτό το κριτήριο, πάντως είναι πτυχιούχος γερμανικής φιλολογίας.

Τα Ελληνικά Αμυντικά Συστήματα το 2019 είχαν σαράντα εκατομμύρια ανεκτέλεστες συμβάσεις, συμβάσεις που είχαν κυνηγηθεί το προηγούμενο διάστημα από την προηγούμενη διοίκηση. Το 2019 είχαν τζίρο 31 εκατομμύρια και, μάλιστα, με παραποιημένα έξοδα. Αυτό θα μπορούσε να αποδειχθεί, αν είχε απαντηθεί -και περιμένουμε ακόμα να απαντηθεί- η επίκαιρη επερώτηση επτά Βουλευτών του ΣΥΡΙΖΑ από τον Φεβρουάριο του 2021. Προέβλεπε, μάλιστα, αύξηση του κύκλου εργασιών για το 2020 σε 45 εκατομμύρια. Αντ’ αυτού του κύκλου εργασιών, η παρούσα διοίκηση, παρ’ ότι δεν έχουν ακόμη εγκριθεί οι οικονομικές καταστάσεις ούτε του 2020, κατά δήλωση του Αναπληρωτή Υπουργού, του κ. Σκυλακάκη τον Οκτώβριο του 2021, έχει τζίρο ενιαμήνου μόλις 4 εκατομμύρια, δηλαδή το 13% του τζίρου του 2019.

Τα προβλήματά της είναι πολλά. Δεν αναλαμβάνει νέες συμβάσεις, είτε από το εσωτερικό είτε από το εξωτερικό. Μάλιστα, το Υπουργείο Άμυνας, ο κ. Παναγιωτόπουλος, μόλις τον περασμένο Οκτώβρη μίλησε για πολλά εκατομμύρια συμβάσεις, δηλαδή, δύο - δυόμισι χρόνια αφού είχε αναλάβει η νέα Κυβέρνηση. Δεν προμηθεύεται πρώτες ύλες. Θα σας πω χαρακτηριστικά, παρ’ ότι δεν μπορώ να προχωρήσω σε λεπτομέρειες, για ένα πρόγραμμα ύψους 41 εκατομμυρίων που ανακοινώθηκε στην Επιτροπή Εξοπλιστικών για ένα συγκεκριμένο όπλο. Είναι κάτι το οποίο έχουν παραγάγει κατά το πρόσφατο παρελθόν τα Ελληνικά Αμυντικά Συστήματα και αδυνατούν να παραγάγουν αυτή τη στιγμή. Ίσως έχει να κάνει και με τη λήψη των πρώτων υλών. Το ζήτημα της απουσίας πρώτων υλών το έχει θίξει και ο ίδιος ο Υπουργός Άμυνας, ο κ. Παναγιωτόπουλος.

Ταυτόχρονα, υπάρχει εκτόξευση του κόστους δευτερευουσών υπηρεσιών που κατά ένα ελάχιστο μέρος έχουν ανάγκη τα Ελληνικά Αμυντικά Συστήματα. Θα σας πω χαρακτηριστικά ότι σε ό,τι αφορά τη φύλαξη γινόντουσαν διαγωνισμοί στο παρελθόν ύψους 900.000 κατ’ έτος. Έγινε διαγωνισμός για 4,5 εκατομμύρια την τριετία. Δηλαδή, αντί για 2.700.000, για 4,5 εκατομμύρια. Ο διαγωνισμός δεν έχει ολοκληρωθεί και μέχρι τότε πληρώνουν τα ΕΑΣ 2,5 εκατομμύρια αντί για 900.000 κατ’ έτος. Και το ίδιο ισχύει και για μια σειρά άλλων υπηρεσιών.

Σχετικά με τις συμβάσεις οι οποίες έχουν φανεί μέχρι τώρα, είναι μια πολύ μικρή σύμβαση με την Αίγυπτο ύψους 3 εκατομμυρίων, για την οποία μάλιστα υπάρχει δέσμευση εκτέλεσης εντός εξαμήνου με κίνδυνο να κηρυχτούν έκπτωτοι. Και μία άλλη σύμβαση για κράνη, στην οποία ο υπεργολάβος αντί για 70%, θα αναλάβει το 90% της εργασίας, αφήνοντας μονάχα ένα εκατομμύριο στα δέκα, 10% δηλαδή από τη σύμβαση για τα ΕΑΣ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε συνάδελφε, ολοκληρώστε σας παρακαλώ.

**ΓΕΩΡΓΙΟΣ ΤΣΙΠΡΑΣ:** Ολοκληρώνω, κύριε Πρόεδρε.

Θα σας πω ένα χαρακτηριστικό παράδειγμα για τον Υμηττό. Δεν μπαίνω στο ζήτημα αν πρέπει ή δεν πρέπει να φύγουν κ.λπ.. Είναι γνωστό σε όλους ότι δεν υπάρχει σχέδιο μετεγκατάστασης, την ίδια στιγμή που παραγγέλνει μελέτες που θα πληρώσουν τα ίδια τα Ελληνικά Αμυντικά Συστήματα για αποτύπωση των εγκαταστάσεων, που θα παραδοθούν στον ιδιώτη επενδυτή. Δεν υπάρχει σχέδιο μετεγκατάστασης των ίδιων των ΕΑΣ, που πρέπει να φύγουν από την περιοχή.

Τελειώνω λέγοντας το εξής. Παρ’ ότι έχουν δοθεί αρκετά χρήματα στα ΕΑΣ, που αγγίζουν τα 60 εκατομμύρια ευρώ από το ΥΠΟΙΚ, τα χρήματα αυτά δεν διοχετεύονται στην κατεύθυνση αγοράς πρώτων υλών και ανασυγκρότησης της εταιρείας για απόκτηση νέων συμβάσεων, αλλά διοχετεύονται σε δευτερεύουσες υπηρεσίες που καμμία σχέση δεν έχουν με την αναπτυξιακή προοπτική της εταιρείας.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Κύριε συνάδελφε, εμένα θα μου επιτρέψετε να αποτυπώσω την πραγματικότητα. Είπατε ότι απαξιώθηκαν τα ΕΑΣ επί σημερινής διοίκησης. Θα μου επιτρέψετε να καταθέσω ένα στοιχείο, για να μείνει στα Πρακτικά.

Τα ΕΑΣ από 12-2-2004 έχουν στοιχίσει στον κρατικό προϋπολογισμό και στους Έλληνες φορολογούμενους 1,3 δισεκατομμύριο ευρώ, 1,3 δισεκατομμύριο ευρώ! Για την ακρίβεια, 1.297.314,280. Συνεπώς, εάν τυχόν συνεπώς ήταν τόσο ειδυλλιακή η κατάσταση στα ΕΑΣ, γιατί 16-10-15, 22-10-16, 20-11-2017, 17-9-18 και πάλι 17-9-18 κάνατε μέσω μετρητών και κεφαλαιοποίησης χρεών ενίσχυση της εταιρείας; Πάει να πει ότι κάτι δεν πήγαινε καλά στη λειτουργία της εταιρείας. Άρα εδώ έχουμε μια εταιρεία με πολλά διαχρονικά προβλήματα, που δεν αντιμετωπίστηκαν με επάρκεια από καμμία κυβέρνηση. Πρέπει να είμαστε ειλικρινείς, 1,3 δισεκατομμύριο ευρώ!

Η σημερινή Κυβέρνηση -θέλω να το καταστήσω σαφές- μέσω των κυρίων εκφραστών της για την εταιρεία, που είναι ο μέτοχος, το Υπουργείο Οικονομικών, και η εποπτεύουσα αρχή, που είναι το Υπουργείο Εθνικής Άμυνας, έχει ως στόχο την αποτελεσματική λειτουργία των ΕΑΣ και όχι την απαξίωσή τους, όπως γράφετε στην ερώτηση ή ουσιαστικά επαναλάβατε προφορικά στον λόγο σας. Εκτός κι αν εξ ιδίων κρίνετε τα αλλότρια.

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. **ΝΙΚΗΤΑΣ ΚΑΚΛΑΜΑΝΗΣ**)

Σήμερα έχουμε αναλάβει συγκεκριμένες πρωτοβουλίες. Δεν είναι 60 εκατομμύρια, κύριε συνάδελφε. Από τον Σεπτέμβριο του 2019 η εταιρεία έχει ενισχυθεί με 150 εκατομμύρια ευρώ, εκ των οποίων τα 100 εκατομμύρια ευρώ αφορούν κεφαλαιοποίηση χρεών από τις καταπτώσεις εγγυημένων δανείων και τα 50 συνιστούν άμεση καταβολή μετρητών. Η τελευταία κεφαλαιακή ενίσχυση 13,4 εκατομμύρια ευρώ έγινε τον Απρίλιο του 2021 και πρόσφατα ανακοινώθηκε νέα αύξηση του μετοχικού κεφαλαίου της εταιρείας ύψους 29 εκατομμυρίων ευρώ για την κάλυψη των αναγκών της, εκ των οποίων τα 15 εκατομμύρια ευρώ θα κατευθυνθούν για εξόφληση υποχρεώσεων σε τρίτους, 4 εκατομμύρια ευρώ για λειτουργικές ανάγκες και 10 εκατομμύρια ευρώ για προμήθεια πρώτων υλών παραγωγής.

Παράλληλα -το αναφέρατε αυτό- το Υπουργείο Εθνικής Άμυνας έχει δρομολογήσει τις προβλεπόμενες διαδικασίες ανάθεσης και υλοποίησης παραγγελιών προς την εταιρεία, ύψους 115 εκατομμυρίων ευρώ.

Σε συνέχεια διαπραγματεύσεων μεταξύ της ΓΔΑΕΕ και των ΕΑΣ όσον αφορά τις ανάγκες και απαιτήσεις των Ενόπλων Δυνάμεων και τις παραγωγικές δυνατότητες της εταιρείας συμφωνήθηκε συγκεκριμένο παραγωγικό πλάνο προγραμμάτων, το οποίο έχει αυστηρό χρονικό ορίζοντα παράδοσης την πενταετία και το οποίο θα ξεκινήσει να υλοποιείται άμεσα και σταδιακά.

Σας ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Τσίπρα, έχετε τον λόγο.

**ΓΕΩΡΓΙΟΣ ΤΣΙΠΡΑΣ:** Ευχαριστώ, κύριε Πρόεδρε.

Κύριε Υπουργέ, το συνολικό πρόβλημα της αμυντικής βιομηχανίας είναι γνωστό. Έχετε δίκιο που αναφέρεστε στο 2004 και πάτε πίσω. Όντως από τη δεκαετία του 2000 υπάρχει πορεία απαξίωσης συνολικά της αμυντικής βιομηχανίας, της κρατικής, είτε αυτή αφορά τα ναυπηγεία, είτε αφορά την ΕΑΒ, είτε αφορά τα ΕΑΣ, είτε άλλες επιχειρήσεις. Είναι σαφές ότι υπήρξε προσπάθεια ανασυγκρότησης στα χρόνια 2015-2019 με ορισμένα αποτελέσματα, όμως, δυστυχώς, σήμερα βλέπουμε μια πορεία αντιστροφής.

Αυτό το οποίο σας λέω -και δεν αμφισβητώ ότι ήταν σε προβληματική κατάσταση τα ΕΑΣ όταν παραλάβαμε το 2015 και συνεχίστηκε σε ένα βαθμό, δεν αλλάζουν τα πράγματα από τη μία μέρα στην άλλη- είναι ότι δεν υπάρχει καμμία πολιτική από την πλευρά της Κυβέρνησης και λόγω δομικών προβλημάτων, αλλά και λόγω επιλογών της παρούσας Κυβέρνησης, για ανασυγκρότηση των επιχειρήσεων αυτών. Δηλαδή, το ζήτημα στο οποίο δεν απαντήσατε, για παράδειγμα, καθόλου είναι γιατί δεν αναλαμβάνουν και δεν προσπαθούν να αναλάβουν καινούργιες συμβάσεις και συμμετοχή σε διαγωνισμό τα ΕΑΣ. Αυτό δεν το απαντάτε.

Αν περιμένουμε από το Υπουργείο Άμυνας -εάν αυτή ήταν η πολιτική της Κυβέρνησης- θα έπρεπε να έχουν γίνει βήματα ήδη από το 2019. Αυτά ανακοινώθηκαν μόλις τον περασμένο μήνα από τον Υπουργό, τον κ. Παναγιωτόπουλο, και ακόμα δεν έχει γίνει τίποτα. Πρακτικά, δηλαδή, τυπικά δεν έχει αποδοθεί καμμία απολύτως ανάθεση ή σύμβαση στα Ελληνικά Αμυντικά Συστήματα. Την ίδια στιγμή δεν αγοράζουν πρώτες ύλες τα ΕΑΣ, παρά τα εκατομμύρια που έχει δώσει το ΥΠΟΙΚ, και έχουν εκτοξεύσει τα έξοδα που δεν χρειάζεται να εκτοξευτούν: εταιρείες φύλαξης, μετατροπή ήχου σε εικόνα και διάφορες άλλες δευτερεύουσες υπηρεσίες που, συγνώμη, έχουν οσμή σκανδάλου.

Σε αυτά δεν έχετε απαντήσει.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Σας ευχαριστώ πολύ, κύριε Πρόεδρε.

Αυτή η Κυβέρνηση δεν έχει κρύψει κανένα πρόβλημα κάτω από το χαλί. Υπαινιχθήκατε απαξίωση περιουσιακών στοιχείων. Θέλω να σας πω -γιατί έχουμε όλοι μια διαδρομή σε αυτή την Αίθουσα- ότι πολλά διαχρονικά προβλήματα που είχε η χώρα και λιγότερο ή περισσότερο δεν αντιμετωπίστηκαν στο παρελθόν, προσπαθούμε να τα αντιμετωπίσουμε κατά το βέλτιστο τρόπο επ’ ωφελεία του Έλληνα πολίτη. ΕΛΒΟ, ναυπηγεία Σκαραμαγκά, ΕΑΣ, ΕΑΒ, «ΛΑΡΚΟ»: Όλα αυτά τα περιουσιακά στοιχεία προσπαθούμε να τα αντιμετωπίσουμε και ήδη έχουμε καταγράψει συγκεκριμένες επιτυχίες, με σημαντικό ενδιαφέρον ιδιωτών, σε κάποιες από αυτές που στοίχισαν πολλά δισεκατομμύρια ευρώ στους φορολογούμενους.

Θέλω να σημειώσω, όμως, επειδή επανέρχεστε σε αυτό με αφορμή τη μείωση του κύκλου εργασιών για το έτος 2021, ορισμένα θέματα.

Αγνοείτε -σκοπίμως απ’ ό,τι φαίνεται- την επίδραση της πανδημίας του κορωνοϊού -και έχει απαντήσει ο Υπουργός, ο κ. Παναγιωτόπουλος, γι’ αυτό- τον τελευταίο ενάμιση χρόνο στην εφοδιαστική αλυσίδα και την παραγωγική διαδικασία παγκοσμίως εξαιτίας των περιοριστικών μέτρων που υπήρξαν. Η επίδραση αυτή αναπόφευκτα έχει οδηγήσει στην καθυστέρηση παραλαβής πρώτων υλών σε διεθνές επίπεδο με αλυσιδωτές συνέπειες. Η εξέλιξη αυτή δεν θα μπορούσε να αφήσει ανεπηρέαστα τα ΕΑΣ τη στιγμή που έχει επηρεάσει παγκοσμίως ισχυρούς βιομηχανικούς κολοσσούς.

Σύμφωνα με την εταιρεία φέτος ο κύκλος εργασιών αναμένεται να φτάσει τα 11,5 εκατομμύρια ευρώ, παρά την επίδραση της πανδημίας, περίπου στο ίδιο ύψος με το 2018 -τότε ήταν 13,3 εκατομμύρια ευρώ- επί ημερών σας, χωρίς τότε να είχαμε πανδημία.

Οφείλω να υπενθυμίσω δε -επειδή επανέρχεστε και σε αυτό- την κατάσταση στην οποία παραδώσατε την εταιρεία για την οποία δήθεν σήμερα δείχνετε ένα εξαιρετικό ενδιαφέρον, «τον πυλώνα της Ελληνικής Αμυντικής Βιομηχανίας» όπως αναφέρετε. Ο ΣΥΡΙΖΑ τον παρέδωσε -δεν ήθελα να κάνω βουτιά στο παρελθόν, επανέρχεστε όμως- σε καθεστώς παράλυσης. Το Δεκέμβριο του 2019, στο τέλος της χρονιάς δηλαδή -προφανώς νωρίτερα, αλλά στο τέλος της χρονιάς- η νέα διοίκηση παρέλαβε την εταιρεία με μηδαμινά ταμειακά διαθέσιμα¨, που δεν της επέτρεπαν να καταβάλει ούτε τους μισθούς των εργαζομένων εν μέσω άλλων ζητημάτων κακοδιαχείρισης επί των ημερών σας, στους ίδιους τους εργαζόμενους που εσείς δήθεν στηρίζετε και για τους οποίους ζητάτε αύξηση του κύκλου εργασιών, αύξηση την οποία εσείς δεν καταφέρατε να πραγματοποιήσετε καθώς ποτέ δεν υλοποιήσατε ή ολοκληρώσατε με καθυστέρηση τις συμβάσεις που η εταιρεία είχε συνάψει.

Ενδεικτικά θα αναφέρω -επειδή με προκαλείτε- τα εξής: Πρώτον, η σύμβαση με τα Ηνωμένα Αραβικά Εμιράτα του 2016 δεν υλοποιήθηκε ποτέ και η εταιρεία ήταν υποχρεωμένη να επιστρέψει και την προκαταβολή ύψους 2,2 εκατομμυρίων ευρώ. Δεύτερον, η σύμβαση για τα πυρομαχικά 7662 με την κυβέρνηση του Μπαγκλαντές ολοκληρώθηκε με καθυστέρηση -το 2020- το οποίο είχε ως αποτέλεσμα να ζημιωθεί η εταιρεία. Τρίτον, η σύμβαση με το Υπουργείο Άμυνας της Τυνησίας το 2018 απενεργοποιήθηκε αμέσως μετά τη σύναψή της από την τότε διοίκηση και ενεργοποιήθηκε ξανά από τη νέα διοίκηση, τη σημερινή διοίκηση. Επομένως, όταν ανέλαβε η νέα διοίκηση, βρήκε τρεις μεγάλες ανενεργές συμβάσεις, που με δική της πρωτοβουλία ενεργοποιήθηκαν.

Κύριε συνάδελφε, για πρώτη φορά η εταιρεία για τις σημαντικές προμήθειες προβαίνει σήμερα σε διεθνείς ηλεκτρονικούς διαγωνισμούς, για πρώτη φορά υπάρχουν αναρτήσεις και καταχωρήσεις στη «ΔΙΑΥΓΕΙΑ», θέτοντας τέλος στο καθεστώς προχειρότητας και μειωμένης διαφάνειας του παρελθόντος και για πρώτη φορά από το 2008 -όπως έχουμε ενημερωθεί- οι εργαζόμενοι των ΕΑΣ έχουν συνάψει συλλογική σύμβαση εργασίας.

Ολοκληρώνοντας, κύριε Πρόεδρε, σημειώνω ότι οι δαπάνες της εταιρείας δεν αυξάνονται -όπως λέτε, κύριε συνάδελφε- αδιαφανώς και αλματωδώς. Τα λειτουργικά έξοδα της εταιρείας μειώθηκαν -έχω εδώ τον σχετικό πίνακα- από 46.000.000 ευρώ το 2018 στα 38.000.000 ευρώ το 2019 και στα 34.000.000 ευρώ το 2020. Βεβαίως, υφίστανται σοβαρά δομικά προβλήματα στην εταιρεία, για τα οποία, όμως, δεν κάνατε τίποτα για να τα επιλύσετε. Σήμερα η εταιρεία χαράσσει σταδιακά διαφορετική πορεία σε σχέση με το παρελθόν με τη βοήθεια των δύο Υπουργείων. Ωστόσο -και θέλω να είμαι απόλυτα ξεκάθαρος- απαιτούνται περισσότερες ενέργειες από την πλευρά της εταιρείας, προκειμένου να πάψει να στηρίζεται μόνο σε ενέσεις ρευστότητας του ελληνικού δημοσίου και παραγγελίες του Υπουργείου Εθνικής Άμυνας.

Σας ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Προχωρούμε τώρα στην πέμπτη με αριθμό 83/18-10-2021 επίκαιρη ερώτηση δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Οικονομικών,με θέμα: «Άμεσα μέτρα στήριξης των πληγέντων και αποζημιώσεις στο 100% των ζημιών από το σεισμό στην Κρήτη».

Κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ πολύ, κύριε Πρόεδρε.

Κύριε Υπουργέ, η καταστροφή από τον πρόσφατο μεγάλο σεισμό στην Κρήτη είναι, πραγματικά, τεράστια, με εκατοντάδες άστεγους, με ανθρώπους που έχουν χάσει τη δουλειά τους, το εισόδημα τους. Πρόκειται για ανθρώπους του μόχθου και της δουλειάς, για εργάτες, αυτοαπασχολούμενους επαγγελματίες, αγροτοκτηνοτρόφους, άνεργους. Και, βέβαια, οι μετασεισμικές δονήσεις δυσχεραίνουν ακόμα περισσότερο την ήδη δύσκολη κατάσταση στην οποία έχουν περιέλθει.

Επιτρέψτε μου να «σπάσω» την τοποθέτησή μου στα δύο -στην πρωτολογία και στη δευτερολογία- σε σχέση με τα ερωτήματα για την οικονομία του χρόνου, γιατί είναι πολλά τα ζητήματα που προκύπτουν.

Κατ’ αρχάς, σε σχέση με την οικονομική ενίσχυση για την κάλυψη άμεσων βιοτικών αναγκών: Ξέρετε, έχει περάσει ένας μήνας από το σεισμό και κανείς τους δεν έχει πάρει ούτε σεντς -προσέξτε το, ούτε σεντς!- από την Κυβέρνηση ως έκτακτη οικονομική ενίσχυση για την κάλυψη των πρώτων αναγκών. Ούτε σεντς! Και νομίζω ότι είμαι σαφής σε αυτό που λέω. Καλά, αναρωτηθήκατε πώς ζουν; Εν τω μεταξύ, συνεχίζουν να πληρώνουν κανονικά τις εκκρεμούσες δόσεις του ΕΝΦΙΑ, νερό, τηλέφωνο, άλλες υποχρεώσεις, σαν να μη συμβαίνει τίποτα. Και σας ρωτάω τώρα: Οι συνταξιούχοι των 400 ευρώ, των 300 ευρώ πώς θα καλύψουν τις ανάγκες από το σεισμό, πώς θα πληρώσουν τα χρέη τους, πώς θα πάρουν φάρμακα με αυτές τις ψωροσυντάξεις που έχετε αφήσει;

Το ίδιο ισχύει και για τους εργαζόμενους, πολλοί εκ των οποίων βρίσκονται αντιμέτωποι με την ανεργία λόγω απόλυσης από το κλείσιμο ή το πιθανό κλείσιμο της επιχείρησης ως συνέπεια του σεισμού. Ήταν που ήταν στραβό το κλήμα, ήρθε ο σεισμός και τους αποτελείωσε.

Καμμία μέριμνα δεν έχει ληφθεί ακόμα για το αν θα δοθεί οικονομική ενίσχυση στο ύψος του χαμένου εισοδήματος. Αυτοαπασχολούμενοι, μικροί ελεύθεροι επαγγελματίες, αγροτοκτηνοτρόφοι. Τεράστια η καταστροφή με αποτέλεσμα για πολλούς από αυτούς να είναι αμφίβολη η επάνοδος στην επαγγελματική τους δραστηριότητα. Ακόμα και όσα καταστήματα λειτουργούν, βρίσκονται σε τεράστια αβεβαιότητα, αφού ο τζίρος έχει πέσει κατακόρυφα και δεν ξέρουν τι θα κάνουν με τις παραγγελίες, με τους προμηθευτές οι οποίοι πιέζουν. Αυτό που ζητούν ως πρώτη ανάσα, εκτός από τη διαδικασία αιτήσεων στην περιφέρεια, για ζημιές στις επιχειρήσεις τους, είναι να τους δοθεί έκτακτη οικονομική ενίσχυση στο ύψος του απολεσθέντος τζίρου τους. Σαφές; Σαφές, σαφέστατο το αίτημα. Επίσης, υπάρχουν εργαζόμενοι που έμειναν άνεργοι από τη μια στιγμή στην άλλη ή δεν βρήκαν δουλειά ενώ είχαν βρει πριν το σεισμό και διεκδικούν ένα αυξημένο επίδομα.

Σχεδόν μετά από έναν μήνα, δεν έχετε πει τίποτα για όλα τα παραπάνω. Δεν σας απασχολεί αυτό το ζήτημα;

Σας ρωτάμε, λοιπόν, κύριε Υπουργέ:

Πρώτον, σε ποιες επείγουσες ενέργειες και να μας πείτε και με ποια χρονοδιαγράμματα θα προχωρήσει η Κυβέρνηση για έκτακτη οικονομική ενίσχυση ειδικού σκοπού στο ύψος του χαμένου εισοδήματος, συνυπολογίζοντας και τον αριθμό των μελών των οικογενειών, ώστε να εξασφαλιστεί για όσο διάστημα χρειάζεται, εισόδημα στο ύψος των αναγκών για όλους τους πληγέντες, για αυξημένο επίδομα ανεργίας σε όλους τους ανέργους, για να μη γίνει καμμία απόλυση με πρόσχημα τη φυσική καταστροφή, γιατί έχουμε και αυτό το ζήτημα.

Δεύτερον, να διαγραφούν, όχι απλά να ανασταλούν, χρέη σε εφορίες, τράπεζες, υποχρεώσεις στη ΔΕΗ, στο τηλέφωνο, στην ύδρευση, να μην γίνει πλειστηριασμός, να καταργηθεί ο ΕΝΦΙΑ και το τέλος επιτηδεύματος, απαλλαγή από την καταβολή εισφορών ατομικής ασφάλισης για έξι μήνες και επιδότησή τους από το κράτος και να μην επιστραφούν τα χρήματα της επιστρεπτέας προκαταβολής για όσους έχουν ετήσιο εισόδημα κάτω των 12.000 ευρώ.

Και ένα τελευταίο, που μου το έθεσαν οι άνθρωποι, αφορά την κρατική αρωγή: Να δημιουργηθεί μία υπηρεσία, ένα παράρτημα θα έλεγα, των υπηρεσιών φυσικών καταστροφών στην περιοχή για να μπορούν να εξυπηρετούνται οι άνθρωποι.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Κύριε συνάδελφε, θα μου επιτρέψετε να διαφωνήσω στο ότι δεν έχει πάει ούτε ένα σεντ σε οποιονδήποτε πολίτη στην Κρήτη που επλήγη από τους καταστροφικούς σεισμούς.

**ΕΜΜΑΝΟΥΗΛ ΣΥΝΤΥΧΑΚΗΣ:** Δεν είναι αυτό το ερώτημα.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Έχω συγκεκριμένα στοιχεία να σας πω: Στον λογαριασμό χιλίων πενήντα εννέα συμπατριωτών μας, μοναδιαία ΑΦΜ, έχουν πιστωθεί 8,4 εκατομμύρια ευρώ. Αυτό δεν αμφισβητείται. Και αν θέλετε μπορώ να σας δώσω και ανάλυση γι’ αυτό. Για παράδειγμα, στις 18 Οκτωβρίου όταν έγινε η δεύτερη πίστωση, τριακόσιοι είκοσι τέσσερις ήταν οι δικαιούχοι που ως προκαταβολή στεγαστικής συνδρομής πήραν 2 εκατομμύρια ευρώ και τριακόσιοι τριάντα ένας ήταν οι δικαιούχοι επιχορήγησης σε επιχειρήσεις ύψους 992 χιλιάδων ευρώ.

Άρα, για να μπορούμε να συνεννοηθούμε, σημαντικοί πόροι, γρήγορα, έγκαιρα ως πρώτη αρωγή, ως έκτακτη οικονομική ενίσχυση έχουν πάει και στην Κρήτη σε λιγότερο από έναν μήνα.

Στο ερώτημά σας αν θα πρέπει να υπάρχει συστηματική καταβολή, η απάντηση είναι καταφατική και ήδη, από τότε που άνοιξε η πλατφόρμα στις 6 Οκτωβρίου, έχουν γίνει δύο καταβολές χρηματικών ποσών και ξέρω από την επικοινωνία με συμπατριώτες μας στην Κρήτη, με την ιδιότητα του Υπουργού Οικονομικών, ότι πράγματι έχουν πάει οι πόροι σε αυτούς τους χίλιους πενήντα εννιά.

Θα επανέλθω σε ένα ερώτημα που δεν το θίξατε, αλλά είναι στο γραπτό κείμενό σας περί μη λήψης οποιασδήποτε προϋπόθεσης ή όρου για τη επιχορήγηση διαφόρων χρημάτων.

Θα επαναλάβω τους βασικούς πυλώνες πάνω στους οποίους εδράζεται αυτό που λέτε «έκτακτη οικονομική ενίσχυση» αυτών των συμπατριωτών μας. Είναι η παροχή στεγαστικής συνδρομής σε φυσικά και νομικά πρόσωπα για την αποκατάσταση κτηρίων που συνίσταται σε 80% δωρεάν κρατική αρωγή και 20% άτοκο δάνειο με την εγγύηση του ελληνικού δημοσίου. Είναι η παροχή πρώτης αρωγής έναντι στεγαστικής συνδρομής μόνο μια απλή αίτηση του πολίτη στο arogi.gov.gr ύψους 14.000 ευρώ ή η παροχή αποζημίωσης οικοσκευής και κάλυψη των πρώτων αναγκών των νοικοκυριών που επλήγησαν μέσω της ίδιας πλατφόρμας ύψους 6.000 ευρώ. Είναι η αναστολή όλων των εκκρεμών βεβαιωμένων και ληξιπρόθεσμων φορολογικών υποχρεώσεων για επιχειρήσεις και φυσικά πρόσωπα για έξι μήνες. Είναι οι δανειακές υποχρεώσεις με τις πρωτοβουλίες που αναλαμβάνει η Ελληνική Ένωση Τραπεζών. Είναι η διευκόλυνση στην καταβολή ασφαλιστικών εισφορών στους ασφαλιστικούς οργανισμούς.

Άρα, επειδή αντιλαμβάνομαι ότι θα έχετε ένα δεύτερο σκέλος, που θα είναι συμπληρωματικό, στο πρώτο σκέλος της ερώτησης που αφορά αυτό που τιτλοφορείται «έκτακτη οικονομική ενίσχυση» σε φυσικά πρόσωπα για να καλύψουν τις πρώτες ανάγκες που προέκυψαν εξαιτίας των δυσμενών συνεπειών από έναν ισχυρό σεισμό στην Κρήτη, η απάντηση της Κυβέρνησης είναι σαφής, είναι εμπροσθοβαρής, είναι ισχυρή.

Σας ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Υπουργέ, με όλο τον σεβασμό απέναντί σας, μάλλον δεν έχετε ενημερωθεί σωστά. Σας το λέω αυτό διότι τα ερωτήματα που θέσαμε στην πρωτολογία ήταν σαφέστατα. Μιλάμε για έκτακτη οικονομική ενίσχυση ειδικού σκοπού. Αυτά τα οποία αναφέρατε εσείς, εντάσσονται στις αποζημιώσεις από την κρατική αρωγή για τα κτήρια. Άλλο το ένα, άλλο το άλλο. Δεν έχουν πάρει δεκάρα τσακιστή ως έκτακτη οικονομική ενίσχυση. Είμαι πολύ σαφής.

Από εκεί και μετά όσον αφορά τις αποζημιώσεις που έχετε εξαγγείλει προκαλούν, πρώτον μια απίστευτη γραφειοκρατία με τους όρους και τις προϋποθέσεις που απαιτούνται, μια απίστευτη σύγχυση που έχουν προκαλέσει τα απανωτά συμπληρωματικά και διευκρινιστικά ΦΕΚ, το τι ισχύει και τι δεν ισχύει, πόσοι δικαιούνται αποζημίωση και πόση, αν τα χρήματα που μπήκαν στους λογαριασμούς μπορούν να τα σηκώσουν ή όχι και αν τα σηκώσουν και μετά τους ζητηθεί να τα επιστρέψουν, τι γίνεται. Δηλαδή αυτά τα χρήματα που βάλατε δεν είναι έκτακτη οικονομική ενίσχυση. Να μην γελιόμαστε τώρα.

Δεύτερον, είναι ανεπαρκέστατα μπροστά στο εύρος των καταστροφών. Τα ΦΕΚ βάσει των οποίων εντάχθηκαν οι σεισμόπληκτες περιοχές στο καθεστώς της έκτακτης ανάγκης δεν έχουν περάσει στην ηλεκτρονική πλατφόρμα arogi.gov.gr, με αποτέλεσμα πολλά χωριά να έχουν μείνει έξω από το καθεστώς των αποζημιώσεων. Λέτε ότι θα λυθεί το ζήτημα. Ακόμα και έτσι να είναι, γιατί αυτή η καθυστέρηση; Ακόμα και σε αυτούς τους οικισμούς που έχουν ενσωματωθεί στο σύστημα, όπως στο Αρκαλοχώρι, στην ίδια οικογένεια μπορεί να φαίνονται τα ακίνητα στον έναν αδελφό και στον άλλο αδελφό να μην φαίνονται. Ορισμένοι, δηλαδή, δεν μπορούν να ταυτοποιήσουν τα ακίνητά τους εντός του συστήματος.

Επιπλέον, λέτε ότι το 80% είναι κρατική επιδότηση και το υπόλοιπο είναι άτοκο υπόθηκο δάνειο που βαραίνει τον ιδιοκτήτη. Αλήθεια; Ποιος μπορεί να βάλει υποθήκη και ποια τράπεζα θα του χορηγήσει δάνειο υπό αυτές και τις ειδικές και τις γενικές οικονομικές συνθήκες.

Επίσης, το νέο ΦΕΚ θέτει όρια και στο ύψος των στεγαστικών αποζημιώσεων, διευκρινίζοντας ότι χρηματοδοτεί σπίτια έως εκατόν πενήντα τετραγωνικά μέτρα αντί για το σύνολο της περιουσίας τους και οριοθετεί συγκεκριμένο πλαφόν αποζημίωσης ανά τετραγωνικό μέτρο. Δηλαδή αν, για παράδειγμα, έχει καταστραφεί ένα κτήριο ή δύο διακοσίων πενήντα τετραγωνικών μέτρων θα αποζημιωθεί για τα εκατόν πενήντα. Για τα υπόλοιπα ποιος θα τον αποζημιώσει; Ή θα τον στείλετε στην τράπεζα για δάνειο;

Όσον αφορά τις περιβόητες προκαταβολές που πιστώθηκαν σε λογαριασμούς, όσοι τις έχουν λάβει δεν μπορούν να τις εκταμιεύσουν αφού πρώτα πρέπει να περιμένουν τον τελικό έλεγχο, τον δευτεροβάθμιο, να βάλουν το χέρι στην τσέπη για τα κοστολόγια και για τα παράβολα, να προσκομίσουν φάκελο με προϋπολογισμό εργασιών, άδειες οικοδομής ή επισκευών, Ε9 κ.λπ.. Τι να σας πω τώρα! Εν τω μεταξύ είχε εξελιχθεί σε κανόνα το γεγονός ότι τα συνεργεία της ΔΑΕΦΚ με κυβερνητική -το τονίζω- εντολή και παρά τις αντιδράσεις των μηχανικών των υπηρεσιών τα χαρακτηρισμένα ως ακατάλληλα στον πρώτο έλεγχο κτήρια, τα κίτρινα δηλαδή, μετατρέπονται στον δευτεροβάθμιο σε πράσινα, δηλαδή σε κατοικήσιμα. Απαράδεκτο! Το καταγγέλλουμε εδώ μέσα. Να πάρετε θέση.

Πολλά έχουν υποστεί μη δομικές μα, σημαντικές, μη αποζημιώσιμες βλάβες αποτελώντας κίνδυνο για τη ζωή τους. Τι θα γίνει με αυτά; Θα αποζημιωθούν; Ποιος τα χρεώνεται; Αν έχει πιστωθεί στους λογαριασμούς η προκαταβολή αυτών των πληγέντων θα κληθούν να τα επιστρέψουν; Και αν τα έχουν ξοδέψει για άλλες πρώτες ανάγκες -και δικαιολογημένα λέμε εμείς, να γιατί κάνουμε την πρόταση για το επίδομα ειδικού σκοπού- θα κληθούν να βγουν στη ζητιανιά για να τα επιστρέψουν ή θα μπουν πρόστιμα ή θα τους πάτε αλυσοδεμένους μέσα; Είναι ερωτήματα που προκύπτουν, κύριε Υπουργέ. Και αν η κοστολόγηση της αποζημίωσης είναι χαμηλότερη από τα καθορισμένα κλιμάκια, τι προβλέπεται για το υπόλοιπο ποσό της οικονομικής ενίσχυσης;

Τέλος για τις κατεδαφίσεις ο σεισμός ισοπέδωσε τα πάντα και μέχρι στιγμής δεν έχει κατεδαφιστεί έστω και ένα κτίσμα, κινδυνεύοντας συν τοις άλλοις η ασφάλεια των κατοίκων. Και όχι μόνο αυτό, αλλά δώσανε 800 χιλιάρικα στον Δήμο Αρκαλοχωρίου για να κάνει κατεδαφίσεις και έχουν εμφανιστεί εν τω μεταξύ κάποιοι επιτήδειοι επαγγελματίες που λένε να κάνουνε κατεδαφίσεις, εργολαβία δηλαδή, με 70.000 έως 120.000 το κτίσμα. Εδώ γίνεται πάρτι, πανηγύρι γίνεται, μπίζνα ολόκληρη στην περιοχή του Αρκαλοχωρίου.

Άρα λοιπόν, σας καλούμε, κύριε Υπουργέ, να απαντήσετε αν θα γίνει άμεσα η καταγραφή των ζημιών στον δευτεροβάθμιο έλεγχο. Να διευρυνθούν και να ελεγχθούν παρατυπίες που έχουν γίνει κατά τη διαδικασία του δευτεροβάθμιου ελέγχου για τη μετατροπή των κτηρίων από μη κατοικήσιμα σε κατοικήσιμα.

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε, κύριε Συντυχάκη.

**ΕΜΜΑΝΟΥΗΛ ΣΥΝΤΥΧΑΚΗΣ:** Και δεύτερον, και ολοκληρώνω, κύριε Πρόεδρε, για την αποζημίωση όλων των πληγέντων σε σύντομο χρονικό διάστημα, για το 100% της ζημιάς, χωρίς όρους και προϋποθέσεις, χωρίς αποκλεισμούς, χωρίς να επιβαρυνθούν οικονομικά για δάνεια, παράβολα, μηχανικούς, άδειες οικοδομών κ.λπ.. Και, τέλος, η διαδικασία των κατεδαφίσεων για ετοιμόρροπα κτήρια και η μεταφορά των μπάζων να γίνει με έξοδα του κράτους χωρίς καμμία επιβάρυνση των σεισμοπλήκτων.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Κύριε Συντυχάκη, αυτό είναι επερώτηση, δεν είναι ερώτηση.

Κύριε Υπουργέ, έχετε τον λόγο.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Κύριε συνάδελφε, σας ευχαριστώ πολύ για την δευτερολογία σας, με βοηθάτε να συμπληρώσω λίγο τις αρχικές μου σκέψεις.

Μιλήσατε για γραφειοκρατία. Δεν θυμάμαι, και ο κύριος Πρόεδρος είναι πολύ έμπειρος κοινοβουλευτικός, ποτέ στο παρελθόν σε φυσική καταστροφή να υπήρχε αποζημίωση σε είκοσι μέρες σε πάνω από χίλιους συμπατριώτες μας. Ποτέ στο παρελθόν!

Δεύτερη παρατήρηση: Ισχύει ό,τι ίσχυε και για τις καταστροφικές πυρκαγιές του καλοκαιριού, το πλαίσιο της κρατικής αρωγής. Τότε κανένα κόμμα δεν έβγαλε ανακοίνωση ότι δεν είναι επαρκή τα μέτρα. Τώρα λέτε φέρτε κι αλλά, δώστε κι άλλα. Λέτε ότι οι 14.000 που δίνει σε συμπατριώτες σας στην Κρήτη η πολιτεία, ο Έλληνας φορολογούμενος δηλαδή -ο Έλληνας φορολογούμενος δίνει σε έναν άλλον Έλληνα φορολογούμενο 14.000- ότι αυτό δεν είναι βοήθεια, αυτό χρειάζεται κάτι άλλο. Δεν καταλαβαίνω τους ορισμούς. Έχουν πιστωθεί 14.000 σε συμπατριώτες σας στην Κρήτη και σε πάρα πολλούς άλλους συμπατριώτες μας σε όλη την Ελλάδα οι οποίοι πράγματι υπέστησαν τεράστιες καταστροφές.

Είπατε ότι αναφέρθηκα εγώ στο ότι θα επιλυθούν θέματα διεύρυνσης της περιμέτρου των δυνητικών δικαιούχων αυτής της κρατικής αρωγής. Δεν είπα ότι θα το κάνουμε. Είπα ότι το κάναμε, και θα το καταθέσω στα Πρακτικά, στις 22 του μήνα. Στις 22 του μήνα υπάρχει κοινή υπουργική απόφαση με όλα τα συγκεκριμένα χαρακτηριστικά, γι’ αυτό και μου δώσατε την ευκαιρία να τα αναδείξω σήμερα.

(Στο σημείο αυτό ο Υπουργός Οικονομικών κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και επίσης θα κλείσω την τοποθέτησή μου με ένα στοιχείο για το οποίο σας προϊδέασα. Το ποσό πράγματι της πρώτης αρωγής έναντι στεγαστικής συνδρομής συμψηφίζεται με το τελικό ποσό στεγαστικής συνδρομής, που θα προσδιοριστεί από το Υπουργείο Υποδομών και Μεταφορών. Άρα αναφερθήκατε στο ερώτημά σας σε κάποια ζητήματα όπου επισπεύδον Υπουργείο είναι το Υπουργείο Υποδομών και Μεταφορών.

Το ποσό της πρώτης αρωγής έναντι επιχορήγησης για αποκατάσταση ζημιών σε επιχειρήσεις συμψηφίζεται με το ποσό της επιχορήγησης όπως θα προσδιοριστεί από το Υπουργείο Οικονομικών μετά την καταγραφή ζημιών από τις επιτροπές κρατικής αρωγής. Σε περίπτωση που ο λαβών την ενίσχυση δεν κριθεί τελικά δικαιούχος ή το ποσό που δικαιούται είναι μικρότερο προβλέπεται η επιστροφή του υπερβάλλοντος ποσού. Και αντίστοιχα σε περίπτωση ψευδούς δηλώσεως το ποσό της ενίσχυσης επιστρέφεται στο ελληνικό δημόσιο.

Και, συνάδελφε, στην ερώτησή σας, και το επαναλάβατε στη δευτερολογία σας, λέτε να δοθούν χρήματα χωρίς όρους, χωρίς προϋποθέσεις. Όχι, κύριε συνάδελφε, θα υπάρχουν όροι και προϋποθέσεις. Γιατί πρέπει να σεβόμαστε τα χρήματα των φορολογουμένων.

Στις πυρκαγιές του Αυγούστου υπάρχει δήμος στην περιοχή της Αχαΐας που οι έλεγχοι έδειξαν καταστροφή σε είκοσι οκτώ οικήματα και έχουν γίνει διακόσιες πενήντα πέντε αιτήσεις. Υπάρχουν δήμοι, δύο δήμοι, στην ανατολική Αττική που οι έλεγχοι έδειξαν ζημία σε τετρακόσια τριάντα εννέα και τριακόσια πενήντα πέντε οικήματα και οι αιτήσεις είναι χίλιες εκατόν τριάντα έξι και χίλιες πενήντα. Υπάρχουν δήμοι στην Ηλεία όπου στον έναν οι καταστροφές είναι σε έξι σπίτια και έχουν γίνει πεντακόσιες τριάντα δύο αιτήσεις. Προφανώς, συνεπώς, και τα χρήματα των Ελλήνων φορολογουμένων θα χορηγούνται με όρους και προϋποθέσεις, αντίθετα απ’ ό,τι υποστηρίζετε εσείς, γιατί πρέπει να σεβόμαστε τα χρήματα των Ελλήνων φορολογουμένων.

Σας ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Κλείνουμε τη σημερινή συζήτηση με την έκτη με αριθμό 84/18-10-2021 επίκαιρη ερώτηση δεύτερου κύκλου του Βουλευτή Αχαΐας του Κομμουνιστικού Κόμματος Ελλάδας κ. Νικολάου Καραθανασόπουλου προς τον Υπουργό Οικονομικών, με θέμα: «Την απόλυση τριάντα έξι εργαζομένων στην Ελληνική Βιομηχανία Όπλων (ΕΒΟ) στο Αίγιο».

Τον λόγο έχει ο κ. Καραθανασόπουλος.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κύριε Πρόεδρε, κύριε Υπουργέ, επιτρέψτε μου μια γέφυρα με την προηγούμενη ερώτηση. Το Κομμουνιστικό Κόμμα Ελλάδας δεν είχε συμφωνήσει με το πλαίσιο αρωγής για τους πυρόπληκτους και δεν συμφωνούν και οι ίδιοι οι πυρόπληκτοι, γι’ αυτό και κάνουν πανελλαδική κινητοποίηση στις 6 του Νοέμβρη στην Αθήνα πυρόπληκτοι, πλημμυροπαθείς και σεισμόπληκτοι. Γιατί ακριβώς αυτά τα πακέτα είναι πολύ λίγα.

Και δεύτερον, όταν το ΚΚΕ λέει χωρίς όρους και προϋποθέσεις μιλάει γι’ αυτούς που έχουν πάθει ζημιές. Γιατί υπάρχουν μια σειρά εξαιρέσεις που αποκλείουν ανθρώπους οι οποίοι έπαθαν καταστροφή από το να αποζημιωθούν.

**ΠΡΟΕΔΡΕΥΩΝ (Νικήτας Κακλαμάνης):** Μην ξανακάνουμε την προηγούμενη ερώτηση.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Όχι, το λέω για να ξεκαθαρίσουμε, κύριε Πρόεδρε, για να μην δημιουργούνται εντυπώσεις. Γιατί ξέρει πολύ καλά ο κύριος Υπουργός όταν λέμε «χωρίς όρους και προϋποθέσεις» τι εννοούμε. Όχι για τις ψευδείς δηλώσεις.

**ΠΡΟΕΔΡΕΥΩΝ (Νικήτας Κακλαμάνης):** Εντάξει, αλλά τώρα δεν είναι και κομψό αυτό.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Πάμε στην ερώτηση, κύριε Πρόεδρε, και ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Σας μηδενίζω τον χρόνο και σας χαρίζω το ένα λεπτό που φάγατε για την προηγούμενη ερώτηση.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Σας ευχαριστώ πολύ. Θα είμαι σύντομος.

Μιλήσατε, κύριε Υπουργέ, απαντώντας σε προηγούμενη ερώτηση συναδέλφου από τον ΣΥΡΙΖΑ για τα ΕΑΣ, και είπατε ότι θέλετε την αποτελεσματική λειτουργία της επιχείρησης. Όμως αυτό το οποίο συμβαίνει στο εργοστάσιο του Αιγίου, στην ΕΒΟ Αιγίου, αναδεικνύει άλλο πράγμα.

Στις 3-8, και το βάζουμε με χρονολογική σειρά, αποφασίστηκε η παράταση μιας σύμβασης που είχε υπογραφεί από το 2017 με την ONEX για ακόμη τέσσερις μήνες από την 1-9 έως τις 31-12, για να ολοκληρωθεί ένα έργο το οποίο είχε αναλάβει η συγκεκριμένη εταιρεία στο πλαίσιο της λειτουργίας τής ΕΒΟ.

Στις 16-9, δηλαδή ενάμιση μήνα, μετά έρχεται ο γενικός διευθυντής του Αμυντικού Τομέα και ζητάει με έγγραφό του, επειδή δεν πρόλαβαν να παραγγείλουν τις πρώτες ύλες, να διακοπεί η σύμβαση. Στις 23-9, μια βδομάδα μετά, το διοικητικό συμβούλιο των ΕΑΣ αποφασίζει και ψηφίζει μια συμφωνία πλαίσιο με την ONEX για παροχή εξειδικευμένου προσωπικού, εργολαβία δηλαδή για να παρέχουν ενοικιαζόμενους εργαζόμενους, στην ΕΒΟ για διάρκεια δύο συν ένα χρόνια με προαίρεση ύψους συνολικά 20.787.000 ευρώ. Και η μεσοβέζικη απόφαση την οποία πήρε, για να μην απολυθούν άμεσα, είναι όταν υπογραφεί η σύμβαση να αποχωρήσουν οι συγκεκριμένοι τριάντα έξι εργαζόμενοι συμβασιούχοι από τη δουλειά τους, των οποίων η σύμβαση ανανεώνεται από το 2017.

Στο εργοστάσιο του Αιγίου είναι ενενήντα ένας μόνιμοι εργαζόμενοι, από τους οποίους τον επόμενο χρόνο θα βγουν στη σύνταξη είκοσι πέντε με τριάντα άτομα. Και με την απόλυση των τριάντα έξι συμβασιούχων που ανανεώνουν τη σύμβασή τους από το 2017 θα χαθεί μια τεράστια τεχνογνωσία.

Το ερώτημα, λοιπόν είναι απλό, κύριε Υπουργέ. Εφόσον θέλετε την αποτελεσματική λειτουργία, είναι δυνατόν να διώχνετε κόσμο με μια πολύ σημαντική τεχνογνωσία; Γιατί δεν προχωράνε τα ΕΑΣ και η ΕΒΟ σε άμεση πρόσληψη προσωπικού και μονίμου ή μετατροπή των συμβασιούχων σε μόνιμο προσωπικό, σε μόνιμη σχέση εργασίας, και κάνετε προσλήψεις μέσω υπεργολάβου, προσλαμβάνετε ενοικιαζόμενους εργαζόμενους;

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Ευχαριστώ, κύριε Πρόεδρε.

Αξιότιμε κύριε συνάδελφε, θα μου επιτρέψετε να επαναλάβω λίγο στην αρχή κάποια βασικά χαρακτηριστικά, για να αντιληφθούμε τις ενέσεις ρευστότητας που δίνει η ελληνική πολιτεία για να στηρίξει τα ΕΑΣ, σημαντικές ενέσεις ρευστότητας μέσα από αυξήσεις μετοχικού κεφαλαίου. Θα πω και σε εσάς, γιατί υπάρχει ένα ιδιαίτερο ενδιαφέρον και γεωγραφικό ειδικά σε εσάς για την εταιρεία αυτή, ότι από το Σεπτέμβρη του 2019 η εταιρεία έχει ενισχυθεί συνολικά με 150 εκατομμύρια ευρώ, εκ των οποίων 100 εκατομμύρια ευρώ, όπως είπα και στη συνάδελφό σας, είναι κεφαλαιοποίηση χρεών και 50 είναι άμεση καταβολή μετρητών.

Τελευταία κεφαλαιακή ενίσχυση έγινε πρόσφατα, τον Απρίλιο του 2021 και ήταν 13,4 εκατομμύρια ευρώ και επίκειται και άλλη αύξηση μετοχικού κεφαλαίου 29 εκατομμύρια ευρώ: για εξόφληση τρίτων 15 εκατομμύρια, για προμήθεια πρώτων υλών 10 εκατομμύρια και για μισθοδοσία 4 εκατομμύρια. Άρα, γίνεται αύξηση μετοχικού κεφαλαίου, για να πληρωθούν και οι υφιστάμενοι εργαζόμενοι. Και όπως είπα, το Υπουργείο Εθνικής Άμυνας έχει δρομολογήσει διαδικασίες για την υλοποίηση παραγγελιών από την εταιρεία ύψους 115 εκατομμυρίων ευρώ. Άρα, το ελληνικό δημόσιο στηρίζει εμπράκτως τη λειτουργία του μοναδικού πυλώνα προμήθειας αμυντικού υλικού της χώρας παρά τα τεράστια ουσιαστικά διαχρονικά προβλήματα της εταιρείας.

Αναφορικά τώρα με τη φημολογούμενη απόλυση εργαζομένων της ΕΒΟ, σας αναφέρω -και μάλλον θα το επαναλάβω, γιατί έχει τοποθετηθεί και ο Υπουργός Εθνικής Άμυνας σχετικά πρόσφατα σε κοινοβουλευτική επιτροπή γι’ αυτό και νομίζω και στην Ολομέλεια σε σχετική ερώτηση- για τα ειδικά ζητήματα λειτουργίας της εταιρείας αρμόδια είναι η διοίκηση των ΕΑΣ, καθώς αυτή λαμβάνει τις αποφάσεις με κριτήρια οικονομικότητας, αποτελεσματικότητας και αποδοτικότητας. Να επισημάνω ότι για την εκτέλεση και έγκαιρη υλοποίηση συμβάσεων που έχουν ανατεθεί στα ΕΑΣ από το Υπουργείο Εθνικής Άμυνας απαιτείται περιοδικώς η ανάθεση και υλοποίηση συγκεκριμένου υποκατασκευαστικού έργου από εργολαβικές εταιρείες με προσωπικό της επιλογής τους.

Η σύμβαση μεταξύ των ΕΑΣ και της εργολαβικής εταιρείας στο εργοστασιακό συγκρότημα Αιγίου αφορά παροχή συγκεκριμένου έργου και οι εργαζόμενοι που απασχολήθηκαν σε αυτό δεν έχουν οποιαδήποτε εργασιακή σχέση με τα ΕΑΣ. Πρόκειται για προσωπικό του εργολάβου το οποίο συνδέεται με συμβάσεις με την εργολαβική εταιρεία όσο διαρκεί το εργολαβικό έργο. Για τον σκοπό αυτό και για τον λόγο αυτό η δυνατότητα ανανέωσης ή μη των συμβάσεων αυτών των εργαζομένων με τις εργολαβικές εταιρείες αφορά την μεταξύ τους σχέση και σε καμμία περίπτωση δεν αφορά τα ΕΑΣ, όπως άλλωστε έχει κριθεί από την πάγια νομολογία των ανωτάτων δικαστηρίων.

Επομένως, με βάση τα παραπάνω, καμμία απόλυση εργαζομένων της εταιρείας ΕΑΣ δεν πρόκειται να υπάρξει.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Καραθανασόπουλε, έχετε τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κύριε Υπουργέ, δεν θα κρυβόμαστε πίσω από το δάχτυλό μας. Δεν θα λέμε «όχι Γιάννης, Γιαννάκης». Είναι απολύσεις. Αν τους απολύει ο εργολάβος, μικρή σημασία έχει. Μιλάμε, όμως, για απολύσεις, μη ανανέωση σύμβασης τριάντα έξι εργαζομένων.

Και εδώ η ευθύνη ανήκει αποκλειστικά στη διοίκηση των ΕΑΣ και κατ’ επέκταση στο Υπουργείο Οικονομικών και Υπουργείο Εθνικής Άμυνας, καθώς ο ένας χρηματοδοτεί και άλλος εποπτεύει. Αυτοί διόρισαν τη διοίκηση των ΕΑΣ. Δεν μπορεί να τα κάνει η διοίκηση των ΕΑΣ και να νίπτουμε τα χέρια μας ως Πόντιοι Πιλάτοι.

Γιατί αναφερθήκατε και εσείς σε έναν χορό εκατομμυρίων και στο ότι το δημόσιο στηρίζει, όπως λέτε εσείς, τα Ελληνικά Αμυντικά Συστήματα. Όμως, η κατάσταση με τους εργαζομένους πηγαίνει από το κακό στο χειρότερο: και μόνιμο προσωπικό δεν υπάρχει, για να μπορέσει να στηρίξει με την τεχνογνωσία του το εργοστάσιο, και επί της ουσίας ανατρέπονται οι εργασιακές σχέσεις με τους εργολαβικούς και ενοικιαζόμενους εργαζόμενους. Με τέτοια χαρακτηριστικά θα προχωρήσει το εργοστάσιο μπροστά; Με μία αντεργατική επίθεση; Με φθηνούς εργαζόμενους; Με αναλώσιμους εργαζόμενους; Με εργαζόμενους ομήρους; Ποιος μπορεί να λειτουργήσει επί της ουσίας σωστά;

Και είπατε ότι η μέχρι τώρα σύμβαση ήταν για παροχή συγκεκριμένου έργου. Η νέα σύμβαση που ετοιμάζεται να υπογράψει η διοίκηση των ΕΑΣ με την ΟΝΕΧ, με τον υπεργολάβο είναι μόνο για παροχή εξειδικευμένου προσωπικού και όχι για σύμβαση συγκεκριμένου έργου, όταν επίκειται η νέα παραγγελία για τα χίλια Minimi και για τα πεντακόσια TAK, που είναι ενός χρονοδιαγράμματος τριών ετών. Και -ω της τύχης!- για τρία έτη είναι αυτή η σύμβαση για παροχή εργαζόμενων εξειδικευμένων από τον υπεργολάβο.

Αυτό είναι το πρόβλημα, ότι χάνεται τεχνογνωσία. Ο κόσμος αυτός που δουλεύει από το 2017 έχει αποκτήσει αυτή την τεχνογνωσία. Θα μπορούσε να συνεχίσει, αν έκανε απευθείας προσλήψεις στα Ελληνικά Αμυντικά Συστήματα. Γιατί βάζετε «νταβατζή» στη μέση, για να προσλάβετε αυτόν τον κόσμο; Αυτό είναι το ερώτημα, κύριε Υπουργέ. Και από αυτή την άποψη πρέπει να διασφαλιστεί ο κόσμος αυτός. Γιατί κοιτάξτε να δείτε. Δεν μπορείτε να μιλάτε για μερικά εκατομμύρια τα οποία δόθηκαν, όταν την ίδια στιγμή άμεσα, χωρίς γραφειοκρατικές διαδικασίες, εκταμιεύετε δισεκατομμύρια ευρώ για τα νέα εξοπλιστικά προγράμματα, όταν δίνετε κάθε χρόνο 2% με 2,5% του ΑΕΠ για νατοϊκές ιμπεριαλιστικές δαπάνες που δεν αφορούν την άμυνα της χώρας μας. Αυτή είναι η πραγματικότητα.

Και η απαξίωση των ΕΑΣ επί της ουσίας πού οδηγεί; Οδηγεί στην ιδιωτικοποίησή της με τον έναν με τον άλλον τρόπο ή μέσω συμπράξεων ή μέσω παράδοσης του εργοστασίου σε εργολάβο, για να το λειτουργήσει. Γιατί με το Αίγιο αυτό πάτε να κάνετε. Με πενήντα άτομα μόνιμο προσωπικό δεν μπορεί να λειτουργήσει το εργοστάσιο. Θα το λειτουργήσει ο εργολάβος. Του παραχωρείτε, λοιπόν, ένα υπερσύγχρονο εργοστάσιο, για να το λειτουργήσει ο ίδιος με άτυπες διαδικασίες. Και αυτό πρέπει να καταγγελθεί, κύριε Υπουργέ, γιατί δεν διασφαλίζει στους εργαζόμενους πρώτα και κύρια και αυτό που μας ενδιαφέρει είναι η διασφάλιση των εργαζομένων. Αντί, λοιπόν, να προχωρήσετε σε αυτή τη σύμβαση, προχωρήστε άμεσα σε προσλήψεις προσωπικού. Μετατρέψτε τις σχέσεις εργασίας αυτού του προσωπικού σε αορίστου χρόνου, ανεξάρτητα αν ήταν εργολαβικοί εργαζόμενοι.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Υπουργέ, έχετε το λόγο.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Κύριε συνάδελφε, είπατε ότι δώσαμε μερικώς λίγα εκατομμύρια ευρώ και έχουμε δώσει κάπου αλλού για εξοπλιστικά πολύ περισσότερα. Ίσως δεν συγκρατήσατε έναν αριθμό που είπα σε συνάδελφό σας. Έχει δώσει η ελληνική πολιτεία στα ΕΑΣ 1,3 δισεκατομμύριο ευρώ, μέσα από κεφαλαιοποιήσεις χρεών και μετρητά από τις 12 Φεβρουαρίου του 2004.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Και κάθε χρόνο δίνετε 5 δισεκατομμύρια για νατοϊκές δαπάνες!

**ΠΡΟΕΔΡΕΥΩΝ (Νικήτας Κακλαμάνης):** Τα έχετε πει αυτά εκατό φορές, αφήστε να ακούσετε την απάντηση.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Δεν θα μπορούσα, όμως, ποτέ να φανταστώ μια κυβέρνηση να έχει αντεργατική πολιτική, όταν την ενισχύει με 1,3 δισεκατομμύριο ευρώ για να στηρίξει εργαζόμενους. Ούτε μια κυβέρνηση, η οποία την τελευταία διετία έχει χρηματοδοτήσει την εταιρεία με 150 εκατομμύρια ευρώ για να πληρώσει εργαζόμενους. Ούτε μία κυβέρνηση που θα προχωρήσει σε αύξηση μετοχικού κεφαλαίου άμεσα, εκ των οποίων 4 εκατομμύρια ευρώ θα πάνε για μισθοδοσία εργαζομένων.

Άρα αυτή η πολιτική, η οποία ασκείται σε ένα εξαιρετικά προβληματικό περιουσιακό στοιχείο εδώ και δεκαετίες της χώρας, είναι πολιτική για να στηρίξει τους εργαζόμενους.

Σε συνέχεια της απάντησής μου, όσον αφορά το μοναδικό σκέλος που δεν έχω τοποθετηθεί ακόμα, τη μονιμοποίηση διά της μετατροπής των συμβάσεων των εργαζομένων σε μόνιμες και σταθερές, σας υπενθυμίζω ότι δεν υφίσταται από τον νόμο τέτοια δυνατότητα, αφού όπως σας προανέφερα, δεν πρόκειται για εργαζόμενους σε εταιρείες. Οι προσλήψεις έκτακτου ή τακτικού προσωπικού στα ΕΑΣ υπάγονται στο σύστημα των προσλήψεων του δημόσιου τομέα, δυνάμει των διατάξεων του ν.4765/2021.

Κατά συνέπεια η σύναψη οποιασδήποτε σύμβασης εργασίας με εργαζόμενους, καθ’ υπέρβαση του νόμου, επιφέρει ακυρότητα.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Πριν διακόψουμε τη συνεδρίαση, θα ήθελα να ανακοινώσω στο Σώμα ότι η Διαρκής Επιτροπή Παραγωγής και Εμπορίου καταθέτει την έκθεσή της επί του σχεδίου νόμου του Υπουργείου Υποδομών και Μεταφορών: «Οδηγώντας με ασφάλεια: Εκσυγχρονισμός πλαισίου εκπαίδευσης και εξέτασης υποψήφιων οδηγών και οδηγών για τη χορήγηση αδειών οδήγησης οχημάτων, διατάξεις σχετικά με την οδήγηση ατόμων με αναπηρία, ρυθμίσεις για την ταξινόμηση και την κυκλοφορία οχημάτων ιστορικού ενδιαφέροντος και λοιπές διατάξεις αρμοδιότητας Υπουργείου Υποδομών και Μεταφορών».

Επίσης, ο Βουλευτής κ. Παναγιώτης (Πάνος) Σκουρολιάκος ζητεί άδεια ολιγοήμερης απουσίας στο εξωτερικό από σήμερα 25 Οκτωβρίου έως 28 Οκτωβρίου για προσωπικούς λόγους και η Βουλευτής κ. Άννα Μάνη - Παπαδημητρίου ζητεί άδεια απουσίας στο εξωτερικό από 28 Οκτωβρίου 2021 έως και 1η Νοεμβρίου 2021.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς η Βουλή ενέκρινε τις ζητηθείσες άδειες.

Κυρίες και κύριοι συνάδελφοι, στο σημείο αυτό θα διακόψουμε τη συνεδρίαση και θα επανέλθουμε με την ημερήσια διάταξη της νομοθετικής εργασίας.

Αυτό θα γίνει στις 13.00΄ ακριβώς και παρακαλώ όλοι οι ενδιαφερόμενοι να είναι παρόντες.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

(Στο σημείο αυτό την Προεδρική Έδρα καταλαμβάνει ο Πρόεδρος της Βουλής κ. **ΚΩΝΣΤΑΝΤΙΝΟΣ ΤΑΣΟΥΛΑΣ**)

(Όρθιοι όλοι οι Βουλευτές στην Αίθουσα)

**ΠΡΟΕΔΡΟΣ (Κωνσταντίνος Τασούλας):** Κυρίες και κύριοι συνάδελφοι, η συνεδρίαση της Ολομέλειας της Βουλής ξεκινάει και τελειώνει υπό την καταθλιπτική σκιά της ανακοίνωσης της εκδημίας της Φώφης Γεννηματά, Προέδρου του Κινήματος Αλλαγής και διακεκριμένης κοινοβουλευτικού.

Η θλίψη και η συντριβή που όλες και όλοι νιώθουμε, αντιπροσωπεύοντας στη θλίψη και στη συντριβή πιστά -είμαι βέβαιος- σύσσωμο τον ελληνικό λαό αυτή τη στιγμή, μάς επιβάλλει να αποφασίσουμε στοιχειωδώς τη διακοπή των εργασιών του Κοινοβουλίου για αυτή την εβδομάδα -ως ελάχιστο δείγμα σεβασμού στη μνήμη της- και στο νομοθετικό έργο και στον τομέα του κοινοβουλευτικού ελέγχου.

Πριν από ελάχιστα λεπτά συνομίλησα με τον Πρωθυπουργό κ. Κυριάκο Μητσοτάκη, ο οποίος μόλις είχε προσγειωθεί στο Ριάντ. Συμφωνήσαμε ώστε να παγώσει το νομοθετικό έργο αυτή την εβδομάδα και με τα λοιπά κόμματα συμφωνήσαμε, επίσης ομοφώνως, να παγώσει το έργο του κοινοβουλευτικού ελέγχου.

Η Βουλή των Ελλήνων σήμερα γίνεται κοινωνός του τραγικού νέου. Σε συνεδρίαση της Ολομέλειας, την οποία θα συναποφασίσουμε, θα αφιερωθούμε όλοι εις το να τιμήσουμε τη μνήμη μιας σημαντικής πολιτικού, μιας άξιας γυναίκας, μιας αφοσιωμένη μητέρας, μιας αγαπητής συναδέλφου και μιας πολιτικού που, παρά την τεράστια δοκιμασία υγείας που αντιμετώπιζε, τολμώ να πω ότι μέχρι την τελευταία στιγμή στα μάτια όλων μας -και αυτό δεν είναι οξύμωρο- ήταν φέρελπις.

Η Φωτεινή Γεννηματά, Αρχηγός του ΠΑΣΟΚ από το 2015 και του Κινήματος Αλλαγής από το 2017, υπηρέτησε με αφοσίωση και αποτελεσματικότητα σημαντικά Υπουργεία, υπό τις πρωθυπουργίες του Γιώργου Παπανδρέου, του Λουκά Παπαδήμου και του Αντώνη Σαμαρά, στην Παιδεία, στην Άμυνα, στην Υγεία και στον τομέα των Εσωτερικών. Υπηρέτησε την τοπική αυτοδιοίκηση ως Υπερνομάρχης Αθηνών και εξελέγη πολλές φορές Βουλευτής έχοντας τη λαϊκή στήριξη πάντα να τη συνοδεύει.

Αντιλαμβανόμενοι το πλήγμα το οποίο υπέστη η οικογένειά της από την τελευταία και μοιραία, δυστυχώς, περιπέτεια της υγείας της, που είχε μια απίστευτα ραγδαία επιδείνωση, οφείλουμε να ομολογήσουμε ότι η σύζυγος και μητέρα τους υπήρξε μια συνάδελφος που όλες και όλοι εκτιμούσαμε βαθύτατα και θαυμάζαμε.

Τώρα που έχουμε την εικόνα της δεινής αναμέτρησής της με τον καρκίνο, αντιλαμβανόμαστε καλύτερα το πάθος της για τη δημόσια υγεία, για τη βελτίωση των δομών υγείας κι αυτή την εμμονή της στην ανάγκη η πολιτεία διαχρονικά να στηρίξει αυτό που ο αείμνηστος πατέρας της είχε ξεκινήσει, η ίδια είχε υποστηρίξει και που όλοι αισθάνομαι πως στη μνήμη της θα πρέπει να το υποσχεθούμε νοερά εδώ μέσα: τη δημόσια υγεία σαν τα μάτια μας!

Στην Κοινοβουλευτική Ομάδα του Κινήματος Αλλαγής, στους συναδέλφους της, εκ μέρους όλης της Βουλής, εκφράζω βαθύτατα συλλυπητήρια. Είμαι βέβαιος πως στην Ολομέλεια που θα διοργανώσουμε σύντομα για να τιμηθεί η μνήμη της -όχι μόνο λόγοις, η Βουλή θα τιμήσει τη μνήμη της και έργω- θα αναδειχθεί όλη η πορεία στον δημόσιο βίο, όλη η προσπάθειά της για τον Κοινοβουλευτισμό, για τη βελτίωση της ζωής του ελληνικού λαού και όλη εκείνη η αφοσίωσή της στα δημόσια πράγματα και τη δημόσια προσφορά που, ακόμα και τώρα που δεν είναι μαζί μας, μου επιτρέπει να την αποκαλώ φέρελπι. Η μνήμη της και η παρακαταθήκη της τη διατηρούν ως φέρελπι στα δικά μου -και είμαι βέβαιος και στα δικά σας- μάτια. Γιατί τη σκυτάλη που θα πάρουμε από τους αγώνες της και τις φιλοδοξίες της για τη δημόσια προκοπή θα τη μετατρέψουμε σε αυτό που και η ίδια ονειρευόταν, ώστε τις δικές της ελπίδες και προσδοκίες να μπορέσουμε να τις κάνουμε πραγματικότητα.

Τα λουλούδια που άφησα εκ μέρους της Βουλής των Ελλήνων στο έδρανό της είναι αγκαλιασμένα με τα λουλούδια που άφησαν οι Βουλευτές της. "Ωραία λουλούδια και άσπρα, ως ταίριαζαν πολύ" στην προσωπικότητά της, στους αγώνες της αλλά και στην παρακαταθήκη της, η οποία είναι υποχρέωση όλων μας να συνεχιστεί.

Κυρίες και κύριοι συνάδελφοι, ας τηρήσουμε ενός λεπτού σιγή, ενός λεπτού συντετριμμένη σιγή, στη μνήμη μιας σπουδαίας πολιτικού, μιας καλής φίλης, μιας άξιας μάνας, μιας πολιτικού η οποία δικαίωσε αυτή την ιδιότητα. Και θα τη δικαιώσει ακόμα περισσότερο -κι ας το υποσχεθούμε νοερά αυτό- η φροντίδα μας για τις δικές της παρακαταθήκες.

(Στο σημείο αυτό τηρείται στην Αίθουσα ενός λεπτού σιγή)

Αιωνία της η μνήμη!

Λύεται η συνεδρίαση.

(Ώρα λήξης: 13.19΄)

**Ο ΠΡΟΕΔΡΟΣ** **ΟΙ ΓΡΑΜΜΑΤΕΙΣ**